**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 15 Απριλίου 2024, ημέρα Δευτέρα και ώρα 15.05΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Αντιπροέδρου αυτής, κ. Χριστόδουλου Στεφανάδη, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Πολιτισμού «Δημιουργική Ελλάδα: ενίσχυση του κινηματογραφικού, οπτικοακουστικού και δημιουργικού τομέα, ίδρυση φορέα για το βιβλίο και λοιπές διατάξεις για τον σύγχρονο πολιτισμό».

Στη συνεδρίαση παρέστησαν ο Υφυπουργός Πολιτισμού, Χρίστος Δήμας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαϊς (Τζίνα), Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Φωτήλας Ιάσων, Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος – Χαράλαμπος, Λινού Αθηνά, Μάλαμα Κυριακή, Μεϊκόπουλος Αλέξανδρος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Σπυριδάκη Αικατερίνη (Κατερίνα), Δάγκα Παρασκευή (Βιβή), Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Κόντης Ιωάννης, Καραναστάσης Αδαμάντιος, Μπιμπίλας Σπυρίδων και Μανούσος Γεώργιος.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Καλησπέρα, κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Πολιτισμού «Δημιουργική Ελλάδα: ενίσχυση του κινηματογραφικού, οπτικοακουστικού και δημιουργικού τομέα, ίδρυση φορέα για το βιβλίο και λοιπές διατάξεις για τον σύγχρονο πολιτισμό».

Πριν προχωρήσουμε στη συζήτηση του σχεδίου νόμου, θα ήθελα να προτείνω τον προγραμματισμό των επόμενων συνεδριάσεων. Η εισήγησή μου είναι να συνεχίσουμε την επεξεργασία του σχεδίου νόμου, αύριο, Τρίτη 16 Απριλίου, με δύο συνεδριάσεις, στις 15.00΄ και στις 18.00΄, για την ακρόαση των εξωκοινοβουλευτικών προσώπων και τη συζήτηση, επί των άρθρων, αντίστοιχα. Τη Δευτέρα, 22 Απριλίου και ώρα 16.00΄ να έχουμε την τέταρτη συνεδρίαση, τη β’ ανάγνωση.

Στο σημείο αυτό, θα δώσω τον λόγο στους Εισηγητές και τους Ειδικούς Αγορητές για να προτείνουν φορείς, που θα κληθούν, στην αυριανή συνεδρίαση. Θα θέλαμε τις προτάσεις σας και γραπτώς.

Τον λόγο έχει ο κ. Κυριάκης.

**ΣΠΥΡΙΔΩΝ ΚΥΡΙΑΚΗΣ (Εισηγητής της Πλειοψηφίας):** Κύριε Πρόεδρε, ευχαριστώ πολύ. Από την πλευρά της Ν.Δ. θα θέλαμε να καλέσουμε αρχικά τον Σύνδεσμο Ανεξάρτητων Παραγωγών Οπτικοακουστικών Μέσων (ΣΑΠΟΕ), την Ένωση Παραγωγών Οπτικοακουστικών Έργων (PACT), το Σύλλογο Δημιουργικών Ψηφιακών Παιχνιδιών Ελλάδας, την ASIFA HELLAS, Hellenic Animation Association, τον IGDA, International Gaming Development Association Greece, παράρτημα της Ελλάδος, την Ένωση Ελληνικού Βιβλίου, τον Οργανισμό Συλλογικής Διαχείρισης GEA, την Ένωση Ιδιωτικών Τηλεοπτικών Σταθμών Εθνικής Εμβέλειας (ΕΙΤΗΣΕΕ), την Πανελλήνια Ομοσπονδία Εκδοτών Βιβλιοπωλών, το Φεστιβάλ Αθηνών Επιδαύρου, το Ελληνικό Κέντρο Κινηματογράφου (Ε.Κ.Κ.), τον ΕΚΟΜΕ, τον Οργανισμό Μεγάρου Μουσικής Αθηνών, την Ορχήστρα των Χρωμάτων, την Καμεράτα, τη Λυρική Σκηνή, τον Οργανισμό Πνευματικής Ιδιοκτησίας (ΟΠΙ), το Εθνικό Θέατρο και την Εταιρεία Ελλήνων Σκηνοθετών. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Τον λόγο έχει η κυρία Μάλαμα.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Ευχαριστώ, κύριε Πρόεδρε. Θα ήθελα πιο μπροστά να πω δύο πράγματα, πριν να σας καταθέσω τους φορείς. Το νομοσχέδιο, που έρχεται, επηρεάζει 51 φορείς. Εμείς έχουμε την πρόθεση να τους προτείνουμε και τους 51 και επειδή, την προηγούμενη φορά, μας ειρωνεύτηκε ο προηγούμενος Πρόεδρος της Επιτροπής και επανειλημμένα, μάλιστα, ότι προτείναμε 35, θέλουμε να πούμε το εξής.

Είναι συνειδητή πολιτική μας επιλογή να τους προτείνουμε και τους 51 φορείς, γιατί πιστεύουμε ότι η Βουλή πρέπει να νομοθετεί, ανοιχτά. Επί διακυβέρνησης του ΣΥΡΙΖΑ, σε νομοσχέδιο για την τριτοβάθμια εκπαίδευση, είχαμε προσκαλέσει 37 φορείς, σε μια συνεδρίαση, που διήρκησε 5 ώρες. Εμείς, λοιπόν, ζητάμε να κληθούν και οι 51 φορείς και η συνεδρίαση της ακρόασής τους να μη γίνει την ίδια μέρα με τη συνεδρίαση επί των άρθρων. Να το αλλάξουμε, δηλαδή, για να έχουμε όλο το περιθώριο να ακούσουμε όλους τους φορείς.

Επειδή, ξέρουμε, ότι πιθανόν θα αρνηθείτε, δηλαδή, θα τους αναγνώσουμε για να καταγραφούν όλοι αυτοί οι φορείς και ελπίζω εσείς, κύριε Πρόεδρε, να τους κάνετε αποδεκτούς αυτούς τους φορείς. Να μην κάνουμε, λοιπόν, «λάστιχο» τον Κανονισμό της Βουλής, σας παρακαλούμε πολύ, να κάνετε αποδεκτή τη λίστα των 51 φορέων, που είναι οι εξής.

Η Πανελλήνια Ομοσπονδία Θεάματος Ακροάματος, η Εταιρεία Ελλήνων Σκηνοθετών, το Σωματείο Ελλήνων Ηθοποιών, η Ένωση Τεχνικών Κινηματογράφου Τηλεόρασης, η Ένωση Κινηματογραφιστών Βόρειας Ελλάδας, η Ένωση Σκηνοθετών Δημιουργών, ο Σύνδεσμος Ανεξάρτητων Παραγωγών Οπτικοακουστικών Έργων, το Ελληνικό Κέντρο Κινηματογράφου, η Ένωση Σκηνοθετών Παραγωγών Ελληνικού Κινηματογράφου, η Ένωση Παραγωγών Κινηματογράφου και Τηλεόρασης, η Ένωση Ελληνικού Ντοκιμαντέρ, το Σωματείο Εργαζομένων στον Οπτικοακουστικό Τομέα «η Κλακέτα», ο Οργανισμός Πνευματικής Ιδιοκτησίας, ο Οργανισμός Συλλογικής Διαχείρισης «Αυτοδιαχείριση», ο Οργανισμός Συλλογικής Διαχείρισης ΕΔΕΜ, ο Οργανισμός Συλλογικής Διαχείρισης «GEA», ο Οργανισμός Συλλογικής Διαχείρισης «Ερατώ», ο Οργανισμός Συλλογικής Διαχείρισης «Απόλλων», ο Οργανισμός Συλλογικής Διαχείρισης «Δίας», ο Οργανισμός Συλλογικής Διαχείρισης «Ερμείας»,ο Οργανισμός Συλλογικής Διαχείρισης «GRAMMO», ο Οργανισμός Συλλογικής Διαχείρισης «Ηριδανός», ο Πανελλήνιος Μουσικός Σύλλογος, ο Σύλλογος Μουσικών Βορείου Ελλάδος, το Σωματείο Εργαζομένων στο θέαμα την ψυχαγωγία και τον πολιτισμό, η Ένωση Ελλήνων Μουσουργών, το Εθνικό Θέατρο, το Κρατικό Θέατρο Βορείου Ελλάδος, η Εθνική Λυρική Σκηνή, το Φεστιβάλ Αθηνών και Επιδαύρου, η Κρατική Ορχήστρα Αθηνών, το Μέγαρο Μουσικής Θεσσαλονίκης, η Ορχήστρα των Χρωμάτων, η Εταιρεία Λογοτεχνών Θεσσαλονίκης, η Ένωση Λογοτεχνών Βόρειας Ελλάδας, η Εθνική Εταιρεία Λογοτεχνών, η Ένωση Ελλήνων Λογοτεχνών, η Πανελλήνια Ένωση Λογοτεχνών, ο Οργανισμός Συλλογικής Διαχείρισης Έργων και Λόγου (ΟΣΔΕΛ), η Εταιρεία Συγγραφέων Ελλάδας, η Ένωση Ελλήνων Βιβλιοθηκονόμων και Επιστημόνων της Ενημέρωσης, ο Σύλλογος Εκδοτών Βορείου Ελλάδος, ο Σύλλογος Εκδοτών και Επιστημονικού Βιβλίου, ο Σύλλογος Εκδοτών Βιβλίου Αθήνας, ο Ανεξάρτητος Σύλλογος Εκδοτών Βιβλίου, η Ένωση Ελληνικού Βιβλίου, η Πανελλήνια Ομοσπονδία Εκδοτών Βιβλιοπωλών, η Κοινότητα Μικρών Βιβλιοπωλών, η Πανελλήνια Ένωση Μεταφραστών και το Εθνικό Κέντρο Οπτικοακουστικών Μέσων και Επικοινωνίας.

Μπορεί να φαντάζει υπερβολικό αυτό, δεν είναι, όμως, καθόλου, τη στιγμή που έρχονται νομοσχέδια, που αφορούν, πολλά και διαφορετικά θέματα.

Άρα, λοιπόν, οφείλουμε και είναι υποχρέωσή μας αυτοί οι φορείς να καλεστούν, διότι πολλοί από αυτούς τους φορείς μάς έχουν ήδη στείλει υπομνήματα και θέλουν - αιτούνται - να παραβρεθούν στη συνεδρίαση της Επιτροπής μας.

Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Σας ευχαριστούμε πολύ, κυρία Μάλαμα.

Το λόγο έχει η κυρία Γρηγοράκου.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ (Ειδική Αγορήτρια της Κ.Ο. «ΠΑΣΟΚ – Κίνημα Αλλαγής»):** Σας ευχαριστώ πολύ, κύριε Πρόεδρε.

Από το ΠΑΣΟΚ, λοιπόν, οι φορείς είναι οι εξής. Η Ένωση Σκηνοθετών Παραγωγών Ελληνικού Κινηματογράφου (ΕΣΠΕΚ), ο Σύνδεσμος Ανεξάρτητων Παραγωγών Οπτικοακουστικών Έργων (ΣΑΠΟΕ), η Ένωση Ελληνικού Ντοκιμαντέρ, η Ένωση Σκηνοθετών Δημιουργών, η Εταιρεία Ελλήνων Σκηνοθετών, η Ελληνική Εταιρεία Κινηματογράφου PACT, ο Οργανισμός Συλλογικής Διαχείρισης Έργων Εικαστικών Τεχνών και των Εφαρμογών τους, ο Σύλλογος Υπαλλήλων Εθνικού Κέντρου Οπτικοακουστικών Μέσων και Επικοινωνίας, Αρχεία Ταινιών Ελλάδος - Ταινιοθήκης Ελλάδος, η Ένωση Ελληνικού Βιβλίου, ο Σύλλογος Εκδοτών Βιβλίου Αθηνών, ο Σύλλογος Εκδοτών Επιστημονικού Βιβλίου, ο Ανεξάρτητος Σύλλογος Εκδοτών Βιβλίου, ο Σύνδεσμος Εκδοτών Βόρειας Ελλάδας, ο Οργανισμός Συλλογικής Διαχείρισης «ΑΠΟΛΛΩΝ» και ο Οργανισμός Συλλογικής διαχείρισης «ΕΔΕΜ».

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε, κυρία Γρηγοράκου.

Το λόγο έχει ο Ειδικός Αγορητής της Κ.Ο. του Κομμουνιστικού Κόμματος Ελλάδας, κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας») :**

Θα τους καταθέσουμε και γραπτά, κύριε Πρόεδρε, αλλά θα τους αναφέρω και εδώ και είναι οι εξής: Πρώτον, η Ένωση Σκηνοθετών -Δημιουργών. Δεύτερον, το Σωματείο Εργαζομένων στον Οπτικοακουστικό Τομέα «Η Κλακέτα» και τρίτον, το Σωματείο Εργαζομένων στον ΕΚΟΜΕ.

Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε, κύριε Δελή.

Το λόγο έχει η Ειδική Αγορήτρια της Κ.Ο. «Ελληνική Λύση – Κυριάκος Βελόπουλος», κυρία ΣοφίαΧάιδω Ασημακοπούλου.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «Ελληνική Λύση – Κυριάκος Βελόπουλος») :** Ευχαριστώ πολύ κύριε Πρόεδρε.

Ως Ελληνική Λύση, καλούμε τους κάτωθι φορείς: την Πανελλήνια Ομοσπονδία Θεάματος – Ακροάματος, την Πανελλήνια Ένωση Θεάτρου, το Σύνδεσμο Εκδοτών Βιβλίου, την Ένωση Συνταξιούχων Ηθοποιών και συναφών κλάδων και το Σωματείο Εργαζομένων Εθνικού Θεάτρου.

Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε, κυρία Ασημακοπούλου.

Το λόγο έχει ο Ειδικός Αγορητής της Κ.Ο. «Νέα Αριστερά», κ. Αθανάσιος Ηλιόπουλος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ (Ειδικός Αγορητής της Κ.Ο. «Νέα Αριστερά») :**

Ευχαριστώ, κύριε Πρόεδρε.

Να πω εισαγωγικά, ότι συμφωνούμε με το αίτημα, όπως κατατέθηκε, από την συναδέλφισσα, την κυρία Μάλαμα. Θεωρούμε ότι είναι σημαντικό όλοι οι φορείς, οι οποίοι εμπλέκονται σε ένα νομοσχέδιο, να έχουν τη δυνατότητα να εκθέσουν τις θέσεις τους. Ειδικά, όταν μιλάμε για ένα νομοσχέδιο, στο οποίο δεν υπήρξε διαβούλευση, με τους συγκεκριμένους φορείς, οπότε είναι το ελάχιστο, που μπορείτε να κάνετε, να τους καλέσετε. Επειδή, δυστυχώς, δεν έχω την αισιοδοξία ότι θα ανταποκριθείτε σε κάτι τέτοιο, κατά τη γνώμη μας, δίκαιο και δημοκρατικό αίτημα, παίρνω την ευθύνη να τονίσω κάποιους φορείς τους οποίους, ήδη, έχουμε δώσει και είναι οι εξής: Η Εταιρεία Ελλήνων Σκηνοθετών, η Ένωση Τεχνικών Ελληνικού Κινηματογράφου και Τηλεόρασης Οπτικοακουστικού Τομέα, η Ένωση Κινηματογραφιστών Βορείου Ελλάδας, η Πανελλήνια Ομοσπονδία Θεάματος- Ακροάματος και ο Σύλλογος Υπαλλήλων του ΕΚΟΜΕ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε, κύριε Ηλιόπουλε.

Το λόγο έχει ο Ειδικός Αγορητής της Κ.Ο. «Εθνικό Πατριωτικό Κίνημα “ΝΙΚH”», κ. Σπυρίδων Τσιρώνης.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «Εθνικό Πατριωτικό Κίνημα “ΝΙΚH”»):** Συμφωνούμε κι εμείς με το αίτημα της κυρίας Μάλαμα και της Νέας Αριστεράς να κληθούν, αν όχι όλοι οι φορείς, τουλάχιστον, να διπλασιαστεί ο αριθμός, που συνήθως μπαίνει και να κληθούν όσοι περισσότεροι από τους φορείς γίνεται.

Ως «ΝΙΚΗ», καλούμε την Εταιρεία Ελλήνων Σκηνοθετών, τον Σύλλογο Υπαλλήλων Εθνικού Κέντρου Οπτικοακουστικών Μέσων και Επικοινωνίας, τον Οργανισμό Συλλογικής Διαχείρισης Έργων Εικαστικών Τεχνών και των Εφαρμογών τους, την Ένωση Ελληνικού Ντοκιμαντέρ, την Ένωση Κινηματογραφιστών Βορείου Ελλάδος και την Πανελλήνια Ομοσπονδία Θεάματος – Ακροάματος. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε, κύριε Τσιρώνη.

Το λόγο έχει ο Ειδικός Αγορητής της Κ.Ο. «Σπαρτιάτες», κ. Ιωάννης Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «Σπαρτιάτες»):** Ευχαριστώ, κύριε Πρόεδρε.

Επειδή δεν γνωρίζουμε τους φορείς, επέλεξα από τη διαβούλευση. Νομίζω έχουν ακουστεί οι περισσότεροι, αλλά θέλουμε να κληθούν οι εξής: Η Πανελλήνια Ομοσπονδία Θεάματος – Ακροάματος, ο Σύνδεσμος Ανεξάρτητων Παραγωγών Οπτικοακουστικών Έργων, το Ελληνικό Κέντρο Κινηματογράφου, η Ένωση Σκηνοθετών Παραγωγών Ελληνικού Κινηματογράφου, η Ένωση Παραγωγών Οπτικοακουστικών Μέσων, η Ένωση Κινηματογραφιστών Βόρειας Ελλάδος, η Ένωση Ελληνικού Ντοκιμαντέρ, ο Σύνδεσμος Δημιουργών Ψηφιακών Παιχνιδιών Ελλάδος και η Ελληνική Ακαδημία Κινηματογράφου.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε πολύ, κύριε Κόντη.

Το λόγο έχει ο Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου», κ. Αδαμάντιος Καραναστάσης.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου») :** Σας ευχαριστώ.

Έχουν ακουστεί ήδη και συμπίπτουμε σε πάρα πολλούς φορείς, με τους συναδέλφους. Θα τους αναγνώσω, όμως, κατά σειρά προτίμησης, θα έλεγα. Δηλαδή, θα θέλαμε, οπωσδήποτε, να έρθει η Ένωση Σκηνοθετών Παραγωγών Ελληνικού Κινηματογραφίας (ΕΣΔΕΚ), οπωσδήποτε, η Ελληνική Ακαδημία Κινηματογράφου, οπωσδήποτε το Ελληνικό Κέντρο Κινηματογράφου και η Εταιρεία Ελλήνων Σκηνοθετών. Από εκεί και μετά, συμπίπτουμε, όντως και στα υπόλοιπα σε πάρα πολλά, όπως η Ένωση Ελληνικού Ντοκιμαντέρ, η Ένωση Τεχνικών Ελληνικού Κινηματογράφου και Τηλεόρασης Οπτικοακουστικού Τομέα, η Ένωση Παραγωγών Οπτικοακουστικών Έργων, η Ένωση Σκηνοθετών Δημιουργών, ο Σύλλογος Υπαλλήλων Εθνικού Κέντρου Οπτικοακουστικών Μέσων και Επικοινωνίας, η Πανελλήνια Ομοσπονδία Θεάματος – Ακροάματος, ο Σύνδεσμος Ανεξαρτήτων Παραγωγών Οπτικοακουστικών Έργων, η Ένωση Κινηματογραφιστών Βορείου Ελλάδος, ο Ανεξάρτητος Σύλλογος Εκδοτών Βιβλίων, το Ελληνικό Ίδρυμα Βιβλίου και Πολιτισμού, ο Συνεταιρισμός ΕΡΜΕΙΑΣ και το Σωματείο Εργαζομένων Κινηματογράφου «Κλακέτα». Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε, κύριε Καραναστάση.

Το λόγο έχει ο Εισηγητής της Πλειοψηφίας κ. Σπυρίδων Κυριάκης.

**ΣΠΥΡΙΔΩΝ ΚΥΡΙΑΚΗΣ (Εισηγητής της Πλειοψηφίας):** Ευχαριστώ. Αξιότιμε, κύριε Πρόεδρε, κύριε Υπουργέ, αγαπητοί συνάδελφοι, είναι ιδιαίτερη τιμή για μένα να είμαι, για πρώτη φορά, Εισηγητής σε νομοσχέδιο στη Βουλή των Ελλήνων και ταυτόχρονα, είναι ιδιαίτερη χαρά μου αυτή η πρώτη φορά να συνοδεύεται από ένα νομοσχέδιο, το οποίο πιστεύω ακράδαντα ότι βοηθάει, ιδιαίτερα, στην ανάπτυξη του κινηματογραφικού τομέα, του οπτικοακουστικού τομέα και εν γένει της δημιουργίας στη χώρα μας. Ένα νομοσχέδιο, το οποίο αφορά τον πολιτισμό, την ενίσχυση του πολιτισμού μας, άρα την ενίσχυση των δεσμών, που μας ενώνουν διαχρονικά και, ταυτόχρονα, καθορίζουν την ταυτότητά μας, στο διεθνές προσκήνιο.

Θα ήθελα, στο σημείο αυτό, να συγχαρώ την ηγεσία του Υπουργείου Πολιτισμού, τόσο την Υπουργό, κυρία Μενδώνη, όσο και τον Υφυπουργό, κύριο Δήμα, τόσο για τη νομοθετική τους πρωτοβουλία, αλλά και για το νομοσχέδιο, το οποίο παρουσιάζεται, σήμερα εδώ, προς διαβούλευση. Επειδή, όμως ο χρόνος μας είναι περιορισμένος, θα προτιμήσω να εισέλθω στις αναγκαίες πληροφορίες επί του νομοσχεδίου, το οποίο τιτλοφορείται «Δημιουργική Ελλάδα: ενίσχυση του κινηματογραφικού, οπτικοακουστικού και δημιουργικού τομέα, ίδρυση φορέα για το βιβλίο και λοιπές διατάξεις για τον σύγχρονο πολιτισμό».

Το συγκεκριμένο νομοσχέδιο παρέμεινε ανοικτό, προς δημόσια διαβούλευση, για 2 εβδομάδες. Στο διάστημα αυτό, υποβλήθηκαν συνολικά 106 σχόλια, τα οποία, κατόπιν προσεκτικής αξιολόγησης και εκτίμησης, το αρμόδιο Υπουργείο πραγματοποίησε τις αναγκαίες τροποποιήσεις επί του νομοσχεδίου, τηρώντας στο ακέραιο τη νομοπαρασκευαστική διαδικασία και τις αρχές καλής νομοθέτησης.

Το νομοσχέδιο αποτελείται από 9 διακριτά Μέρη, συνολικά 99 άρθρων. Τα βασικά ζητήματα, που ρυθμίζονται, με το παρόν νομοσχέδιο, αφορούν, πρωτίστως, την ανάγκη εκσυγχρονισμού του συστήματος διακυβέρνησης της οπτικοακουστικής και κινηματογραφικής πολιτικής και του ευρύτερου δημιουργικού και πολιτιστικού τομέα. Αντίστοιχα, ρυθμίζεται το σύστημα του καθεστώτος ενίσχυσης των οπτικοακουστικών έργων, το λεγόμενο και “cash rebate”, το οποίο μεταρρυθμίζεται, ώστε να καθίσταται περισσότερο βιώσιμο, ευέλικτο και φιλικό προς τους χρήστες, στηρίζοντας, συγχρόνως, περισσότερες ποιοτικές εγχώριες επενδύσεις και προσελκύοντας σημαντικές ξένες επενδύσεις.

Περαιτέρω, προβλέπονται δομές και προγράμματα, για την ενίσχυση του οπτικοακουστικού τομέα, στα οποία θα αναφερθούμε, στη συνέχεια. Αναδιαρθρώνεται θεσμικά και εκσυγχρονίζονται οι σκοποί του Ελληνικού Ιδρύματος Πολιτισμού, ώστε το βιβλίο να τοποθετηθεί στο επίκεντρο της εθνικής πολιτικής, ενώ επιπλέον αναπροσδιορίζονται οι σκοποί του Φεστιβάλ Αθηνών-Επιδαύρου, μέσω θεσμοθέτησης νέου πλαισίου λειτουργίας του, ώστε να επιτυγχάνεται, αποτελεσματικότερα, ο βασικός στόχος, που δεν είναι άλλος από την πολιτιστική ανάπτυξη της χώρας.

Τέλος, με το παρόν νομοσχέδιο, ρυθμίζονται λοιπά βασικά θέματα του Υπουργείου Πολιτισμού, ως προς τον εκσυγχρονισμό σημαντικών εποπτευόμενων φορέων του, για το σύγχρονο πολιτισμό, όπως είναι το “Acropole Across”, το Εθνικό Θέατρο, το Κρατικό Θέατρο Βορείου Ελλάδος, το Μέγαρο Μουσικής Αθηνών, oι κρατικές ορχήστρες και η Ορχήστρα των Χρωμάτων, ενώ επιπλέον ρυθμίζονται και λοιπά θέματα, στα οποία θα αναφερθώ αναλυτικότερα, στη συνέχεια.

Το Α΄ Μέρος του νομοσχεδίου αποτελείται από 2 άρθρα και αφορά στην ανάλυση των σκοπών και των αντικειμένων του νομοσχεδίου.

Το Β΄ Μέρος, αποτελούμενο από τα άρθρα 3 έως 21, αφορά στη σύσταση νέου ενιαίου φορέα, νομικού προσώπου ιδιωτικού δικαίου, εποπτευόμενο από τον Υπουργό Πολιτισμού, με την επωνυμία «Ελληνικό Κέντρο Κινηματογράφου Οπτικοακουστικών Μέσων και Δημιουργίας Α.Ε.» ή αλλιώς “Creative Greece S.A.”. Ο ενιαίος αυτός φορέας προκύπτει από τη συγχώνευση των υφιστάμενων νομικών προσώπων ιδιωτικού δικαίου «Εθνικό Κέντρο Οπτικοακουστικών Μέσων και Επικοινωνίας Α. Ε.» ή αλλιώς ΕΚΟΜΕ και του Ελληνικού Κέντρου Κινηματογράφου, που υπήρχαν, μέχρι σήμερα και λειτουργούν, χάριν του δημοσίου συμφέροντος, διαθέτοντας διοικητική και οικονομική αυτοτέλεια.

Με τη συγχώνευση των δύο προαναφερθέντων φορέων, εκσυγχρονίζεται και εξορθολογίζεται το σύστημα διακυβέρνησης, καθώς σημειώνω ότι μέχρι σήμερα οι συγκεκριμένοι φορείς εποπτεύονται από διαφορετικά Υπουργεία. Επιπλέον, ο νέος φορέας, που δημιουργείται, αποκτάει επαυξημένες αρμοδιότητες, προκειμένου να καλυφθούν υφιστάμενα κενά και να εκσυγχρονιστεί ο κινηματογραφικός και οπτικοακουστικός τομέας, σύμφωνα με τις σύγχρονες απαιτήσεις της εγχώριας και διεθνούς αγοράς.

Το Β΄ Μέρος, λοιπόν, αφορά περαιτέρω στους κανόνες λειτουργίας του νέου αυτού φορέα και στην ανάλυση της αποστολής των αρμοδιοτήτων του. Βασική αποστολή του φορέα, εφεξής θα τον αποκαλώ «Εταιρεία», αποτελεί η ανάπτυξη, ενίσχυση και προστασία του ελληνικού κινηματογράφου και εν γένει δημιουργικού τομέα, η προώθηση και προβολή του, διεθνώς, η στήριξη των εγχώριων και η προσέλκυση ξένων επενδύσεων και η πραγματοποίηση συναφών δράσεων για την επίτευξη της αποστολής του.

Στη συνέχεια, το Μέρος Β΄ αποτελείται από διατάξεις, που καθορίζουν τη διοίκηση της εταιρείας, το μετοχικό της κεφάλαιο, τους πόρους και την οικονομική της διαχείριση, ενώ αναλύονται και τα λοιπά οργανωτικά ζητήματα, που αφορούν κυρίως σε θέματα προσωπικού και στελέχωσης της. Να σημειώσω εδώ, ότι η Εταιρεία αυτή διαρθρώνεται σε τρεις Γενικές Διευθύνσεις και τέσσερις υπηρεσίες, απευθείας υπαγόμενες στο διευθύνοντα σύμβουλο, δημιουργώντας την ανάγκη σύστασης 120 θέσεων προσωπικού, με σχέση εργασίας ιδιωτικού δικαίου αορίστου χρόνου.

Με το Γ΄ Μέρος, που αποτελείται από τα άρθρα 22 – 41, θεσμοθετείται ένας νέος μηχανισμός χρηματοδότησης των οπτικοακουστικών έργων. Θεσμοθετείται το Πρόγραμμα στήριξης οπτικοακουστικών έργων Cash Rebate Greece ή αλλιώς CRGR, που αφορά στην παραγωγή οπτικοακουστικών έργων στην Ελλάδα και αποτελείται από τρία διακριτά καθεστώτα, το CRGR-Film and TV, CRGR-Animate και το CRGR-Video Game Development. Το χρηματοδοτικό αυτό πρόγραμμα το διαχειρίζεται η Creative Greece.

Θα ήθελα να σταθώ, στο σημείο αυτό, στη θεσμοθέτηση των τριών διακριτών καθεστώτων προγράμματος ενίσχυσης, το οποίο μεταφράζεται, ως προσαρμογή του προγράμματος, στις ιδιαίτερες ανάγκες παραγωγής του κάθε οπτικοακουστικού έργου. Οι επιχορηγήσεις των καθεστώτων ενίσχυσης του Cash Rebate Greece καλύπτονται από το πρόγραμμα δημοσίων επενδύσεων, οι πόροι του οποίου προέρχονται από εθνικούς πόρους ή ευρωπαϊκά διαρθρωτικά και επενδυτικά ταμεία και από άλλους χρηματοδοτικούς οργανισμούς, σύμφωνα με τις διατάξεις της εθνικής και της ενωσιακής νομοθεσίας.

Θα ήθελα να υπερτονίσω, επειδή έχουν εκφραστεί διάφορες ανησυχίες, ότι δεν επιτρέπεται η χρήση των πόρων του τακτικού προϋπολογισμού στις εταιρείες, οι οποίες νομιμοποιούνται για προγράμματα ή δράσεις του ν.3905/2010, περί ενίσχυσης και ανάπτυξης της κινηματογραφικής τέχνης, για την κάλυψη των χρηματοδοτικών αναγκών των καθεστώτων ενίσχυσης του προγράμματος Cash Rebate Greece. Οι πόροι, δηλαδή, που χρησιμοποιούνταν για τα selective προγράμματα παραμένουν διακριτοί και δεν μπορούν να χρησιμοποιηθούν για το cash rebate.

Στη συνέχεια, αναφέρονται οι ορισμοί, που ισχύουν για τις ανάγκες του νομοσχεδίου, οι οποίοι αναφέρονται στην ολική διαδικασία του καθεστώτος χρηματοδότησης, ορίζεται η παραγωγή οπτικοακουστικού έργου, το αυτοτελές και δύσκολο οπτικοακουστικό έργο, τι σημαίνει «επενδυτικό σχέδιο», η έναρξη και λήξη του επενδυτικού σχεδίου και άλλοι αναγκαίοι ορισμοί. Περαιτέρω, αναλύεται το εφαρμοστέο δίκαιο και οι γενικές αρχές, που διέπουν το συγκεκριμένο χρηματοδοτικό πρόγραμμα.

Στο Κεφάλαιο Β΄ αναλύονται τα βασικά στοιχεία του προγράμματος, καθορίζεται το είδος της ενίσχυσης, ανά επενδυτικό σχέδιο οπτικοακουστικών έργων, όπου το CRGR- Film and TV και το CRGR-Animate επιχορηγούνται, για την κάλυψη τμήματος των επιλέξιμων δαπανών του επενδυτικού σχεδίου, ως ακραίο ποσοστό 40% επί της αξίας των επιλέξιμων δαπανών παραγωγής. Τα επενδυτικά σχέδια του καθεστώτος CRGR-Video Game επιχορηγούνται, με ποσοστό 10% επί της αξίας των επιλέξιμων δαπανών της αρχικής φάσης παραγωγής, ενώ με την έκδοση της απόφασης ένταξης στο καθεστώς ενίσχυσης, δύναται να χορηγηθεί προκαταβολή ύψους 50% της επιχορήγησης πρώτης φάσης, ενώ στη δεύτερη φάση, με ποσοστό 30%, επί της αξίας των επιλέξιμων δαπανών της τελικής φάσης λήξης του επενδυτικού σχεδίου. Ως επιλέξιμες δαπάνες, νοούνται οι δαπάνες παραγωγής οπτικοακουστικού έργου, που πραγματοποιούνται, στην ελληνική επικράτεια και δεν ξεπερνούν το 80% του συνολικού κόστους παραγωγής του οπτικοακουστικού έργου, ως επιλέξιμου κόστους παραγωγής.

Στη συνέχεια του Μέρους Γ΄ ρυθμίζονται θέματα των ενδιαφερόμενων και μη επενδυτικών σχεδίων, οι δικαιούχοι ενίσχυσης και οι επιλέξιμες δαπάνες.

Θα ήθελα να αναφερθώ, ενδεικτικά, πως δεν εντάσσονται στα καθεστώτα ενίσχυσης του προγράμματος Cash Rebate Greece - CRGR, οι βιντεοσκοπημένες κινηματογραφικές καλλιτεχνικές παραστάσεις και γεγονότα, όπως θεάτρου, όπερας, χορού ή μουσικής ή κάθε είδους αθλητικές και ενημερωτικές εκπομπές, τα διαφημιστικά μηνύματα, τα προγράμματα, που θίγουν, με οποιοδήποτε τρόπο, την ανθρώπινη αξιοπρέπεια και εισάγουν ή προαγάγουν τις οποιεσδήποτε διακρίσεις, όπως επίσης και τα προγράμματα τυχερών παιχνιδιών.

Φυσικά, αναλύονται οι δικαιούχοι της ενίσχυσης, καθορίζονται επακριβώς οι επιλέξιμες δαπάνες, ενώ το Κεφάλαιο Γ΄ του συγκεκριμένου Μέρους αναλύει τη συνολική διαδικασία ένταξης στο πρόγραμμα χρηματοδότησης των επενδυτικών σχεδίων.

Το Κεφάλαιο Δ΄ αφορά τη διαδικασία παρακολούθησης και ελέγχου του επενδυτικού σχεδίου, όπου καθορίζονται θέματα τροποποίησης των όρων ένταξης - χρηματοδότησης επενδυτικού σχεδίου, ο τρόπος πιστοποίησης και λήξης του επενδυτικού σχεδίου των CRGR-FTV και CRGR Animate και ο διακριτικός προηγούμενος τρόπος λήξης του CRGR-video.

Ορίζεται η καταβολή της ενίσχυσης, για τα διακριτά καθεστώτα ενίσχυσης. Καθορίζονται θέματα δειγματοληπτικού ελέγχου, επί των αιτήσεων επενδυτικών σχεδίων, που πραγματοποιούνται. Καθορίζεται η διαδικασία της ανάκλησης απόφασης ένταξης χρηματοδότησης, της υποβολής των ενστάσεων- αντιρρήσεων και καθορίζονται οι Επιτροπές Ελέγχου για το καθένα, έτσι ώστε να έχουμε επιτροπές αξιολόγησης, Ειδικές Επιτροπές Αξιολόγησης, η Επιτροπή Ενστάσεων - Αντιρρήσεων και οι Τακτικές και Έκτακτες Επιτροπές Δειγματοληπτικού Ελέγχου.

Το Γ΄ Μέρος κλείνει το Ε΄ Κεφάλαιο, που αφορά τη δημοσιότητα και τις υποχρεώσεις του φορέα υλοποίησης.

Το Μέρος Δ΄ του νομοσχεδίου αποτελείται από τα άρθρα 42- 45 και αφορά λοιπές διατάξεις για την ενίσχυση της οπτικοακουστικής βιομηχανίας. Συγκεκριμένα, στην Εταιρεία Creative Greece συστήνεται και λειτουργεί το Εθνικό Ψηφιακό Αποθετήριο Οπτικοακουστικών Έργων, με αυξημένες αρμοδιότητες, για τη διάσωση της εθνικής οπτικοακουστικής κληρονομιάς.

Προβλέπεται να λειτουργεί δημιουργικός Κόμβος Καινοτομίας και Τεχνολογίας, CreAtiVe Hub GR, με δομή δικτύωσης των νέων δημιουργών και των νεοφυών επιχειρήσεων, στον πολιτιστικό τομέα,με τις ανάγκες της αγοράς, προκειμένου να δημιουργηθούν καλύτερες προοπτικές προσέλκυσης ευρωπαϊκών προγραμμάτων και οργάνωσης προγραμμάτων οπτικοακουστικής εκπαίδευσης και κατάρτισης.

Στην Εταιρεία Creative Greece, προβλέπεται ακόμη λειτουργία παρατηρητηρίου, για τον πολιτιστικό και δημιουργικό τομέα. Ένα παρατηρητήριο, που συγκεντρώνει στατιστικά δεδομένα, προκειμένου να σχεδιάζονται αποτελεσματικότερα πολιτικές στο πεδίο.

Επιπλέον στο Μέρος Δ΄ προβλέπεται πραγματοποίηση από την Creative Greece του προγράμματος ενίσχυσης της εξωστρέφειας οπτικοακουστικού τομέα, με βασικό στόχο, την οργάνωση ενός ορθολογικού πλαισίου χρηματοδότησης και στήριξης της συμμετοχής της Ελλάδας, στα διεθνή και ευρωπαϊκά φεστιβάλ και εκδηλώσεις, καθώς και τη στήριξη των εγχώριων φεστιβάλ.

Τέλος, στο Μέρος Δ΄ υπάρχει η πρόβλεψη για τη σύσταση Γραφείου Διευκόλυνσης Οπτικοακουστικών Παραγωγών, στην Αττική και στις περιφέρειες της χώρας, τα οποία συντονίζονται από την Εταιρεία Creative Greece και έχουν, ως βασική αποστολή, την προώθηση και ανάδειξη των περιοχών αρμοδιοτήτων τους, για την υλοποίηση επενδύσεων του Οπτικοακουστικού Τομέα και τη διευκόλυνση υλοποίησης των επενδύσεων αυτών.

Το Ε΄ Μέρος αφορά στην κατάργηση του Νομικού Προσώπου Ιδιωτικού Δικαίου μη κερδοσκοπικού χαρακτήρα «Ελληνικό Ίδρυμα Πολιτισμού» και στη θέση του συστήνεται το Νομικό Πρόσωπο Ιδιωτικού Δικαίου «Ελληνικό Ίδρυμα Βιβλίου και Πολιτισμού», ΕΛΙΒΙΠ, το οποίο εποπτεύεται από το Υπουργείο Πολιτισμού και λειτουργεί χάριν του δημοσίου συμφέροντος.

Καθορίζονται οι σκοποί του Οργανισμού, όπου, ως βασικός σκοπός, καθορίζεται η προαγωγή των ελληνικών γραμμάτων, στην Ελλάδα και το εξωτερικό και η ανάδειξη του βιβλίου. Θα ήθελα, στο σημείο αυτό, να τονίσω ότι, με τις παρούσες διατάξεις, η Ελλάδα αποκτά επιτέλους φορέα για το βιβλίο, ενώ εκπληρώνεται ταυτόχρονα και η σχετική προγραμματική δέσμευση του Πρωθυπουργού μας, Κυριάκου Μητσοτάκη, για δημιουργία φορέα βιβλίου στην Ελλάδα.

Περαιτέρω, καθορίζονται οι πόροι του Οργανισμού, τα όργανα διοίκησης, οι αρμοδιότητές τους, τα θέματα στελέχωσης του, ενώ όσον αφορά στις αρμοδιότητες, θα σταθώ σε δύο εξίσου σημαντικές: Ο Οργανισμός διαχειρίζεται και λειτουργεί και αναπτύσσει τη βάση δεδομένων της ελληνικής βιβλιοπαραγωγής ΒΙΒΛΙΟΝΕΤ, ενώ ταυτόχρονα διαχειρίζεται το πρόγραμμα επιχορήγησης μεταφράσεων Greeklitγια μεταφράσεις προς ξένες γλώσσες, έργων γραμμένων στην ελληνική γλώσσα.

Στο ΣΤ΄ Μέρος του νομοσχεδίου, το οποίο αποτελείται από τα άρθρα 61 έως 75, λύεται η Ανώνυμη Εταιρεία «Ελληνικό Φεστιβάλ Α.Ε.» και στη θέση της ιδρύεται το νομικό πρόσωπο ιδιωτικού δικαίου μη κερδοσκοπικού χαρακτήρα, υπό την εποπτεία του Υπουργείου Πολιτισμού, με την επωνυμία «Φεστιβάλ Αθηνών Επιδαύρου». Οι ρυθμίσεις αυτές του ΣΤ΄ Μέρους συμβάλλουν στην αποτελεσματικότερη εκπλήρωση των σκοπών του Φεστιβάλ Αθηνών Επιδαύρου, ενώ, παράλληλα, ρυθμίζουν αποτελεσματικότερα τα θέματα διοίκησης και οργάνωσης των υπηρεσιών του, μέσω της αποτελεσματικότερης κατανομής αρμοδιοτήτων, μεταξύ των οργάνων διοίκησης. Ήταν ένα αίτημα πολλών ετών και πλέον γίνεται πράξη.

Το Ζ΄ Μέρος αποτελείται από τα άρθρα 76 έως 85, αφορά σε ρυθμίσεις για την ενίσχυση λειτουργίας του «Οργανισμού Σύγχρονου Πολιτισμού». Με το πρώτο Κεφάλαιο του Μέρους αυτού, τροποποιούνται συγκεκριμένα άρθρα του ν.4708/2020, περί της σύστασης του «ΑΚΡΟΠΟΛ ΑΚΡΟΣ», ώστε να υπάρξει άμεση δυνατότητα έναρξης της λειτουργίας του.

Συγκεκριμένα, επέρχονται αλλαγές επί σύστασης του Δ.Σ., ρυθμίζονται θέματα αμοιβών και τυχόν αποζημιώσεων του Προέδρου και Αντιπροέδρου και αποζημίωσης των μελών του Δ.Σ., τα οποία καθορίζονται, κατόπιν έκδοσης ΚΥΑ του αρμόδιου Υπουργείου και του Υπουργού Εθνικής Οικονομίας και Οικονομικών. Το πρώτο Κεφάλαιο του νέου Οργανισμού συνεχίζει με διατάξεις, για την αύξηση του ορίου ηλικίας, για την εισαγωγή στη Σχολή Δραματικής Τέχνης του Εθνικού Θεάτρου και του Κρατικού Θεάτρου Βορείου Ελλάδος και διασαφηνίζεται ο τρόπος υπολογισμού του, ώστε να ισχύει το εξής όριο ηλικίας των υποψηφίων ηθοποιών: να ορίζεται το 27ο έτος και το 35ο έτος για τους σκηνοθέτες. Αυξάνεται, δηλαδή, το όριο ηλικίας, που μπορεί κάποιος να μπει στο Εθνικό Θέατρο, ενώ ρυθμίζεται και μια στρέβλωση ετών, το οποίο είχε να κάνει με την ημερομηνία γεννήσεως.

Περαιτέρω, υπάρχουν ρυθμίζονται θέματα για το προσωπικό του Μουσικού Εκπαιδευτικού Οργανισμού Ελλάδος, που έχουν μεταφερθεί σε εποπτευόμενους φορείς του Υπουργείου Πολιτισμού και τους μουσικούς του Οργανισμού Μεγάρου Μουσικής Αθηνών. Αναφορικά με το τελευταίο, οι εν λόγω διατάξεις προβλέπουν την ενσωμάτωση των μουσικών της Καμεράτα στο δυναμικό του Μεγάρου Μουσικής, με το καθεστώς του μουσικού εκτελεστή, με σχέση εργασίας και αναγνώριση της προϋπηρεσίας και των συνεπαγόμενων προνομίων τους.

Επιπλέον, ρυθμίζονται θέματα για το προσωπικό του νομικού προσώπου ιδιωτικού δικαίου «Ορχήστρα των Χρωμάτων» του μεγάλου Μάνου Χατζιδάκι, το οποίο απασχολείται στην Ορχήστρα, κατά την 1/1/2011, προκειμένου να δύνανται να μεταφερθούν στο νομικό πρόσωπο ιδιωτικού δικαίου «Εθνική Λυρική Σκηνή», κατόπιν υποβολής σχετικής αίτησης.

Το Η΄ Μέρος αποτελείται από τα άρθρα 88 – 48, Εξουσιοδοτικές, Μεταβατικές και Καταργούμενες Διατάξεις και τέλος, το Θ΄ Μέρος αφορά την έναρξη ισχύος του παρόντος.

Κλείνοντας την εισήγησή μου, θα ήθελα να αναφερθώ, συνοπτικά, στους βασικούς σκοπούς, που εκπληρώνονται, με το παρόν νομοσχέδιο, οι οποίοι δεν είναι άλλοι από τον εκσυγχρονισμό, την προστασία και την ενιαία ανάδειξη της πολιτιστικής ταυτότητας της χώρας μας και τη στήριξη του οπτικοακουστικού δημιουργικού τομέα και των επιπλέον κλάδων τους. Η προσέλκυση ποιοτικότερων εγχώριων και ξένων επενδύσεων, μέσω του εκσυγχρονισμού του πλαισίου υποστήριξης των οπτικοακουστικών έργων, η προβολή του βιβλίου και των ελληνικών γραμμάτων στην Ελλάδα και στο εξωτερικό και η διασφάλιση της πολιτιστικής φύσης και αποστολής του Φεστιβάλ Αθηνών Επιδαύρου. Επιπλέον, μέσω του παρόντος, επιχειρείται η άμεση έναρξη του Acropole Across, για την υποστήριξη της ελληνικής δημιουργίας και πραγματοποιούνται μεταρρυθμίσεις, για την επίλυση στρεβλώσεων, στη λειτουργία εποπτευόμενων φορέων του Υπουργείου Πολιτισμού.

Αγαπητοί συνάδελφοι, από την πρώτη στιγμή, που μπήκα σε αυτή την Αίθουσα, είμαι ήμουν και είμαι υπέρ του να προσπαθήσουμε να συναντηθούμε και θεωρώ πως ο πολιτισμός είναι ένας τομέας, ο οποίος δεν προσφέρεται για πολιτικούς διαξιφισμούς, υπό το πλαίσιο αυτό.

Τόσο εγώ όσο και η ηγεσία του Υπουργείου είμαστε έτοιμοι να ακούσουμε τις γόνιμες παρατηρήσεις σας, να ακούσουμε γόνιμα οτιδήποτε προτάσεις υπάρχουν. Όλοι μαζί να συνθέσουμε ένα νομοσχέδιο, το οποίο, πραγματικά, θα προάγει τον ελληνικό κινηματογράφο και την ελληνική δημιουργία. Θα ήθελα, λοιπόν, να ζητήσω από όλους να υπερψηφίσουν το νομοσχέδιο αυτό και να πάμε όλοι μαζί στη Βουλή για την περαιτέρω υπερψήφισή του. Να είστε καλά και σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής ):** Ευχαριστούμε τον κ. Κυριάκη, το λόγο έχει η κυρία Μάλαμα, Εισηγήτρια της Αξιωματικής Αντιπολίτευσης.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Ευχαριστώ, κύριε Πρόεδρε. Κυρίες και κύριοι Βουλευτές, ξεκινάμε, λοιπόν, την πρώτη ανάγνωση ενός ακόμα πολυνομοσχεδίου του Υπουργείου Πολιτισμού, με βασικό θέμα, τη συγχώνευση του Εθνικού Κέντρου Οπτικοακουστικών Μέσων και του Ελληνικού Κέντρου Κινηματογράφου, αλλά όχι μόνο, καθώς περιλαμβάνονται στο νομοθέτημα αυτό και διατάξεις για αρκετούς άλλους φορείς του σύγχρονου πολιτισμού, για τα πνευματικά δικαιώματα, για ζητήματα εργαζομένων και για αρκετά άλλα επιμέρους θέματα.

Δεν θα μπορούσαμε να αφήσουμε ασχολίαστο το γεγονός ότι έχουμε δυο νομοσχέδια του Υπουργείου Πολιτισμού, ανοιχτά, αυτή την στιγμή, που δεν είθισται, για να το λέμε και αυτό, αλλά το βασικό ερώτημα είναι, εάν αυτά τα δύο νομοθετήματα λειτουργούν ανταγωνιστικά το ένα με το άλλο. Συνεπακόλουθα, τίθεται το ερώτημα, εάν η ηγεσία του Υπουργείου Πολιτισμού νομοθετεί ανταγωνιστικά μεταξύ τους και θα εξηγήσω.

Έχουμε διατάξεις για τον κινηματογράφο και στα δύο νομοσχέδια, οι οποίες εμφανίζονται αντιφατικές μεταξύ τους και αναρωτιόμαστε, αν οι Υπουργοί συζήτησαν αυτά τα νομοσχέδια, προτού καν τα παρουσιάσουν σε εμάς.

Επί της ουσίας, τώρα, του νομοσχεδίου το μισό νομοθέτημα, που έχουμε στα χέρια μας, αφορά το θέμα του κινηματογράφου και της οπτικοακουστικής παραγωγής. Καταργείται, λοιπόν, το Ελληνικό Κέντρο Κινηματογράφου, καταργείται το Εθνικό Κέντρο Οπτικοακουστικών Μέσων και δημιουργείται μια νέα ανώνυμη εταιρία, η «Δημιουργική Ελλάδα Α.Ε.».

Το βασικό πρόβλημα, επί της αρχής αυτής της νέας αρχιτεκτονικής, είναι ότι ο πολιτισμός περνάει σε δεύτερη μοίρα και εστιάζουμε σε μία οπτική, καθαρά επενδυτική, η οποία και αυτή, βέβαια, όπως και το προηγούμενο, που ήρθε, έχει σοβαρότατα λάθη. Η τέχνη του κινηματογράφου, η τέχνη του ντοκιμαντέρ στο νέο θεσμικό αυτό τοπίο, δεν έχει πλέον ούτε στο ελάχιστο χώρο για την ανάπτυξή του.

Ο ελληνικός κινηματογράφος, ο οποίος προσπαθεί υποχρηματοδοτούμενος πάντα να υπάρξει, σήμερα χάνει και το τελευταίο σημείο αναφοράς. Οι μικροί δημιουργοί, όλοι αυτοί οι σκηνοθέτες, που παλεύουν τόσο καιρό, για να φτιάξουν μία μικρή ή μεγάλου μήκους ταινία αφανίζονται. Το παράδοξο της υπόθεσης είναι ότι στο νομοσχέδιο, που έχουμε στην Ολομέλεια, την Τετάρτη, λέτε ότι αντιγράφετε το γαλλικό μοντέλο, για την προστασία του ελληνικού τραγουδιού, έστω και παραφρασμένο λίγο. Και σας ρωτάμε: Γιατί δεν μελετάτε το γαλλικό μοντέλο και στον κινηματογράφο;

Δεν μπορεί να λέτε ότι είστε προστατευτικοί στο ελληνικό τραγούδι και νεοφιλελεύθεροι στον ελληνικό κινηματογράφο. Δεν μπορεί να ισχυρίζεστε ότι είστε με τους καλλιτέχνες στο τραγούδι και να είστε με τις πολυεθνικές εταιρίες στον κινηματογράφο, κάπου, προφανώς, υπάρχει μια σύγχυση σε αυτό. Τι έχουμε, λοιπόν, επί του πρακτέου;

Μία ανώνυμη εταιρεία, που θα χρηματοδοτεί τους πολύ μεγάλους παίκτες της οπτικοακουστικής αγοράς, χωρίς πολιτιστικά κριτήρια και χωρίς χώρο για τον κινηματογραφιστή, τον ντοκιμαντερίστα, τον «μικρομηκά».

Όμως, θα έχουμε και μια εταιρία, που θεσμοθετεί τη διαχειριστική αδιαφάνεια και τον υπουργοκεντρισμό. Όλοι θα διορίζονται και όλα θα καθορίζονται από Υπουργικές Αποφάσεις. Έχουμε ένα νομοσχέδιο, που απαιτεί για την εφαρμογή του, πάνω από 20 Υπουργικές Αποφάσεις. Με Υπουργική απόφαση, μια οπτικοακουστική παραγωγή θα χαρακτηρίζεται, ως στρατηγική και θα πληρώνεται με Fast track διαδικασία. Με Υπουργική Απόφαση, θα διορίζονται όλοι, με μεταβατικές Υπουργικές Αποφάσεις καταργείται κάθε αξιοκρατία και κάθε διαχειριστική διαφάνεια και βέβαια, τονίζουμε και κάτι που μας ανησυχεί ιδιαίτερα.

Θεσμοθετείται ένα πλαίσιο τριγωνικών ενδο-ομιλικών συναλλαγών, όπου μεγάλες εταιρείες του εξωτερικού θα μπορούν να ιδρύουν θυγατρικές, εδώ στη χώρα μας, να εγκρίνουν project, να προχωρούν σε τραπεζικό δανεισμό και να εκτελούν οπτικοακουστικές παραγωγές, που δεν αφήνουν καμία πολιτιστική υπεραξία στη χώρα.

Αναρωτιόμαστε κιόλας, αν θα αφήνουν οτιδήποτε στη χώρα, γιατί έχουμε και αντίστοιχα παραδείγματα, βλέπουμε, δηλαδή, να θεσμοθετείτε μια λογική λειτουργίας, που είχατε εφαρμόσει και στον ΕΚΟΜΕ, με τη δυνατότητα, με εκείνες τις τροπολογίες, που είχατε καταθέσει, να εγκρίνει τιμολόγια εξωτερικού και να προχωρά σε εργασιακό dubbing.

Δηλαδή, να επιτρέπει σε παραγωγές να δουλεύουν – παραγωγές που έρχονται απ’ έξω – με εισαγόμενους εργαζόμενους από την Ευρωπαϊκή Ένωση, με πολύ χαμηλά μεροκάματα, με γυρίσματα σε στούντιο γειτονικών χωρών. Με ένα πλαίσιο, δηλαδή, που δεν έχει τίποτα να δώσει ούτε στον πολιτισμό ούτε και στην οπτικοακουστική βιομηχανία της χώρας.

Δεν μπορούμε να μην αναφερθούμε στο πολυδιαφημισμένο εκείνο γύρισμα της ταινίας με τον Αντόνιο Μπαντέρας στη Θεσσαλονίκη, όπου όλη η Κυβέρνηση είχε σπεύσει να διαφημίσει, αλλά τελικά το σενάριο δεν ήταν τίποτα άλλο και δεν είχε τίποτα μέσα από Ελλάδα, αντίθετα, επρόκειτο για μία ταινία καταδίωξης στο Μαϊάμι! Πουθενά, δεν φαινόταν η χώρα μας. Έτσι; Αυτή την οπτική τώρα, την κάνετε κανόνα στο νομοσχέδιο σας, ισχυριζόμενοι ότι αν έχουμε τέτοιες παραγωγές στην Ελλάδα, θα κερδίσει από αυτές ο Έλληνας κινηματογραφιστής, ο ελληνικός κινηματογράφος.

Και σας ρωτάμε. Πόσους είχε προσλάβει, εδώ στην Ελλάδα, η παραγωγή του Μπαντέρας; Τι μεροκάματα έδινε; Ψάξτε το λίγο και θα δείτε ότι το μέγεθος, όλο αυτό που παρουσιάστηκε, δεν ήταν τίποτα άλλο από μια τεράστια φούσκα. Ούτε καν το κέτερινγκ δεν είχαν πάρει από τη Θεσσαλονίκη. Κι επειδή μιλάμε για φούσκες, θα πρέπει οπωσδήποτε να καταθέσετε εδώ στην Επιτροπή, με την έναρξη της συζήτησης σήμερα, τις οικονομικές καταστάσεις του Εθνικού Κέντρου Οπτικοακουστικών Μέσων, τα ανοίγματα του και τις εκκρεμότητες, που θα αναλάβει ο νέος φορέας. Από τα στοιχεία της Τράπεζας της Ελλάδος, βλέπουμε ότι οι ξένες επενδύσεις στον κινηματογράφο, στην Ελλάδα, παρουσιάζουν τα τελευταία τρία χρόνια μια τάση μαζικής αποεπένδυσης.

Γιατί συνέβη αυτό; Απαξιώθηκε διαχειριστικά το ΕΚΟΜΕ. Διολίσθησε σε ασυνέπεια, σε αφερεγγυότητα, σε αναξιοπιστία. Γι’ αυτό συνέβη αυτό. Θα πρέπει, λοιπόν, όλα αυτά να κατατεθούν στην Επιτροπή, για να ξέρουμε τι ανοίγματα αναλαμβάνει ο νέος φορέας. Μάλιστα, στις αρχικές σας δηλώσεις, εσείς κύριε Υπουργέ, λέγατε ότι στη συγχώνευση αυτή θα συμμετάσχει και ο Οργανισμός Πνευματικής Ιδιοκτησίας. Βλέπουμε, τελικά, ότι ο φορέας αυτός εξαιρέθηκε. Εμείς λέμε, ευτυχώς που εξαιρέθηκε. Αλλά το ερώτημα είναι, γιατί; Υπήρξαν αντιδράσεις, λόγω των μεγάλων οικονομικών ανοιγμάτων του ΕΚΟΜΕ;

Πρέπει να μας απαντήσετε ποια είναι αυτά τα οικονομικά ανοίγματα. Πρέπει να απαντήσετε, να έρθει εδώ και ο κύριος Πιερρακάκης, που διαχειρίστηκε το θέμα, στην προηγούμενη Κυβέρνηση σας και βέβαια και ο τωρινός Υπουργός, ο κ. Παπαστεργίου. Γιατί ακούγονται 130, 150 εκατομμύρια άνοιγμα. Να μας πουν, λοιπόν, τι παραδίδουν. Να μην κρυφτεί η Κυβέρνηση πίσω από το Υπουργείο Πολιτισμού και να μην κρυφτεί και το Υπουργείο Πολιτισμού πίσω από το Ελληνικό Κέντρο Κινηματογράφου, το οποίο το καταστρέφει, κυριολεκτικά, για να του φορτώσουν, τελικά, τις διαχειριστικές αμαρτίες, που έγιναν στο ΕΚΟΜΕ, το 2019.

Εμείς είμαστε, ξεκάθαρα, αντίθετοι επί της αρχής στο νομοσχέδιο. Απαιτούμε την παραμονή και ενίσχυση του Ελληνικού Κέντρου Κινηματογράφου και τονίζουμε την ανάγκη να εισακουστούν όλοι οι φορείς, εδώ σε αυτή τη διαβούλευση. Να μη λειτουργήσουμε πάλι προσχηματικά, όπως κάνατε και στις προηγούμενες σκανδαλώδεις διατάξεις, με την πολιτιστική κληρονομιά, στο προηγούμενο νομοσχέδιο, αποκλείοντας, παραδείγματος χάρη, το Σύλλογο των Αρχαιολόγων. Να μην ξανασυμβεί αυτό. Γι’ αυτό και παρακαλούμε πολύ τον κύριο Πρόεδρο, να βάλει την επί των άρθρων συνεδρίαση άλλη μέρα, για να καλεστούν οι φορείς και να εισακουστούν αύριο, όση ώρα κρατήσει αυτό.

Τώρα, στα υπόλοιπα θέματα του νομοσχεδίου, σε ό,τι αφορά το βιβλίο. Αλλάξατε την ταμπέλα σε έναν φορέα, στο Ελληνικό Ίδρυμα Πολιτισμού και το κάνατε «Ελληνικό Ίδρυμα Βιβλίου και Πολιτισμού». Και το ερώτημα, επί της αρχής, είναι ένα. Αναβαθμίζεται το οικοσύστημα του βιβλίου μέσα από αυτό; Από την αλλαγή αυτής της ταμπέλας και από αυτό, που φέρατε; Και βέβαια, όχι.

Εισάγονται νέα εργαλεία; Προωθούνται νέες πολιτικές για το βιβλίο; Τίποτε απολύτως από όλα αυτά δεν γίνεται. Τι γίνεται στην πραγματικότητα; Διορίζονται κάποιοι αρεστοί του Υπουργείου, ως προσωρινοί. Δημιουργείται μια νέα σύνθεση στο διοικητικό συμβούλιο, όπου οι άνθρωποι του βιβλίου είναι μικρή, πολύ - πολύ μικρή μειοψηφία και κυρίως, δεν μαθαίνουμε τίποτα απολύτως για τα έργα και τις ημέρες της προηγούμενης αρεστής, δικής σας διοίκησης, στο Ελληνικό Ίδρυμα Πολιτισμού. Τι έπραξε, τι αφήνει πίσω της. Αυτά όλα πρέπει να τα γνωρίζουμε.

Εμείς θέλουμε έναν αυτόνομο φορέα για το βιβλίο, με ουσιαστική συμμετοχή όλου του οικοσυστήματός του σε αυτόν και με προστασία στους ανθρώπους του. Θέλουμε να κληθούν, λοιπόν και από τον τομέα του βιβλίου όλοι οι φορείς στην ακρόαση, γιατί, εντάξει, μετά από πέντε χρόνια αδιαφορίας, όσον αφορά το βιβλίο, τουλάχιστον το δικαιούνται αυτό.

Τώρα στο θέμα του Φεστιβάλ Αθηνών και Επιδαύρου δεν θα μπορούσαμε να μην παρατηρήσουμε ότι το Υπουργείο Πολιτισμού εμφανίζεται, ως θιασώτης του κρατισμού εδώ, σ΄ αυτό το συγκεκριμένο. Αλλάζετε τον φορέα και από ανώνυμη εταιρεία τον μετατρέπετε σε μη κερδοσκοπικό νομικό πρόσωπο.

Εμείς επί της αρχής θέλουμε πολιτικές για τον πολιτισμό με φορείς, που να διασφαλίζουν ένα δημόσιο χαρακτήρα. Ναι, βεβαίως, το θέλουμε, αλλά αναρωτιόμαστε τα δικά σας κίνητρα ποια είναι, γιατί συνήθως κάνετε ακριβώς το αντίθετο. Πώς, ενώ για τον κινηματογράφο κάνατε ακριβώς το αντίθετο, την προηγούμενη εβδομάδα, με αυτό που μας φέρατε, με το νεοφιλελεύθερο αυτό νομοσχέδιο για το Φεστιβάλ, εμφανίζεστε κρατιστές; Είναι ένα ερώτημα, πραγματικά. Μας κεντρίζει το ενδιαφέρον το συγκεκριμένο θέμα, γιατί βλέπουμε και μια μεγάλη διαχειριστική ζημιά, στην οικονομική χρήση του 2021, άνω των 2 εκατομμυρίων. Όχι την εποχή του covid, το 2021. Kαι αναρωτιόμαστε, εάν η μετατροπή αυτής της ανώνυμης εταιρείας σε μη κερδοσκοπικό νομικό πρόσωπο έχει κάποια σχέση, με αυτό το έλλειμμα των 2 εκατομμυρίων.

Κλείνοντας, θα ήθελα να αναφερθώ και στον «λευκό ελέφαντα», επιτρέψτε μου την έκφραση, για το Ακροπόλ μιλάω. Μέχρι χθες, λέγαμε ότι είναι το «γεφύρι της Άρτας», σαν το σύγχρονο πολιτισμό. Τώρα, βλέπουμε να φορτώνετε κι άλλους διορισμένους σε κάτι, που δεν λειτουργεί, σε κάτι που ρημάζει, στην κυριολεξία. Βλέπουμε κι άλλους μισθούς κι άλλες αποζημιώσεις κι άλλους δικηγόρους κι άλλες αμοιβές, που δεν ξέρουμε πόσες είναι, πού θα καθοριστούν, ποιος θα τις καθορίσει. Θα καθοριστούν, βεβαίως από υπουργικές αποφάσεις. Και αναρωτιόμαστε, πώς είναι δυνατόν να συνεχίζεται το πάρτι, πάνω σε αυτό το άδειο κτίριο, που ρημάζει τελικά. Μέχρι χθες, λέγαμε για «τα ψεύτικα τα λόγια τα μεγάλα» του Υπουργείου Πολιτισμού στο Ακροπόλ. Μήπως, όμως, τελικά, όταν η ανικανότητα συναντά το πελατειακό σας κράτος, το «γεφύρι της Άρτας» μεταβάλλεται σε έναν σημαντικό και διαρκή, ας πούμε, στο χρόνο φορέα, ο οποίος θα μπορεί να φιλοξενεί όλους αυτούς, που προσλαμβάνετε;

Για εμάς είναι αδιανόητο να συναινέσουμε σε όλο αυτό και καταγγέλλουμε την ανικανότητα και την αδιαφάνεια σας, σε σχέση με το Ακροπόλ. Λειτουργείστε το Ακροπόλ και μετά το ξανασυζητάμε.

Τέλος, θα ήθελα να τονίσω το εξής: Έχουμε καθήκον, ως Βουλή, επαναλαμβάνω να καλέσουμε όλους τους φορείς, που εμπλέκονται στο νομοσχέδιο αυτό. Είναι πολλά τα θέματα, πολλά και διαφορετικά. Είμαστε υποχρεωμένοι να τους διαθέσουμε στη συνεδρίαση τον χρόνο, που χρειάζονται, για να μπορέσουν να εκφραστούν. Υπενθυμίζουμε ότι έχετε κουρελιάσει, κυριολεκτικά, τον Κανονισμό της Βουλής, σε τέτοιες άπειρες περιπτώσεις και πρέπει τώρα να δείξουμε ότι η Βουλή λειτουργεί και ότι δεν είναι παράρτημα της Κυβέρνησης σας. Ξέρουμε ότι λειτουργείτε, με αυταρχισμό στο θέμα των φορέων στη Βουλή, αλλά εμείς επαναλαμβάνουμε τη θέση μας. Πρέπει να κληθούν.

Εμείς δεσμευόμαστε ότι ακόμη και αν εσείς τους απορρίψετε, εμείς θα προχωρήσουμε μαζί τους σε δική μας διαβούλευση και όλα αυτά θα βγουν στην επιφάνεια. Η δημοκρατία δοκιμάζεται στην πράξη και η Βουλή πρέπει να σταθεί στο ύψος των περιστάσεων. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):**  Ευχαριστούμε, κυρία Μάλαμα.

Το λόγο έχει η κυρία Γρηγοράκου, από το ΠΑΣΟΚ - Κίνημα Αλλαγής.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ (Ειδική Αγορήτρια της Κ.Ο. «ΠΑΣΟΚ-Κίνημα Αλλαγής»):** Ευχαριστώ πολύ, κύριε Πρόεδρε.

Δεν πάει πάρα πολύς καιρός από τότε, που όλοι δίναμε συγχαρητήρια στον Γιώργο Λάνθιμο, τον σκηνοθέτη, δηλαδή, τον Έλληνα, ο οποίος τα κατάφερε στο εξωτερικό, «παρά το γεγονός ότι είναι Έλληνας», όπως εύστοχα είπε η Αλεξάνδρα Κ. Το σκεφτόμουν αυτό, καθώς άκουγα μια συνέντευξη του Λάνθιμου στον Θοδωρή Κουτσογιαννόπουλο, όπου, καθώς μιλούσαν για την ταινία του το «Poor Things», έκανε μια ερώτηση ο Θοδωρής Κουτσογιαννόπουλος, ρωτώντας τον Λάνθιμο, αν υπήρχαν οι σκέψεις να γυριστεί ποτέ η συγκεκριμένη ταινία στην Ελλάδα και ο σκηνοθέτης απάντησε: «Όλα τα ενδεχόμενα είναι πάντα ανοιχτά, όμως στην Ελλάδα δεν υπάρχουν στούντιο τέτοιου μεγέθους». Όχι, λάθος, δεν υπάρχουν στούντιο.

Η έλλειψη βασικής χρηματοδότησης, τα ανύπαρκτα στούντιο και βέβαια, όλες οι παθογένειες, σε επίπεδο γραφειοκρατίας και διαδικασιών, καταδικάζουν το χώρο στο να στέλνει απλώς συγχαρητήρια και να κομπάζει περί ελληνικής καταγωγής όσων κινηματογραφιστών θα αποτολμήσουν τη φυγή στο εξωτερικό.

Σήμερα, λοιπόν, ξεκινάμε τη συζήτηση για ένα νομοσχέδιο, που φιλοδοξεί να ανατρέψει αυτήν την πραγματικότητα, συστήνοντας έναν υπερφορέα με την επωνυμία «Ελληνικό Κέντρο Κινηματογράφου Οπτικοακουστικών Μέσων και Δημιουργίας Α.Ε.- Creative Greece», έναν υπερφορέα, που ουσιαστικά προκύπτει από τη συγχώνευση του Ελληνικού Κέντρου Κινηματογράφου και του ΕΚΟΜΕ. Έχοντας ως δεδομένο, ότι αποτελεί διαχρονική απαίτηση της ελληνικής κινηματογραφικής κοινότητας η ύπαρξη μιας ενιαίας πολιτικής για τον ελληνικό κινηματογράφο και τα οπτικοακουστικά έργα, θα περίμενε κανείς το συζητούμενο νομοσχέδιο, αν όχι να έχει ξεσηκώσει κύματα ενθουσιασμού, τουλάχιστον να έχει καλλιεργήσει ένα περιβάλλον αισιοδοξίας. Αντί γι’ αυτό, όμως, στον κινηματογραφικό χώρο, υπάρχει διάχυτη ανησυχία, καθώς και μια τεράστια δυσπιστία, για το τι πρόκειται τελικά να συμβεί, μετά από αυτή την πολυαναμενόμενη και πολυδιαφημισμένη σύσταση του υπερφορέα.

Το ερώτημα είναι «Γιατί;» και νομίζω ότι για να το απαντήσουμε, θα πρέπει να ξεκινήσουμε από την κατάσταση, που επικρατεί μέχρι σήμερα στον κινηματογράφο και τα οπτικοακουστικά έργα, στη χώρα. Μέχρι σήμερα, λοιπόν, υπήρχε το Ελληνικό Κέντρο Κινηματογράφου, που στα σχεδόν πενήντα χρόνια λειτουργίας του και παρά τα όποια προβλήματα έχει κατά καιρούς, λειτούργησε, ως ο κύριος φορέας άσκησης κινηματογραφικής πολιτικής στη χώρα και κατάφερε σπουδαία πράγματα, παρά τη, διαχρονικά, πενιχρή χρηματοδότησή του. Ανέδειξε και σύστησε στο κοινό Έλληνες σκηνοθέτες, κινηματογραφικά ταλέντα, που ποτέ χωρίς τη χρηματοδότηση του Κέντρου δεν θα κατάφεραν να γυρίσουν ταινίες, έκτισε τη δυνατότητα προσέλκυσης συμπαραγωγών για τις ελληνικές ταινίες και τη συνακόλουθη εισροή πόρων από το εξωτερικό, αλλά και μέσω των ευρωπαϊκών προγραμμάτων. Μεγάλωσε και ανέδειξε ένα σημαντικό αριθμό συντελεστών του οπτικοακουστικού τομέα, που καλύπτουν όλο το φάσμα της παραγωγής και που δεν είναι υπερβολή να πούμε πως έστησαν και την ελληνική ιδιωτική τηλεόραση. Εξάλλου, τα πρώτα σήριαλ, σε δημόσια και ιδιωτική τηλεόραση, από ανθρώπους του σινεμά έγιναν.

Μέσω, λοιπόν, της διεύθυνσης του Film Commission, έφερε στη χώρα ξένες παραγωγές, που το θετικό τους αποτύπωμα σε οικονομικό και όχι μόνο επίπεδο, είναι αδιαμφισβήτητο και, βέβαια, έφτιαξε ένα δυνατό brand name, για το οποίο, σήμερα σύσσωμη η κινηματογραφική κοινότητα ανησυχεί. Παράλληλα, υπάρχει το Εθνικό Κέντρο Οπτικοακουστικών Μέσων και Επικοινωνίας - το γνωστό πλέον σε όλους μας ΕΚΟΜΕ - το οποίο δημιουργήθηκε στο Υπουργείο Ψηφιακής Διακυβέρνησης, με το νόμο Κρέτσου- όπως καθιερώθηκε να λέγεται ο ν.4487/ 2017, επί Κυβέρνησης ΣΥΡΙΖΑ - ενώ η Νέα Δημοκρατία έφερε τροποποιήσεις στον εν λόγω νόμο δύο φορές, καταργώντας ουσιαστικά τον διπλό έλεγχο, που υπήρχε και διασφάλιζε, ως ένα βαθμό, τη διαφάνεια και την αξιοπιστία των επενδυτικών σχεδίων. Επιπλέον, έγιναν αλλαγές στον νόμο, που αφορούσαν τη μείωση των ελάχιστων ορίων της επένδυσης, με αποτέλεσμα να χρηματοδοτηθούν παραγωγές, με μικρό στελεχιακό δυναμικό και σχεδόν προσβλητικές, για τους συντελεστές αμοιβές και μιλάμε φυσικά, για τη μείωση από τις 30.000 ευρώ στα 15.000 ευρώ, ανά επεισόδιο, για τις τηλεοπτικές σειρές.

Το ΕΚΟΜΕ είναι προφανώς ένα σημαντικό χρήσιμο επενδυτικό «εργαλείο», απαραίτητο για τον κινηματογράφο και τον οπτικοακουστικό τομέα και γι’ αυτόν το λόγο, επιβάλλεται να λειτουργεί, με διαφάνεια, χωρίς γραφειοκρατικές αγκυλώσεις και κυρίως, με εξασφαλισμένη χρηματοδότηση, γιατί παρά την αρχική ευρωστία του ΕΚΟΜΕ, η υπερχρήση του επενδυτικού αυτού εργαλείου και η κατασπατάληση των πόρων, σε επενδυτικά σχέδια αμφιβόλου ποιότητας, έφτασε σήμερα να απειλεί τη βιωσιμότητά του. Ας μην ξεχνάμε, άλλωστε, πως όλα τα ιδιωτικά κανάλια γέμισαν με σειρές μυθοπλασίας, που έγιναν με τη χρηματοδότηση του ΕΚΟΜΕ ή για να το πούμε αλλιώς, τα κανάλια έπαιρναν για το ψυχαγωγικό τους πρόγραμμα «ζεστό κρατικό χρήμα».

Σήμερα, ο χώρος του οπτικοακουστικού τομέα μιλάει για καθυστερήσεις ή ακόμα και για πάγωμα στις πληρωμές, που απειλούν τη βιωσιμότητα των επενδυτικών σχεδίων. Μιλά για μια οικονομική τρύπα, που άλλοι την υπολογίζουν γύρω στα 140 εκατομμύρια ευρώ και άλλοι στα 200 εκατομμύρια ευρώ. Και, βέβαια και τα κανάλια έχουν ξεκινήσει τη μάχη για τις σειρές, που έχουν ήδη γυριστεί και δεν έχουν εισπράξει χρήματα από τον ΕΚΟΜΕ, ενώ είναι αμφίβολο, αν θα μπορούν να στηρίξουν, στο μέλλον σειρές μυθοπλασίας. Είτε, λοιπόν ονομάσουμε αυτό το έλλειμμα ως τρύπα, είτε ως ουρά επενδυτικών σχεδίων, που έχουν ήδη προχωρήσει σε αίτηση, αλλά καθυστέρησε η έγκαιρη υπαγωγή τους, λόγω γραφειοκρατικών διαδικασιών, που υπάρχουν - διότι έτσι προτιμά να το αποκαλεί η Κυβέρνηση - το αποτέλεσμα είναι το ίδιο. Ο ΕΚΟΜΕ έχει φτάσει στα όριά του.

Και κάπου εδώ, αρχίζουν οι αμφιβολίες και ανησυχίες, σχετικά με το ζητούμενο σχέδιο νόμου, που ίσως δεν είναι υπερβολή να πούμε πως οι μεταβατικές και θολές στη διατύπωση τους διατάξεις έχουν, ίσως, μεγαλύτερη βαρύτητα ή πιο σωστά μεγαλύτερο ενδιαφέρον από τα κυρίως άρθρα. Γιατί αυτό, που απασχολεί όλον τον οπτικοακουστικό κλάδο της χώρας, είναι τι θα γίνει με τα χρέη του ΕΚΟΜΕ, σε σχέση με το νέο φορέα. Τι θα γίνει, δηλαδή, με την ουρά των επενδυτικών σχεδίων.

Η συγκέντρωση σε έναν υπερφορέα όλου του οπτικοακουστικού τομέα δεν μπορεί, σε καμία περίπτωση, να θεραπεύσει αυτή τη ρωγμή εμπιστοσύνης, που δημιουργήθηκε, εξαιτίας της χρεοκοπίας του ΕΚΟΜΕ. Ένα επενδυτικό εργαλείο, όπως ο ΕΚΟΜΕ, για να παίξει το σημαντικό του ρόλο, απαιτείται να χορηγεί εγγυήσεις σταθερότητας, για να συντηρεί την αναγκαία εμπιστοσύνη στους επενδυτές. Δεν είναι, λοιπόν, δυνατόν ο ΕΚΟΜΕ, τη μία μέρα να εμφανίζεται, ως εύρωστος χρηματοδότης και την επόμενη, ως χρεοκοπημένος φορέας.

Η σημαντική ανάπτυξη, που δημιουργήθηκε, έως σήμερα στον οπτικοακουστικό κλάδο, κινδυνεύει να τιναχτεί στον αέρα, εξαιτίας αυτής της ασυνέχειας. Ο ξένος παραγωγός, που έρχεται στην Ελλάδα, πρέπει να ξέρει, αν υπάρχει ή δεν υπάρχει cash rebate. Αυτό είναι και το περιβάλλον, μέσα στο οποίο έρχεται το συζητούμενο νομοσχέδιο.

Και δεν μιλάμε εδώ για την απλή συνένωση φορέων, αλλά για τη σύσταση ενός οργανισμού – εταιρείας, που ενσωματώνει δύο φορείς, με διαφορετική κουλτούρα, διαφορετικό ρόλο, διαφορετικά προβλήματα και ξεχωριστή ιστορία. Και προφανώς, αυτό είναι που δημιουργεί ανησυχία. Και πως να μη δημιουργεί, άλλωστε, όταν, ήδη, στο άρθρο 1, που περιγράφει το σκοπό του παρόντος νομοσχεδίου, διαβάζουμε πως είναι η δημιουργία και η στήριξη μιας συνεκτικής εθνικής πολιτικής για τους τομείς της οπτικοακουστικής και κινηματογραφικής πολιτικής και του δημιουργικού και πολιτιστικού τομέα, ευρύτερα.

Όταν λέμε «του δημιουργικού και πολιτιστικού τομέα ευρύτερα» τι εννοούμε; Και του θεάτρου; Και του χορού; Και των εικαστικών; Και της μουσικής; Θα επεκτείνει, δηλαδή, ο νέος φορέας τις δράσεις του, σε όλο το φάσμα του πολιτισμού, μέσα από τον όρο «δημιουργικός πολιτισμός», ο οποίος μάλιστα δεν καθορίζεται και στα άρθρα του συγκεκριμένου νομοσχεδίου;

Ξέρετε, είμαστε πάρα πολύ ανήσυχοι, διότι τέτοιες μεγαλόστομες διατυπώσεις, άνευ ουσιαστικού περιεχομένου, υπήρχαν και στο νόμο 4708/2020 για το Κέντρο Πολιτισμού και Δημιουργίας «ΑΚΡΟΠΟΛ ΑΚΡΟΣ» του οποίου και πάλι ο σκοπός είναι η προαγωγή και ανάδειξη του δημιουργικού πολιτισμού στην Ελλάδα. Μόνο που το «ΑΚΡΟΠΟΛ ΑΚΡΟΣ», τέσσερα χρόνια τώρα, δεν έχει κάνει τίποτα γι’ αυτό το σκοπό, που τόσο πολύ διαφημίζονταν.

Επομένως, είναι άξιο απορίας, γιατί και σε αυτό το νομοσχέδιο υπάρχει μια εμμονή στη χρήση του γενικού όρου «δημιουργικός πολιτισμός», όταν εδώ το αντικείμενο είναι και πρέπει να είναι ξεκάθαρα ο κινηματογράφος και ο οπτικοακουστικός τομέας.

Μιλάμε για ένα τεράστιο κομμάτι του πολιτισμού, με σημαντικότατο ρόλο στην πολιτιστική και οικονομική ανάπτυξη της χώρας. Και βέβαια, έχουμε καταλάβει πως η Κυβέρνηση έχει μια αγάπη στον υπερσυγκεντρωτισμό. Ακριβώς, λοιπόν, σε αυτή τη λογική κινείται ο νέος φορέας, που θα τα κάνει, απ’ ό,τι διαβάζουμε, στο άρθρο 4, χωρίς υπερβολή, όλα. Οι αρμοδιότητες του φορέα, ως τίτλοι και μόνο, καταλαμβάνουν 4,5 σελίδες και καταλήγουν ουσιαστικά σε ένα «συνεχίζεται», αφού στο «λα΄» του εν λόγω άρθρου, αναφέρει ότι ο οργανισμός αυτός ασκεί οποιαδήποτε άλλη αρμοδιότητα ανατεθεί, με νόμο ή άλλη κανονιστική πράξη. Και εδώ, λοιπόν, μιλάμε για έναν φορέα, που διατυμπανίζετε πως το κύριο χαρακτηριστικό του θα είναι η ευελιξία. Και χάρη σε αυτή την ευελιξία, αλλά και για να μη δημιουργηθούν νέα θέματα αλληλοεπικαλύψεων μεταξύ φορέων, σας ζητάμε ακόμα, τουλάχιστον, κύριε Υπουργέ και σε συμβολικό επίπεδο, να αφαιρέσετε τη φράση «δημιουργικός και πολιτιστικός τομέας ευρύτερα» απ’ όπου και αν αναφέρεται, μέσα στο υπό συζήτηση νομοσχέδιο, γιατί δεν προσφέρει απολύτως τίποτα, αλλά αντίθετα δημιουργεί μια σύγχυση.

Σύγχυση και πολύ μεγαλύτερη ανησυχία, βέβαια, προκαλεί το ότι μέσα στα 99 άρθρα του παρόντος, δεν ξεκαθαρίζεται η διασφάλιση των επιλεκτικών προγραμμάτων, αλλά και η ποσόστωση χρηματοδότησης, μεταξύ ελληνικών και αλλοδαπών παραγωγών.

Τα προγράμματα selective είναι απολύτως απαραίτητα για την ενίσχυση της ελληνικής κινηματογραφίας, από την αρχική ιδέα του δημιουργού, μέχρι και την προβολή στις αίθουσες. Ψάξαμε προσεκτικά στο νομοσχέδιο να βρούμε τις διαχωριστικές γραμμές στους τρόπους χρηματοδότησης και τις προϋποθέσεις χρηματοδότησης, μέσω της Γενικής Διεύθυνσης Κινηματογράφου και της Γενικής Διεύθυνσης Οπτικοακουστικών Μέσων Τεχνολογίας και Δημιουργίας.

Ομολογούμε πως τελικά αυτό κατέστη αδύνατο. Η κινηματογραφική ταινία και το τηλεοπτικό προϊόν σχεδόν ταυτίζονται, ενώ παράλληλα, ήδη στο άρθρο 4, η κινηματογραφική ταινία αντιμετωπίζεται, ως παραγωγή για προσκόμιση κερδών, αγνοώντας και υποβαθμίζοντας την υπόστασή της, ως έργο τέχνης.

Σε όλο, λοιπόν, το σχέδιο νόμου γίνεται αναφορά μόνο στον όρο «κινηματογραφική παραγωγή» και όχι στην τέχνη. Φαντάζομαι πως κατανοείται πως όλο αυτό οδηγεί στο συμπέρασμα πως ο κομβικός ρόλος του Ελληνικού Κέντρου Κινηματογράφου δεν υποβαθμίζεται απλώς, αλλά εξαϋλώνεται, με ό,τι συνεπάγεται αυτό για το ελληνικό σινεμά.

Βέβαια, εδώ, έχουμε πάλι μια ελληνική πατέντα. Όλα τα ευρωπαϊκά κράτη έχουν κέντρα κινηματογράφου, για την ανάδειξη της εθνικής τους κινηματογραφίας και της διασύνδεσής της με το εξωτερικό. Εμείς κινούμαστε στην εντελώς ανάποδη κατεύθυνση. Φτιάχνουμε μια διεύθυνση. Το κέντρο κινηματογράφου κάθε ευρωπαϊκής χώρας είναι το σήμα κατατεθέν της, για τον οπτικοακουστικό της τομέα και το σινεμά. Δεν θα μπορούσε, άραγε, εδώ το ΕΚΟΜΕ να γίνει βραχίονας του Ελληνικού Κέντρου Κινηματογράφου, όπως συμβαίνει και σε άλλα ευρωπαϊκά κράτη;

Γιατί, λοιπόν, αυτή η εμμονή στη δημιουργία ενός νέου φορέα γιγαντιαίων διαστάσεων;

Γιατί δεν αναζητήθηκαν οι καλές πρακτικές, που βλέπουμε σε άλλα κράτη, όπως για παράδειγμα, στη Γαλλία και στο Βέλγιο, που αποτελούν εξαιρετικά παραδείγματα;

Δεν θα επεκταθώ περισσότερο, σήμερα, στις διατάξεις του νομοσχεδίου, καθότι θα ακολουθήσει αύριο η συζήτηση επί των άρθρων.

Θέλω, όμως, κλείνοντας να κάνω μια αναφορά στη γραφειοκρατία του ΕΚΟΜΕ, που βασάνισε και βασανίζει τους παραγωγούς. Είναι σχεδόν ειρωνικό πως το ΕΚΟΜΕ, μέχρι σήμερα, λειτουργεί μέσα στο Υπουργείο Ψηφιακής Πολιτικής. Και ενώ, λοιπόν, στον έκτο όροφο, υποτίθεται πως γινόταν ο ψηφιακός μετασχηματισμός της χώρας, στον πρώτο όροφο, σαν κακόγουστο αστείο, οι παραγωγοί πάλευαν με το τέρας της γραφειοκρατίας, ακόμη και για τα αυτονόητα. Διαφημίζετε, λοιπόν, πως ο νέος φορέας θα βάλει τέλος σε αυτήν την ταλαιπωρία. Μετά την ανάγνωση, όμως, του νομοσχεδίου ομολογούμε, κι εμείς ως ΠΑΣΟΚ - Κίνημα Αλλαγής, αλλά και πάρα πολλοί παραγωγοί και σκηνοθέτες, πως τελικά αυτό δεν είναι ιδιαίτερα αισιόδοξο.

Για την ψήφιση του συγκεκριμένου νομοσχεδίου, επιφυλασσόμαστε για την Ολομέλεια. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε, κυρία Γρηγοράκου. Τον λόγο έχει ο κύριος Δελής.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Ευχαριστώ πολύ, κύριε Πρόεδρε. Όλοι αντιλαμβανόμαστε, κυρίες και κύριοι, ότι στην εποχή μας η μαζική αξιοποίηση του πολιτιστικού προϊόντος, δεν μ’ αρέσει και πολύ αυτή η λέξη «προϊόν», δηλαδή, αλλά, εν πάση περιπτώσει, για να συνεννοούμαστε, αποκτά εξαιρετικά κρίσιμη σημασία, οικονομική καταρχάς, για τον ανταγωνισμό, που μαίνεται, ανάμεσα στα ιμπεριαλιστικά κέντρα, όσο και ιδεολογική σημασία, για τη διείσδυση των αξιών της αστικής τάξης, αξιών, που έχουν πια σαπίσει και το βλέπουμε γύρω μας, συνεχώς, κάθε μέρα, στο λαό. Δείτε πόσο ωμά το περιγράφει όλο αυτό ένας προκάτοχός σας, το 2003, ο Υπουργός Πολιτισμού, τότε, Ευάγγελος Βενιζέλος, από το βήμα της Συνόδου για τον ευρωπαϊκό κινηματογράφο και τον οπτικοακουστικό τομέα. Τότε, που η Ελλάδα προήδρευε στην Ευρωπαϊκή Ένωση και είχε πραγματοποιηθεί ένα συνέδριο στη Θεσσαλονίκη. Λέει, λοιπόν, ο κύριος Βενιζέλος: «Όποιος ελέγχει τους ιδεολογικούς μηχανισμούς, εν τέλει, αποκτά και το πλεονέκτημα αυτού, που ονομάζεται, «πολιτική ηγεμονία». Δεν μπορεί η Ευρώπη να έχει πολιτική υπόσταση, να έχει πολιτική αυτοπεποίθηση, αν δεν έχει και πολιτιστική αυτοπεποίθηση, αν δεν έχει, υπό τον στοιχειώδη έλεγχό της, τους δικούς της ιδεολογικούς μηχανισμούς». Πόσο πιο ωμά να το πει ο άνθρωπος !

Στη συνέχεια και πριν ένα χρόνο, πρόσφατα, δηλαδή, έρχεται το ΝΑΤΟ, παρακαλώ. Θα μου πείτε τι σχέση έχει το ΝΑΤΟ, με την τέχνη και τον πολιτισμό; Κι όμως, αυτή η δολοφονική μηχανή, η μεγαλύτερη δολοφονική μηχανή, που έχει γνωρίσει η ανθρώπινη ιστορία, έρχεται και κάνει μια σειρά από διαδικτυακά σεμινάρια εκπαιδευτικής πολιτικής, στα οποία συμμετείχε, από την πλευρά της χώρας μας, και το ΕΚΟΜΕ, όπου αναλύεται εκεί το πώς θα μπορούσαν να περάσουν καλύτερα τη στρατηγική αντίληψη του ΝΑΤΟ, στην κοινή γνώμη, σε σχέση με μια σειρά ζητήματα, όπως παραδείγματος χάρη, με τον πόλεμο στην Ουκρανία. Σε αυτά τα σεμινάρια, η κύρια κατεύθυνση, που δινόταν, ήταν ότι ο στόχος αυτός θα έπρεπε να επιτευχθεί, όχι με μια προσέγγιση προστατευτισμού, αλλά με μια θετική ανάπτυξη της σκέψης των πολιτών, λέει το ΝΑΤΟ.

Όπως ανέφερε, χαρακτηριστικά, ένας εκπρόσωπος του ΝΑΤΟ μάλιστα «Σε έναν τρόπο ζωής που έχουμε συνηθίσει να απολαμβάνουμε, αλλά έχουμε έρθει στο σημείο να τον αμφισβητούμε, πρέπει να αναζωογονήσουμε την πίστη μας στα πολιτικά συστήματα και τις κοινωνικοοικονομικές δομές και νόρμες». Θα μπορούσε, βέβαια, η Ευρωπαϊκή Ένωση να λείπει από αυτό το παιχνίδι, από αυτόν τον ιμπεριαλιστικό ανταγωνισμό με τα άλλα ιμπεριαλιστικά κέντρα, όταν μάλιστα η ίδια ομολογεί ότι υστερεί, σε σχέση με τα υπόλοιπα;

Είναι χαρακτηριστικό ότι το πρόγραμμα της Ευρωπαϊκής Ένωσης «ΔΗΜΙΟΥΡΓΙΚΗ ΕΥΡΩΠΗ» - το «ΔΗΜΙΟΥΡΓΙΚΗ ΕΛΛΑΔΑ», το «CREATIVE GREECE», δηλαδή, είναι αντιγραφή του «CREATIVE EUROPE», περί αυτού πρόκειται - είναι το μοναδικό, με το οποίο χρηματοδοτείται, σε επίπεδο Ευρωπαϊκής Ένωσης, ο πολιτισμός. Ο οπτικοακουστικός τομέας αντιμετωπίζεται, ξεχωριστά από τους άλλους τομείς της αποκαλούμενης «πολιτιστικής και δημιουργικής βιομηχανίας», μέσα από το Υποπρόγραμμα MEDIA.

Οι λόγοι του ενδιαφέροντος της Ευρωπαϊκής Ένωσης, προφανείς. Ο οπτικοακουστικός τομέας διευρύνεται, συνεχώς, εισχωρώντας όλο και περισσότερο σε άλλους καλλιτεχνικούς κλάδους, περιλαμβάνοντας και την εικονική πραγματικότητα και την επαυξημένη -όπως λέγεται- πραγματικότητα, την ψηφιακή τέχνη και πολλά άλλα. Συνδυάζει, δηλαδή και τον οπτικό και τον ακουστικό και το διαδραστικό χαρακτήρα. Π.χ., οι πλατφόρμες, τα βιντεοπαιχνίδια και οι εφαρμογές προσφέρουν τέτοιου είδους εμπειρίες και συνδυάζουν όλες τις τέχνες και τον πραγματικό κόσμο με τον εικονικό.

Οι οπτικοακουστικοί τομείς, όπως λέει και η Ευρωπαϊκή Ένωση - και έτσι είναι- όλο και πιο πολύ διαμορφώνουν τον πολιτισμό μας και επηρεάζουν τον τρόπο, που αντιλαμβανόμαστε την πραγματικότητα, τις τέχνες και την κοινωνία, αλλά και τον τρόπο εκμάθησης και εργασίας μας.

Ο κινηματογράφος και η οπτικοακουστική βιομηχανία, συνολικά –γιατί είναι άλλο το ένα και άλλο το άλλο, όπως καταλαβαίνετε – έχει διπλή αξία: Συνεισφέρει στην ενίσχυση άλλων τομέων της οικονομίας, που διασυνδέονται, με αυτήν την οπτικοακουστική βιομηχανία, όπως είναι ο τουρισμός, η ψηφιακή οικονομία, οι τηλεπικοινωνίες, τα μέσα μαζικής ενημέρωσης κ.ά. Είναι όλοι βιομηχανικοί κλάδοι. Και βέβαια, είναι ένας κλάδος, ο οποίος διαθέτει την ικανότητα μαζικής διείσδυσης στην ανθρώπινη συνείδηση. Ο οπτικοακουστικός κλάδος προσφέρεται, ακόμα περισσότερο από άλλους κλάδους του πολιτισμού, για την πολιτική και ιδεολογική χειραγώγηση. Είναι ένα ζήτημα εξαιρετικά κρίσιμο. Να, λοιπόν, γιατί. Γι’ αυτούς τους δύο λόγους είναι, που βρίσκεται και στην προμετωπίδα του ανταγωνισμού των ιμπεριαλιστικών κέντρων, για την πρωτοκαθεδρία.

Αυτό διαφαίνεται και σε κατευθύνσεις των Προγραμμάτων της Ευρωπαϊκής Ένωσης, όπως είναι η «ΔΗΜΙΟΥΡΓΙΚΗ ΕΥΡΩΠΗ», «HORIZON» κτλ., αλλά και από το ρόλο, που αντικειμενικά έχει, για την κατανόηση της πραγματικότητας και τη διαμόρφωση στάσης ζωής.

Έτσι εξηγείται και το έντονο ενδιαφέρον του ΝΑΤΟ για την τέχνη και τον πολιτισμό- και της Ευρωπαϊκής Ένωσης, ασφαλώς. Και, όπως φαίνεται, η Κυβέρνηση της Νέας Δημοκρατίας επιχειρεί να μπει, δυναμικά, στην κούρσα των ανταγωνισμών, για τον έλεγχο της πληροφορίας και την ενσωμάτωση και ανάπτυξη των νέων τεχνολογιών και καινοτομιών, στο χώρο του πολιτισμού και ειδικότερα του οπτικοακουστικού, λαμβάνοντας θέση ενεργά και σε αυτόν τον τομέα, στο πλευρό των Ηνωμένων Πολιτειών και του ΝΑΤΟ.

Θα έλεγε κανείς «τι ωραία, από τη στιγμή που το Εθνικό Κέντρο Οπτικοακουστικών Μέσων φεύγει από το Υπουργείο Ψηφιακής Διακυβέρνησης και πάει στο Υπουργείο Πολιτισμού, αυτό σημαίνει αυτόματα ότι ενισχύεται ο πολιτιστικός χαρακτήρας αυτού του φορέα». Αμ’ δε, το ακριβώς αντίθετο συμβαίνει. Γιατί; Διότι εντάσσεται στην κυβερνητική κατεύθυνση να συνδεθεί η πολιτιστική παραγωγή με τον τουρισμό –«ΔΗΜΙΟΥΡΓΙΚΗ ΕΛΛΑΔΑ», πολιτισμός, τουρισμός» - ή, όπως πιο ολοκληρωμένα το έχει τοποθετήσει ο Πρωθυπουργός, με εκείνο το σύνθημα, «Δημιουργικότητα, νέες τεχνολογίες, εξωστρέφεια, αξιοποίηση του πολιτισμού», για να δοθεί περαιτέρω ώθηση στις νέες τεχνολογίες και τους ομίλους, που τις εκμεταλλεύονται και στη διεθνή βεβαίως αναβάθμιση της χώρας και της αστικής της τάξης. Να ανεβεί, δηλαδή, να ενισχυθεί -όπως λένε- το brand name της χώρας.

Είναι χαρακτηριστικό εδώ, το παίρνω το απόσπασμα κατευθείαν από την Αιτιολογική Έκθεση του νομοσχεδίου, εσείς το γράφετε, κύριε Υπουργέ, ότι ο πλούσιος ενιαίος ελληνικός πολιτισμός αποτελεί το κατάλληλο υπόστρωμα, γιατί όχι και ανώστρωμα, για να κοιμούνται καλά τα κέρδη του κεφαλαίου, που θα επενδύονται στον τομέα αυτόν, να βρουν ζεστό καταφύγιο, δηλαδή, προκειμένου να διασφαλιστούν η κοινωνική συνοχή - έτσι λέμε τώρα την ιδεολογική χειραγώγηση «κοινωνική συνοχή» - η αναπτυξιακή και καινοτόμα προοπτική της οικονομίας. Όχι γενικά της οικονομίας, δεν υπάρχει γενικά η οικονομία, υπάρχει η οικονομία του κεφαλαίου, για αυτήν μιλάτε, και η διεθνής προβολή της χώρας, το brand name της χώρας, που λέγαμε πριν. Αυτοί είναι και οι ουσιαστικοί λόγοι, για τους οποίους προωθείτε, στις συγκεκριμένες συνθήκες, αυτόν το νόμο, για τη συγχώνευσή του ΕΚΟΜΕ με το Ελληνικό Κέντρο Κινηματογράφου.

Βέβαια, ταυτόχρονα, με τη συγχώνευση αυτή, επιχειρείτε και έναν εξορθολογισμό, προκειμένου να δοθεί αποτελεσματικότερη ώθηση και να προσαρμοστεί στις νέες συνθήκες, οι οποίες είναι γοργά μεταβαλλόμενες, στην εποχή μας, στο στόχο, για τον οποίο ιδρύθηκε το ΕΚΟΜΕ, το 2017. Ένα ΕΚΟΜΕ, το οποίο ιδρύθηκε από την Κυβέρνηση του ΣΥΡΙΖΑ, τότε. Στόχος, βεβαίως, δεν είναι άλλος από την προσέλκυση και τη διευκόλυνση διεθνών και εγχώριων επενδύσεων στον κινηματογράφο και γενικότερα στον οπτικοακουστικό τομέα, προκειμένου να ενισχυθεί η χώρα, ως τουριστικός προορισμός κ.λπ.. Εντωμεταξύ, και θα πρέπει εδώ να πείτε κάτι, σε όλη την προηγούμενη φάση προώθησης αυτού του στόχου, το συγκεκριμένο, το ΕΚΟΜΕ, βρέθηκε με ένα άνοιγμα, τουλάχιστον 200 εκατομμυρίων ευρώ και θα πρέπει να δοθεί, βεβαίως από το Υπουργείο σας μία εξήγηση.

Στο νομικό πλαίσιο, το ΕΚΟΜΕ λειτουργεί, ως ένα απλό επενδυτικό εργαλείο, όπου ο κινηματογράφος και κάθε οπτικοακουστικό έργο αντιμετωπίζονται, ως πεδία επενδύσεων. Είναι χαρακτηριστικό ότι διαβάζοντας κανείς τους τίτλους, θα νομίζει ότι πρόκειται για ένα οικονομικό νομοσχέδιο. Επενδυτικά σχέδια παντού. Ο στόχος του να προσελκύσει και να διευκολύνει ελληνικά και ξένα κεφάλαια βασίζεται, αποκλειστικά, στην οικονομική βιωσιμότητα της κάθε πρότασης. Αν δεν είναι οικονομικά βιώσιμη αυτή η πρόταση, είναι τελειωμένη, ανεξάρτητα από τα καλλιτεχνικά κριτήρια, μέσα από πλήθος προνομίων και φοροαπαλλαγών, κεφαλαίων από το εξωτερικό, για μεγάλες οπτικοακουστικές παραγωγές, σε βάρος του καλλιτεχνικού κινηματογράφου. Ταυτόχρονα, στοχεύει στην επιτάχυνση του ψηφιακού μετασχηματισμού του οπτικοακουστικού τομέα και γενικότερα του πολιτισμού, σε όφελος των επιχειρηματικών ομίλων, που δραστηριοποιούνται και στο διαδίκτυο, στις τηλεπικοινωνίες και γενικότερα στην ψηφιακή οικονομία.

Τα πεπραγμένα του ΕΚΟΜΕ, μέχρι σήμερα, δείχνουν καθαρά ότι αυτές οι ενισχύσεις δεν αφορούν τους μικρούς ανεξάρτητους παραγωγούς και σκηνοθέτες, αλλά τα μεγάλα μονοπώλια. Σε αυτή την περίπτωση, δηλαδή, δεν ξέρουμε ποια τύχη θα μπορούσε να έχει το «Κιέριον» του Δήμου Θέου, για να φέρω ένα ιστορικό παράδειγμα μιας καταπληκτικής παλαιότερης ελληνικής ταινίας. Δεν ξέρω, αν θα είχε κάποια τύχη στα επενδυτικά σχέδια. Ενώ αν ήταν τα Pokémon, ας πούμε, μια χαρά θα ήταν επιλέξιμο.

Συνεπώς, η επικείμενη συγχώνευση του Ελληνικού Κέντρου Κινηματογράφου με το ΕΚΟΜΕ, θα έχει, το λέμε αυτό και θέλουμε να ακουστεί, καταστροφικές συνέπειες για τους μικρούς παραγωγούς, τους σκηνοθέτες και τους νέους δημιουργούς, συνολικά, του οπτικοακουστικού τομέα. Θα υπονομεύσει βαθιά τη σύγχρονη καλλιτεχνική κινηματογραφική δημιουργία, σε όφελος της εμπορικής. Δεν μπορούμε να αγνοήσουμε ότι ενώ ο πρωταρχικός σκοπός του Ελληνικού Κέντρου Κινηματογράφου είναι η προστασία, η ενίσχυση και η ανάπτυξη, η προβολή, τέλος πάντων, της ελληνικής κινηματογραφικής τέχνης στην Ελλάδα στο νέο νόμο, σε αυτόν τώρα που φέρνετε για ψήφιση, το ειδικό βάρος της ελληνικής κινηματογραφικής τέχνης χάνεται, διαχέεται μέσα σε έναν νομικό βερμπαλισμό, με εκείνες τις έννοιες του οπτικοακουστικού, του δημιουργικού, του πολιτιστικού τομέα. Η λέξη «κινηματογραφικό» ολοένα και απουσιάζει από το νομοσχέδιο.

Βεβαίως, δεν ήταν κεραυνός εν αιθρία, είχε προετοιμαστεί ιδεολογικά το όλο εγχείρημα, από το Φθινόπωρο του 2022, στη Θεσσαλονίκη. Εκεί ανακοινώνονται αυτά, είναι και το Φεστιβάλ του Κινηματογράφου, είναι η Έκθεση. Τότε, λοιπόν, ο Πρωθυπουργός έκανε αναφορά για τις παρεμβάσεις αυτές, που γίνονται σήμερα και είχε γίνει και μια ημερίδα, το Σεπτέμβριο του 2022, στην οποία συμμετείχαν μεγάλα επενδυτικά κεφάλαια και φορείς.

Να αναφέρω μερικούς φορείς, να ακούγονται και τα ονόματα τους, δεν πειράζει. Η Antenna Group,  “Boyana Hellenic Studios”, “K-Studios”, “GK Productions”, “Tanweer Group”, “Enterprise Greece”, “Center Athens Productions” και όλοι αυτοί έθεσαν το ζήτημα της αλλαγής του νομικού πλαισίου στον οπτικοακουστικό τομέα και όπως τονίστηκε μάλιστα και από τη μεριά της διοίκησης του ΕΚΟΜΕ, όχι των εργαζομένων, περισσότερη ανταγωνιστικότητα, γιατί γι’ αυτή μιλούσαν, δηλαδή, για το πώς θα ενισχυθεί η ανταγωνιστικότητα του ελληνικού οπτικοακουστικού τομέα. Περισσότερη ανταγωνιστικότητα σημαίνει, πολύ απλά, μείωση του εργατικού κόστους και γι’ αυτό πρότειναν προγράμματα κατάρτισης και τζάμπα πρακτική άσκηση για τους τεχνικούς, που περιλαμβάνονται αυτά στο νομοσχέδιο, υπέρ-εντατικοποίηση της εργασίας, μείωση των ασφαλιστικών εισφορών, κατάργηση της 12ης κλάσης, διεύρυνση της εργασίας με μπλοκάκι και όλα αυτά «τα καλούδια» της καπιταλιστικής ανάπτυξης. Αυτά υλοποιούνται και στο πλαίσιο του ευρωπαϊκού σχεδίου δράσης, δεν είναι μόνο ελληνικά φαινόμενα, δηλαδή, να μην νομίζουμε ότι πρωτοτυπούμε εμείς, είναι η σύγχρονη ευρωπαϊκή πραγματικότητα και ας την πάρει υπόψιν της ο κόσμος, σε λίγες βδομάδες, θα έχουμε Ευρωεκλογές.

Στη συνέχεια, άρχισε η ιδεολογική και πολιτική ζύμωση, για τον ερχομό αυτού του νομοσχεδίου. Μάλιστα, στην αρχή, επιδίωξη της Κυβέρνησης ήταν να συγχωνευτεί, μαζί με το ΕΚΟΜΕ και το Ελληνικό Κέντρο Κινηματογράφου και ο Οργανισμός Πνευματικής Ιδιοκτησίας, εξέλιξη, που αποτράπηκε, προς το παρόν, κάτω από την αποφασιστική παρέμβαση των κινηματογραφιστών και των Σωματείων του κινηματογραφικού χώρου, αλλά εάν το κάνατε αυτό, θα ήταν από μόνη της μια σκανδαλώδης διάταξη, καθώς ο Οργανισμός Πνευματικής Ιδιοκτησίας είναι φορέας - επόπτης και από τη στιγμή, που θα έμπαινε σε αυτόν τον ενιαίο φορέα, θα γινόταν από επόπτης εποπτευόμενος. Δηλαδή, δεν μπορεί ένας επόπτης να είναι και εποπτευόμενος και να εποπτεύει τον εαυτό του! Θα έχανε κάθε λόγο ύπαρξης, λοιπόν και θα διαλυόταν. Μια υποβάθμιση – κατάργηση, επί της ουσίας, του Οργανισμού Πνευματικής Ιδιοκτησίας θα σήμαινε και θα σημαίνει πάντα, ότι η δημιουργοί οποιουδήποτε καλλιτεχνικού κλάδου, καθώς και οι δημοσιογράφοι, γιατί έχουν και αυτοί πνευματικά δικαιώματα, ασφαλώς, δεν θα έχουν πνευματικά δικαιώματα πάνω στο έργο τους.

Διαχρονικά, τι προσπαθούν να κάνουν οι κυβερνήσεις στην Ελλάδα;

Ποιο παραμύθι πουλάνε στον κόσμο του κινηματογράφου; Ότι οι μεγάλες επενδύσεις στον οπτικοακουστικό τομέα, που θα έρθουν, η προσέλκυση των ξένων κεφαλαίων θα εξασφαλίσουν δυνατότητες και θα τις αυξήσουν, για την ανάπτυξη και του εγχώριου κινηματογράφου, της μικρής ανεξάρτητης παραγωγής. Όμως, αυτή η εξίσωση, ξένες παραγωγές ίσον ανάπτυξη των εθνικών κινηματογραφιών και στήριξη των δημιουργών, όπως είδαμε, δεν ισχύει και δεν επαληθεύτηκε, άλλωστε, πουθενά. Όχι μόνο είναι αυθαίρετη και ατεκμηρίωτη, αλλά αντίθετα έχει καταστροφικά αποτελέσματα, για τις εθνικές κινηματογραφίες και, κάτω από αυτό το πρίσμα, θα χρειάζεται να εξεταστούν όλες οι εξελίξεις, γύρω από αυτόν τον τομέα.

Εν πάση περιπτώσει, κλείνοντας, κύριε Πρόεδρε, το νομοθέτημα αυτό είναι αλήθεια ότι κινείται στον ίδιο δρόμο και αποτελεί τη συνέχεια και τη συνέπεια μιας πολιτικής, η οποία εξασκείται τα τελευταία χρόνια στον οπτικοακουστικό τομέα.

Θέλω να θυμίσω μερικές ρυθμίσεις για τον κινηματογράφο. Είναι το 2010, όταν το ΠΑΣΟΚ καταργεί τα κρατικά βραβεία κινηματογράφου. Ποιος κινηματογράφος πλήττεται; Μα είναι σαφές, πλήττεται ο ποιοτικός κινηματογράφος.

Μετά έρχονται πάλι οι Κυβερνήσεις του ΠΑΣΟΚ και μειώνουν στο μισό τον ειδικό φόρο του 1,5% επί του τζίρου των τηλεοπτικών σταθμών υπέρ του κινηματογράφου. Έρχεται μετά η Κυβέρνηση του ΣΥΡΙΖΑ και νομοθετεί το αμίμητο, ο φόρος του 1,5% για τα ψηφιακά συνδρομητικά κανάλια θα υπολογίζεται επί των εσόδων τους από τις διαφημίσεις. Μόνο που δεν έλεγε μια κρίσιμη λεπτομέρεια, ότι τα συνδρομητικά κανάλια δεν είχαν διαφημίσεις, για τέτοια πράγματα μιλάμε.

Έρχεται μετά πάλι η Κυβέρνηση του ΣΥΡΙΖΑ, με μία Υπουργική Απόφαση και αλλάζει τη σύνθεση, πειράζει, μειώνει τη σύνθεση του κινηματογραφικού συνεργείου και στο αντικείμενο των ειδικοτήτων, που συγκροτούν το συνεργείο, με σκοπό να μειωθεί και άλλο το εργατικό κόστος.

Βεβαίως, πάμε στο 2017, όπου ιδρύεται το ΕΚΟΜΕ, το Εθνικό Κέντρο Οπτικοακουστικών Μέσων, στα πλαίσια του Υπουργείου Ψηφιακής Διακυβέρνησης, με βασικό στόχο την προσέλκυση, μέσα από προνόμια, φοροαπαλλαγές, κεφαλαίων από το εξωτερικό για μεγάλες οπτικοακουστικές παραγωγές, σε βάρος, βέβαια, των σκηνοθετών και των παραγωγών και του έργου τους. Αυτό έρχεται, τώρα, η Νέα Δημοκρατία και το ανεβάζει επίπεδο, το ανεβάζει σκαλοπάτι και το διευρύνει ακόμα περισσότερο.

Έρχεται μετά η Κυβέρνηση της Νέας Δημοκρατίας με το νόμο, γνωστό και ως «νομοσχέδιο Πέτσα», τότε, που ενσωματώνει στην ελληνική νομοθεσία μια Οδηγία της Ευρωπαϊκής Ένωσης, που λέει, ότι τα έσοδα από τη διαχείριση του ειδικού φόρου του 1,5%, φεύγουν από το Ελληνικό Κέντρο Κινηματογράφου και πάνε στο ΕΚΟΜΕ. Στερεί, δηλαδή, την ανεξάρτητη κινηματογραφική παραγωγή από έναν σημαντικό πόρο.

Βέβαια – και θα κλείσω με αυτό, γιατί το θεωρούμε εξαιρετικά σημαντικό – τον ασφυκτικό έλεγχο του περιεχομένου του οπτικοακουστικού και την απαγόρευση, στην ουσία, κάθε προοδευτικού, ριζοσπαστικού οπτικοακουστικού έργου, με πρόσχημα την καταπολέμηση της βίας και της τρομοκρατίας. Μιλάμε για τον τρομονόμο στην τέχνη - γι’ αυτόν μιλάμε - ο οποίος ισχύει. Κι αυτή η διάταξη δεν αφορά μόνο τους δημιουργούς και τους παραγωγούς, αλλά και τους χρήστες στις πλατφόρμες διαμοιρασμού βίντεο, το facebook, το you tube, παραπέμποντας, στις προβλεπόμενες από τον τρομονόμο, ποινές.

Είναι γνωστό, δεν ξέρω πόσο είναι σε εσάς γνωστό, πάντως, είναι γενικά γνωστό, ότι κατεβαίνουν βίντεο από το διαδίκτυο, τα οποία αναφέρονται και καταδικάζουν την πολιτική του Ισραήλ στη γενοκτονία, που διαπράττει, αυτή τη στιγμή στη Γάζα. Τα κατεβάζουν, γιατί προκαλούν και προσκαλούν στη βία.

Για όλους αυτούς τους λόγους και επιφυλασσόμενοι να μιλήσουμε, όχι για την ψήφο μας - η ψήφος μας θα είναι αρνητική, και γι’ αυτούς και για πολλούς ακόμα λόγους- επιφυλασσόμενοι να μιλήσουμε πιο συγκεκριμένα για το Ελληνικό Ίδρυμα Βιβλίου, γιατί αναφέρεται και αυτό στο νομοσχέδιο και για το Φεστιβάλ Αθηνών – Επιδαύρου, για το ACROPOLE ACROSS και για άλλες ρυθμίσεις, θέλουμε να κλείσουμε την πρώτη μας τοποθέτηση, λέγοντας, ότι ψηφίζουμε «κατά», κύριε Πρόεδρε, επί της αρχής του νομοσχεδίου αυτού. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):**  Ευχαριστούμε, κύριε Δελή.

Το λόγο έχει η κυρία Σοφία Χάιδω Ασημακοπούλου, από την «Ελληνική Λύση».

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ») :** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έχουμε ακόμη ένα νομοσχέδιο, που βρίθει συστάσεων. Πρώτα – πρώτα, ξεκινάτε με την ίδρυση ενιαίου φορέα με την επωνυμία «Ελληνικό Κέντρο Κινηματογράφου Οπτικοακουστικών Μέσων και δημιουργίας Ανώνυμης Εταιρείας Creative Greece». Θα εποπτεύεται, βέβαια, από τον Υπουργό Πολιτισμού και θα λειτουργεί χάριν του δημοσίου συμφέροντος, ενώ, παράλληλα, θα διαθέτει διοικητική και οικονομική αυτοτέλεια.

Μπορεί η δημιουργία για την προαγωγή του κινηματογράφου να είναι θετική, όμως, πέρα από τους συμβολισμούς και τους τύπους, πρέπει να διασφαλίζεται και να διευκρινίζεται, επί της ουσίας, η λειτουργία του. Η αποστολή της εταιρείας θα είναι η ανάπτυξη, ενίσχυση, στήριξη και προστασία του ελληνικού κινηματογραφικού και του οπτικοακουστικού υλικού, αλλά και η προσέλκυση επενδυτών, εγχώριων και ξένων, στον τομέα αυτόν. Δηλαδή, με άλλα λόγια, ό,τι ακριβώς πράττει το Ελληνικό Κέντρο Κινηματογράφου.

Το διοικητικό συμβούλιο της εταιρείας είναι επταμελές. Τα μέλη του θα εκλέγονται για τετραετή άπαξ ανανεώσιμη θητεία, με απόφαση της γενικής συνέλευσης, κατόπιν εισήγησης του εποπτεύοντος Υπουργού. Αλίμονο! Θα ανησυχούσαμε, αν δεν βλέπαμε και την εμπλοκή του Υπουργού.

Πόροι της εταιρείας είναι, μεταξύ άλλων, η ετήσια επιχορήγηση από τον τακτικό προϋπολογισμό του Υπουργείου Πολιτισμού και του εθνικού ή συγχρηματοδοτούμενου σκέλους του Προγράμματος Δημοσίων Επενδύσεων και χρηματοδοτήσεις από άλλους δημόσιους ή ιδιωτικούς φορείς.

Ποιους ιδιωτικούς φορείς και με ποια συμφέροντα; Συστήνονται 120 θέσεις προσωπικού, με σχέση εργασίας ιδιωτικού δικαίου αορίστου χρόνου, χώρια οι επιπλέον θέσεις που συστήνονται: 4 θέσεις συνεργατών, με σχέση εργασίας ιδιωτικού δικαίου ορισμένου χρόνου, μια θέση δημοσιογράφου, 2 θέσεις νομικών συμβούλων. Με αυτόν τον ύμνο στη γραφειοκρατία, μάλλον, θα δημιουργηθούν περισσότερα προβλήματα από όσα αναμένεται να λυθούν. Επίσης, η δυνατότητα που παρέχει ο νόμος, για την πλήρωση των θέσεων προϊσταμένων των Γενικών Διευθύνσεων, των Διευθύνσεων και των θέσεων των προϊσταμένων των οργανικών μονάδων από εξειδικευμένα στελέχη του ιδιωτικού τομέα, με σύναψη σύμβασης εργασίας ιδιωτικού δικαίου ορισμένου χρόνου, όχι μόνο δεν ενισχύει, αλλά απαξιώνει το δημόσιο χαρακτήρα του νέου φορέα «Ελληνικό Κέντρο Κινηματογράφου Οπτικοακουστικών Μέσων και Δημιουργίας» και τα στελέχη, δημοσίους υπαλλήλους των φορέων, που συγχωνεύονται.

Αναφορικά με το πρόγραμμα στήριξης οπτικοακουστικών έργων με την ονομασία «Cash Rebate Greece» ή πρόγραμμα CRGR, πουθενά στις διατάξεις του μέρους δεν εισάγεται οποιαδήποτε αποκλειστικότητα ή έστω πρόκριση ελληνικών επιχειρήσεων, ούτε καν υποχρέωση απασχόλησης ελληνικού προσωπικού και ελληνικών συνεργατών, επιχειρήσεων, για τις αλλοδαπές επιχειρήσεις, κάτι που θα έπρεπε να είναι το πρώτο και κύριο μέλημα του νομοθέτη, προκειμένου η ενίσχυση να έχει και άμεση ανταπόκριση στην αγορά εργασίας.

Στα καθεστώτα ενίσχυσης του προγράμματος CRGR εντάσσονται για χρηματοδότηση επενδυτικά σχέδια αυτοτελών οπτικοακουστικών έργων, τα οποία πληρούν τις προϋποθέσεις του παρόντος και τα πολιτιστικά κριτήρια, όπως αυτά καθορίζονται, σε υπουργικές αποφάσεις. Ο καθορισμός των πολιτιστικών κριτηρίων, κατά νομοθετική εξουσιοδότηση, με ελεύθερη και ανέλεγκτη κρίση των εκάστοτε Υπουργών, γεννά συνθήκες αδιαφάνειας. Τα συγκεκριμένα κριτήρια θα έπρεπε να προβλέπονται ρητά στις διατάξεις του παρόντος. Λέτε ότι δεν εντάσσονται στα καθεστώτα ενίσχυσης του προγράμματος CRGR, μεταξύ άλλων, τα είδη οπτικοακουστικών έργων, που προάγουν διακρίσεις βάσει φύλου, φυλετικής ή εθνοτικής καταγωγής, εθνικότητας, θρησκείας ή πεποιθήσεων, αναπηρίας, ηλικίας ή σεξουαλικού προσανατολισμού. Θα μπορούν, δηλαδή, θεωρητικά και με βάση τις διατάξεις, να εξαιρούνται προγράμματα, που προάγουν τον ελληνισμό ή τον χριστιανισμό ή τα φυσιολογικά οικογενειακά πρότυπα; Εξαιρούνται, επίσης, τα αμιγώς εκπαιδευτικά προγράμματα και εκπομπές τηλεκπαίδευσης και τηλεπληροφόρησης. Με ποια λογική;

Λέτε ότι δικαιούχοι της ενίσχυσης των καθεστώτων CRGR-FTV και CRGR-ANIMATE δύνανται να είναι είτε οι επιχειρήσεις, που είναι εγκατεστημένες ή έχουν υποκατάστημα, είτε θα δραστηριοποιηθούν στην Ελληνική Επικράτεια ή και οι αλλοδαπές επιχειρήσεις παραγωγής οπτικοακουστικών έργων, που έχουν τη μόνιμη εγκατάστασή τους ή την καταστατική τους έδρα σε κράτη, που δεν εντάσσονται, στην έννοια των μη συνεργαζόμενων κρατών, εφόσον για τους σκοπούς του παρόντος συμβάλλονται με επιχείρηση, που είναι εγκατεστημένη ή έχει υποκατάστημα ή θα δραστηριοποιηθεί, στην ελληνική επικράτεια.

Όσον αφορά τις αλλοδαπές επιχειρήσεις, η απαίτηση να συμβληθούν με εγχώριες επιχειρήσεις είναι γενική και αόριστη και χωρίς πρόβλεψη, περί ελάχιστου περιεχομένου στην εργασία, ποσοστό επί κόστους παραγωγής ή απασχόλησης ελληνικού προσωπικού.

Αναφορικά με τις επιλέξιμες δαπάνες, πώς είναι δυνατόν να θεωρούνται επιλέξιμες δαπάνες οι αμοιβές σκηνοθέτη και 2 πρωταγωνιστών; Δεν βλέπουμε, επίσης να υπάρχει καμία πρόβλεψη για απαίτηση απασχόλησης Ελλήνων συνεργατών, προσωπικού για την εκτέλεση των έργων και αυτό είναι κάτι, που πρέπει να διορθωθεί άμεσα.

Γενικά, επίσης θα έπρεπε να προβλέπεται πρόκριση των αμιγώς ελληνικών παραγωγών ή έστω όσων θα διαθέσουν το συντριπτικό ποσοστό του κόστους παραγωγής, στην ελληνική αγορά. Αναφέρεται ότι για τα καθεστώτα ενίσχυσης CRGR-FTV και CRGR-ANIMATE, το συνολικό ποσό της επιχορήγησης καταβάλλεται εφάπαξ στο δικαιούχο και δεν υπερβαίνει τα 8 εκατομμύρια ευρώ, ανά οπτικοακουστικό έργο. Υπέρβαση του ως άνω ορίου, ως το ποσό των 10 εκατομμυρίων ευρώ, δύναται να εγκριθεί για στρατηγικά επενδυτικά σχέδια εθνικής αναπτυξιακής σημασίας, που σχετίζονται, με την προβολή της Ελλάδας, ενώ για το καθεστώς ενίσχυσης CRGR-BGD το συνολικό ποσό της επιχορήγησης καταβάλλεται εφάπαξ στο δικαιούχο και δεν υπερβαίνει το ένα εκατομμύριο ευρώ, ανά οπτικοακουστικό έργο.

Ας μη γελιόμαστε, σε μια χώρα με τραγική οικονομική κατάσταση και ανύπαρκτες υπηρεσίες στους πολίτες, τα ποσά κρίνονται υπερβολικά. Δεν είναι εύλογο να μοιράζονται τόσα εκατομμύρια, ειδικά από τη στιγμή, που προβλέπονται πληρωμές των δικαιούχων σε τραπεζικό λογαριασμό πιστωτικού ιδρύματος της αλλοδαπής χώρας της καταστατικής έδρας ή της μόνιμης εγκατάστασης του δικαιούχου. Σύμφωνα με την Αιτιολογική Έκθεση, το 2019 – 2020, το καθεστώς ενίσχυσε 24 επενδυτικά σχέδια με περίπου 6,5 εκατομμύρια ευρώ, ενώ τα επόμενα έτη και μετά τις αλλαγές του ν.4704/2020 το καθεστώς ενίσχυσε 144 έργα, με συνολικό ύψος δημόσιας δαπάνης στα 90 εκατ. ευρώ, καθώς και ότι από τα συνολικά 168 επενδυτικά σχέδια, που έχουν χρηματοδοτηθεί, τα 79 είναι διεθνούς παραγωγής, που έχουν γυριστεί στην Ελλάδα, με συνολική δημόσια δαπάνη 65 εκατ. ευρώ.

Με άλλα λόγια, η μερίδα του λέοντος των ενισχύσεων έχουν κατευθυνθεί σε διεθνείς παραγωγές. Αυτό που αναφέρουν αρκετοί ειδικοί του χώρου είναι πως ουσιαστικά γινόμαστε υπηρέτες των διεθνών παραγωγών, προσφέροντας απλόχερα οικονομική στήριξη με ανύπαρκτα ποιοτικά κριτήρια, αλλά και μόνο, για να υπερηφανευόμαστε ότι έρχονται αυτές οι παραγωγές στη χώρα.

Αξίζει, επίσης, να παρατηρήσουμε ότι σε κανένα σημείο των συνοδευτικών εκθέσεων του σχεδίου νόμου δεν υπάρχει κάποια έστω ενδεικτική αποτίμηση του οφέλους. Επομένως, δεν μπορεί να γίνει κάποια σοβαρή στάθμιση, για να αξιολογηθεί, από οικονομικής πλευράς το πρόγραμμα ενισχύσεων.

Παρακάτω, βλέπουμε τη σύσταση του Εθνικού Ψηφιακού Αποθετηρίου Οπτικοακουστικών Έργων, το οποίο θα λειτουργεί στην εταιρεία του Μέρους Β΄. Για να επιτευχθούν οι σκοποί, που θέτονται, πρέπει να έχουμε ακόμη μία σύσταση; Ποιοι είναι οι φορείς του δημοσίου τομέα, οι οποίοι συλλέγουν, κατέχουν και εκμεταλλεύονται εγχώριο οπτικοακουστικό υλικό στην Ελλάδα; Από ποιους θα στελεχώνεται, για πόσο, με τι κριτήρια θα επιλέγονται και πώς θα αμείβονται;

Καταργείται το νομικό πρόσωπο ιδιωτικού δικαίου μη κερδοσκοπικού χαρακτήρα με την επωνυμία «Ελληνικό Ίδρυμα Πολιτισμού» και στη θέση του ιδρύεται νομικό πρόσωπο ιδιωτικού δικαίου με την επωνυμία «Ελληνικό Ίδρυμα Βιβλίου και Πολιτισμού με τον διακριτικό τίτλο «ΕΛΙΒΙΠ». Θα έχει οικονομική αυτοτέλεια και θα εποπτεύεται από τον Υπουργό Πολιτισμού. Η συχνότητα, με την οποία αλλάζετε τα ονόματα και προχωράτε σε συστάσεις, είναι πράγματι μνημειώδης.

Επίσης, από ποιους ιδιωτικούς φορείς θα χρηματοδοτείται ο οργανισμός; Ποια οφέλη θα απολαμβάνουν; Από ποιους διεθνείς οργανισμούς; Βλέπουμε ότι θα χρηματοδοτείται και από το πρόγραμμα δημοσίων επενδύσεων. Το διοικητικό συμβούλιο του Οργανισμού αποτελείται από 13 μέλη. Τα μέλη του ορίζονται για ανανεώσιμη θητεία τεσσάρων ετών, με απόφαση του εποπτεύοντος Υπουργού. Τα τέσσερα μέλη επιλέγονται από τον εποπτεύοντα Υπουργό, μεταξύ προσωπικοτήτων αναγνωρισμένου κύρους στο χώρο των τεχνών, των γραμμάτων και των επιστημών, νομικούς και οικονομολόγους. Ένα μέλος υποδεικνύεται από τον Υπουργό Παιδείας Θρησκευμάτων και Αθλητισμού, ένα μέλος υποδεικνύεται από τον Υπουργό Εξωτερικών. Να τη χαίρεστε τη διαφάνεια σας!

Στον Οργανισμό συνιστώνται 22 θέσεις ιδιωτικού δικαίου αορίστου χρόνου πλήρους και αποκλειστικής απασχόλησης, μία θέση δικηγόρου, με έμμισθη εντολή και μία θέση νομικού συμβούλου. Το προσωπικό, που υπηρετεί στο Ελληνικό Ίδρυμα Πολιτισμού, συνεχίζει να υπηρετεί στον Οργανισμό με την ίδια εργασιακή σχέση και καταλαμβάνει θέσεις σε κατηγορίες, κλάδους και ειδικότητες, αντίστοιχες με τα προσόντα του, με απόφαση του διοικητικού συμβουλίου. Πρέπει να διευκρινιστεί, αν αυτές οι 22 θέσεις είναι νέες και επιπρόσθετες των ήδη υπαρχόντων, οι οποίες θα μεταφερθούν από το ΕΙΠ.

Προβλέπεται, παρακάτω, η λύση της ανώνυμης εταιρείας με την επωνυμία «Ελληνικό Φεστιβάλ Ανώνυμη Εταιρεία», χωρίς να τεθεί σε εκκαθάριση και η διαγραφή της από το γενικό εμπορικό μητρώο. Στη θέση της υπεισέρχεται, ως καθολικός διάδοχος, το νομικό πρόσωπο ιδιωτικού δικαίου, με την επωνυμία «Φεστιβάλ Αθηνών Επιδαύρου», αναλαμβάνοντας αυτοδικαίως το σύνολο των στοιχείων ενεργητικού και παθητικού της. Η ενέργεια αυτή προκαλεί εύλογα ερωτηματικά.

Αναφορικά, τώρα, με το Ακροπόλ Ακρός ή αλλιώς θα λέγαμε το «γεφύρι της Άρτας». Λέτε στην Αιτιολογική Έκθεση ότι ο χώρος του Ακροπόλ Ακρός έχει ήδη ανακατασκευαστεί, όμως, μέχρι σήμερα, δεν έχει καταστεί εφικτή η λειτουργία του.

Το γιατί θα το μάθουμε ποτέ ή απλά νομοθετείτε για να γεμίσουν τα τεφτέρια από λόγια, αλλά από πράξεις μηδέν; Εκείνο, όμως, που δεν παραλείπετε να μας πείτε, διότι αυτό είναι προφανώς το φλέγον ζήτημα για εσάς, είναι ότι οι αμοιβές και τυχόν λοιπές παροχές του Προέδρου και του Αντιπροέδρου του Δ.Σ. και οι αποζημιώσεις που καταβάλλονται στα υπόλοιπα μέλη του Δ.Σ., καθορίζονται, με Κοινή Υπουργική Απόφαση. Εντελώς αδιαφανείς διαδικασίες, σχετικά με το ύψος της αμοιβής των ανωτέρω. Δεν γνωρίζουμε εκ των προτέρων την αμοιβή, αλλά αυτή θα καθορίζεται από τους Υπουργούς.

Αναφορικά δε με το διευθυντή του Acropole Across, πρόκειται για μία υποκειμενική, προσωποπαγή θέση, αφού στην πρόσκληση εκδήλωσης ενδιαφέροντος θα καθορίζονται ειδικά τα προσόντα. Προφανώς, μιλάμε για υποκειμενικές, φωτογραφικές προσκλήσεις. Με απόφαση του εποπτεύοντος Υπουργού, ορίζεται το προσωρινό διοικητικό συμβούλιο του Acropole Across. Αξιοπρόσεκτο είναι ότι η συγκεκριμένη απόφαση του Υπουργού μπορεί να τροποποιείται, ελευθέρως, οποτεδήποτε, χωρίς να γεννά οποιοδήποτε δικαίωμα αποζημίωσης στα μέλη του Δ.Σ., που αντικαθίσταται. Δηλαδή, ένας Υπουργός κάνει ότι θέλει, τοποθετεί όποιον θέλει, όπου θέλει, όποτε θέλει.

Αντίστοιχα, με υπουργική απόφαση, διορίζεται ο προσωρινός διευθυντής του Acropole Across, μέχρι την ολοκλήρωση της σχετικής διαδικασίας. Όλα τα καθορίζει και όλους τους διορίζει και τους τοποθετεί ο εποπτεύων Υπουργός. Παρατηρούμε ότι, για άλλη μια φορά, η Κυβέρνηση τροποποιεί διατάξεις, που η ίδια εισήγαγε, αποδεικνύοντας την προχειρότητα, με την οποία νομοθετεί και τον εξυπηρετικό χαρακτήρα των περισσότερων ρυθμίσεων. Είναι δυνατή, λέτε παρακάτω, η άνευ ανταλλάγματος διάθεση αιθούσης ή άλλου χώρου του Μεγάρου Μουσικής Θεσσαλονίκης, κατά την κρίση του συμβουλίου, σε εξαιρετικά κοινωφελείς ή εθνωφελείς περιπτώσεις.

Σε έκτακτες δε περιπτώσεις είναι, επίσης, δυνατή κατά την κρίση του διοικητικού συμβουλίου, η παραχώρηση χρήσης χώρων του Μεγάρου Μουσικής Θεσσαλονίκης, για προσωρινή εξυπηρέτηση των δραστηριοτήτων μουσικών φορέων, εποπτευόμενων από το Υπουργείο Πολιτισμού ή αντίστοιχων υπηρεσιών αυτού, καθώς και υπηρεσιών άλλων Υπουργείων, που σχετίζονται, με τη λειτουργία του Οργανισμού Μεγάρου Μουσικής Θεσσαλονίκης. Σε ποιους ακριβώς φορείς θα παραχωρούνται οι χώροι του Μεγάρου Μουσικής Θεσσαλονίκης και με τι αντάλλαγμα; Ποιος θα εισπράττει το τυχόν αντάλλαγμα; Είναι κάποια θέματα, που πρέπει να διευκρινιστούν. Υπάρχουν αόριστες και αδιευκρίνιστες εκφράσεις, όπως «ή αντίστοιχων υπηρεσιών αυτού». Σε ποιους θεωρείτε ότι θα διατίθεται η παραχώρηση;

Το υπό συζήτηση νομοσχέδιο φαίνεται ότι πιο πολλά προβλήματα θα δημιουργήσει, παρά θα λύσει. Εκείνο, που διαπιστώνουμε, είναι ότι η κινηματογραφική ταινία αντιμετωπίζεται, ως παραγωγή για προσκόμιση κερδών, αγνοώντας και υποβαθμίζοντας την υπόστασή της, ως έργο τέχνης, καθώς και τον κοινωνικό και πολιτιστικό της ρόλο. Σε μία εποχή, που η ανάπτυξη της κινηματογραφικής παραγωγής χρειάζεται ένα πραγματικό νέο, ρηξικέλευθο, ευέλικτο, δημοκρατικό και άμεσα αποτελεσματικό σύγχρονο νομοθετικό πλαίσιο ανάπτυξης, που θα διασφαλίζει τη διαφάνεια, τη δίκαιη και χωρίς αποκλεισμούς διάθεση πόρων, για μια πολύμορφη έκφραση, το σχέδιο νόμου, με τον απόλυτο συγκεντρωτισμό του, από ένα διορισμένο διοικητικό συμβούλιο, αποτελεί πλήγμα για την ελευθερία της έκφρασης. Για την ψήφιση του παρόντος, επιφυλασσόμαστε επί της Ολομέλειας. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε πολύ, κυρία Ασημακοπούλου.

Στο σημείο αυτό έγινε η β΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαϊς (Τζίνα), Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Φωτήλας Ιάσων, Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος – Χαράλαμπος, Λινού Αθηνά, Μεϊκόπουλος Αλέξανδρος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Σπυριδάκη Αικατερίνη (Κατερίνα), Δάγκα Παρασκευή (Βιβή), Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Κόντης Ιωάννης, Χαλκιάς Αθανάσιος, Καραναστάσης Αδαμάντιος, Μπιμπίλας Σπυρίδων και Μανούσος Γεώργιος.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Το λόγο έχει ο κύριος Ηλιόπουλος, από την Νέα Αριστερά.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ (Ειδικός Αγορητής της Κ.Ο. «Νέα Αριστερά»):** Ευχαριστώ, κύριε Πρόεδρε. Κυρίες και κύριοι συνάδελφοι, θα ήθελα να ξεκινήσω, με δύο παρατηρήσεις για πράγματα, που είπε ο Εισηγητής της Πλειοψηφίας. Είπε, κάποια στιγμή προς το κλείσιμο, όταν μας κάλεσε να υπερψηφίσουμε το νομοσχέδιο, ότι το πεδίο του πολιτισμού πρέπει να είναι ένα πεδίο εκτός της πολιτικής αντιπαράθεσης.

Θα μπορούσα να σκεφτώ λίγο σοβαρά αυτή τη φράση, αν δεν ήταν μία φράση, την οποία την ακούγαμε και για την παιδεία και για τον αθλητισμό, οριακά και για την οικονομία. Για τη δεξιά παράταξη, τίποτα δεν είναι μέσα στην πολιτική αντιπαράθεση.

Θα μπορούσα να δεχτώ ότι πραγματικά πιστεύετε ότι το πεδίο του πολιτισμού δεν είναι πεδίο πολιτικής αντιπαράθεσης, αν δεν είχατε κάνει κάποια πράγματα, που έχετε κάνει, πολύ πρόσφατα. Δεν ξέρω, αν σας θυμίζει κάτι το όνομα Γεωργία Λαλέ. Μία εικαστικός της οποίας το έργο επιλέξατε να κατεβάσετε, από το προξενείο της Νέας Υόρκης. Ένα έργο, το οποίο μιλούσε για τις γυναικοκτονίες και επειδή διάφορες ακροδεξιές φωνές σας τράβηξαν το αυτί, βιαστήκατε κατευθείαν, υποταχθήκατε και λογοκρίνατε ένα έργο μιας εικαστικού.

Θεωρείτε ότι έχοντας κάνει αυτό, ότι έχετε την άνεση να λέτε ότι στο πεδίο του πολιτισμού δεν υπάρχουν πολιτικές, κοινωνικές, ιδεολογικές αντιπαραθέσεις και συγκρούσεις;

Προφανώς, είναι ένα πραγματικό πεδίο πολιτικής σύγκρουσης ο πολιτισμός. Είναι ένα πεδίο, στο οποίο, προφανώς, παράγονται πολιτικές για την ηγεμονία, για την κατανόηση της κοινωνίας, για την κατανόηση των ιεραρχήσεων και της συγκρότησης της αντίληψης για το τι συμβαίνει γύρω μας. Πολιτικές, όχι μόνο από τους ιδεολογικούς μηχανισμούς, αλλά και από την κίνηση των πολιτών και από την κίνηση των ανθρώπων. Να σας θυμίσω την τεράστια συναυλία για το νερό, που έγινε πριν ένα χρόνο περίπου, στη Θεσσαλονίκη, με καλλιτέχνες, που ήταν εκεί. Να σας υπενθυμίσω τις πολύ μεγάλες αντιπολεμικές συναυλίες, όπου άνθρωποι του πολιτισμού δίνουν αυτές τις μάχες, ενάντια στον πόλεμο και δεν είναι με τη λογική των ίσων αποστάσεων. Να σας υπενθυμίσω και το μεγάλο κίνημα των καλλιτεχνών ενάντια στο Π.Δ., που εσείς φέρατε, που ακύρωσε τα πτυχία τους και την εργασιακή τους προοπτική. Άρα, ναι και στο πεδίο του πολιτισμού, υπάρχουν αντιλήψεις, που συγκρούονται και υπάρχουν αντιπαραθετικοί κόσμοι.

Είπε, επίσης, ο Εισηγητής της Πλειοψηφίας ότι είναι ένα νομοσχέδιο, το οποίο βοηθάει πάρα πολύ στην ανάπτυξη της πολιτιστικής δημιουργίας. Αν βοηθάει τόσο πολύ, θεωρώ ότι δεν θα φοβηθείτε να καλέσετε το σύνολο των εμπλεκόμενων φορέων του νομοσχεδίου, γιατί θα ακούσετε μόνο καλά λόγια. Εκτός και αν όλοι οι εμπλεκόμενοι φορείς, ας πούμε, είναι ξαφνικά όλοι μουρλοί και δεν θέλουν το καλό τους και εσείς ξέρετε το καλό τους. Κάτι μου λέει, όμως, ότι δεν θα τους καλέσετε αυτούς τους φορείς, όπως δεν διαβουλευτήκατε και πριν έρθει αυτό το κείμενο εδώ, με αυτούς τους φορείς. Νομίζω ότι αυτή η απουσία διαβούλευσης δείχνει κάτι. Δείχνει κάτι για το κατά πόσο κι εσείς πιστεύετε αυτά, που λέτε ή μπορεί να δείχνει κιόλας ότι μιλάμε μια εντελώς διαφορετική γλώσσα, γιατί ούτε οι έννοιες είναι ουδέτερες και αυτές κουβαλάνε, μέσα τους, ένα πολύ μεγάλο ιδεολογικό φορτίο.

Τι συζητάμε, σήμερα, ουσιαστικά; Ουσιαστικά, συζητάμε την κατάργηση της φιλοσοφίας του Ελληνικού Κέντρου Κινηματογράφου. Συζητάμε την κατάργηση της φιλοσοφίας ενός δημόσιου εργαλείου, που στηρίζει το δημιουργό και τη δημιουργία, από το αρχικό στάδιο της ιδέας. Συζητάμε, όχι απλά μια συγχώνευση, αλλά την ακύρωση και τον κανιβαλισμό του Ελληνικού Κέντρου Κινηματογράφου και συζητάμε ότι εσείς εκεί, που υπάρχουν δημόσια εργαλεία, στην πραγματικότητα, βλέπετε απλά λογιστικά φύλλα, με έσοδα και έξοδα. Γιατί είναι τελείως διαφορετικό ένα δημόσιο εργαλείο, που στηρίζει τη δημιουργία και το δημιουργό, με το να συζητάμε για λογιστικά φύλλα.

Ακούω αυτά, που λέτε, για ανάπτυξη και ότι η συγχώνευση, που θα φέρετε, θα βοηθήσει και τον ελληνικό κινηματογράφο. Θα έλεγα περίπου ότι θα ήταν το αντίστοιχο οικονομικό επιχείρημα να μας λέτε ότι η ανάπτυξη του real estate και της golden visa βοηθάει έναν ενοικιαστή στο Παγκράτι, να βρει πιο φτηνό σπίτι. Δεν τον βοηθάει. Η ανάπτυξη, που έχετε φέρει και σε όλο αυτό το πεδίο, στην πραγματικότητα, ακυρώνει κρίσιμα κοινωνικά δικαιώματα και αυτό κάνετε και εσείς.

Συζητώντας για το ΕΚΟΜΕ, θα έλεγα, όπως ήδη έχει αναφερθεί από συναδέλφους, προηγουμένως, πέρα από τις αλλαγές, σε αρνητική κατεύθυνση, που κάνατε, το προηγούμενο διάστημα και που οδήγησαν και σε πιο ελαστικά κριτήρια, σε λάθος κατεύθυνση, αλλά και σε χαμηλότερους μισθούς, ότι έχετε μια υποχρέωση. Έχετε μία υποχρέωση να φέρετε έναν αναλυτικό απολογισμό, για το τι έχει συμβεί, πού βρισκόμαστε οικονομικά, τι έχει δοθεί, τι δεν έχει δοθεί, τι εκκρεμεί και νομίζω ότι αυτός ο οικονομικός απολογισμός θα πρέπει να κριθεί.

Επίσης, υπάρχει μια ηθελημένη σκιά, κατά τη γνώμη μου. Γιατί ξέρετε, όταν δεν είναι καθαροί οι ορισμοί, έχει περισσότερη εξουσία αυτός, ο οποίος ορίζει το κείμενο, αυτός ο οποίος ερμηνεύει το κείμενο και, άρα, θεωρώ ότι είναι μια ηθελημένη σκιά να μιλάτε για δημιουργικό και πολιτιστικό τομέα και όχι για ελληνικό κινηματογράφο και οπτικοακουστικά μέσα. Είναι εντελώς διαφορετικός ή μάλλον είναι πολύ πιο ευρύς και ευέλικτος ο πρώτος ορισμός και σας δίνει τη δυνατότητα, ειδικά όταν πηγαίνουμε σε αυταρχικά σχήματα, διορισμένα όλα από πάνω και από το Υπουργείο, να κινηθείτε σε μια διαφορετική κατεύθυνση.

Πριν μπω λίγο σε κάποια πιο συγκεκριμένα θέματα του νομοσχεδίου, θα ήθελα να σας υπενθυμίσω κάτι. Συζητάμε για τον κινηματογράφο, για τα οπτικοακουστικά μέσα κ.λπ.. Σε ποια στιγμή, συζητάμε; Μπορεί να φαίνεται μικρό. Κατά τη γνώμη μου, δεν είναι καθόλου μικρό. Δείχνει, έτσι πώς αντιλαμβανόμαστε την ιστορική μνήμη, την πολιτιστική μνήμη της πόλης. Συζητάμε, σε μια περίοδο όπου ένας κινηματογράφος, που λειτουργεί, από το 1925, το Παλλάς, κινδυνεύει να κλείσει και να γίνει σούπερ μάρκετ. Και φαντάζομαι ότι ένας καλοπροαίρετος κυβερνητικός βουλευτής θα μου έλεγε, «εντάξει ο ιδιοκτήτης δεν μπορεί να ανταπεξέλθει, κάποιος πήγε να αγοράσει τον χώρο και θα τον κάνουν σούπερ μάρκετ». Θα σας υπενθυμίσω, όμως, ότι με δικές σας πολιτικές, με πολιτικές της Κυβέρνησης του ΕΦΚΑ, το Ιντεάλ, έναν κινηματογραφικό χώρο, που έκλεισε 100 χρόνια, τον καταργήσατε ουσιαστικά. Επιτρέψατε να γίνει και αυτός στην πολιτική του real estate και της τουριστικοποίησης κέντρο πολιτισμού. Όταν δεν σέβεστε ούτε καν τα πιο μικρά και αυτονόητα, δηλαδή, όταν επιτρέπετε, στο κέντρο της Πρωτεύουσας της χώρας, να κλείνουν κινηματογραφικές αίθουσες, που έχουν ένα ιστορικό βάθος 100 χρόνων, νομίζω ότι αυτό, ως μια μικρή, αλλά κατά τη γνώμη μας, κρίσιμη ψηφίδα, δείχνει πού βρίσκεστε στην πολιτική του πολιτισμού.

Το σχέδιο νόμου, κατά τη γνώμη μας, διαμορφώθηκε, ερήμην των συλλογικών Φορέων του κινηματογράφου και της τηλεόρασης- φαίνεται στη διαβούλευση, νομίζω ότι θα φανεί και στο ποιους θα καλέσετε. Έχουμε ακύρωση της λειτουργίας του Ελληνικού Κέντρου Κινηματογράφου, δηλαδή του κύριου φορέα άσκησης της κινηματογραφικής πολιτικής και του βασικού θεσμού στήριξης της ελληνικής κινηματογραφίας, έως σήμερα, με το σύνολο των θεσμοθετημένων σκοπών του, με δεδομένες τις έως σήμερα δράσεις του, δεν εξασφαλίζεται η τακτική και επαρκής χρηματοδότηση ταινιών και το μόνο, που διατηρείται, είναι ένας τίτλος.

Το σχέδιο νόμου προτάσσει την αντίληψη μιας εμπορευματοποιημένης κινηματογραφικής τέχνης και δεν έχει καμία λογική, καμία φιλοσοφία, καμία κουλτούρα να δίνει ουσιαστικά κίνητρα και στήριξη σε νέους δημιουργούς. Νομίζω, ότι το άρθρο 4, που είναι ένα πολύ αναλυτικό άρθρο - 3,5-4 σελίδες - εκεί που περιγράφει την αποστολή και τις αρμοδιότητες του νέου Οργανισμού, διατυπώνεται καθαρά, ότι όταν μιλάμε για κινηματογραφική ταινία, αντιμετωπίζεται εντελώς «στεγνά», ως μία προσκόμιση κερδών, αγνοώντας όλο το υπόβαθρο και υποβαθμίζοντας την υπόστασή του ως έργου τέχνης, καθώς και του κοινωνικού και πολιτιστικού ρόλου, γιατί όταν μιλάμε για έργο τέχνης, όταν μιλάμε για κοινωνικό και πολιτιστικό ρόλο, μιλάμε και για δημόσια κοινωνικά αγαθά, κάτι το οποίο, μάλλον ανθρωπολογικά, αρνείστε να κατανοήσετε, να αποδεχτείτε ότι υπάρχει και να στηρίξετε.

Υποβαθμίζεται η ελληνική κινηματογραφική τέχνη στο σχέδιο νόμου, αναφέρεται πάντα απλώς, ως κινηματογραφική παραγωγή, η αναφορά στη στήριξη της οπτικοακουστικής παραγωγής σημαίνει ότι ο νέος φορέας θα χρηματοδοτήσει και τηλεοπτικές σειρές ιδιωτικών καναλιών, συνεχίζοντας έτσι σήμερα κάποιες προβληματικές, που υπήρχαν, το προηγούμενο διάστημα από το ΕΚΟΜΕ, ενώ δεν συμφωνούμε με την εξομοίωση της κινηματογραφικής τέχνης με τα τηλεοπτικά προγράμματα - προφανώς και πρέπει να υπάρχει στήριξη και των δύο, αλλά δεν είναι το ίδιο - σε βάρος της χρηματοδότησης μιας αυτόνομης κινηματογραφίας, που θα υποστηρίζει στον κινηματογράφο, ως τέχνη και κοινωνικό αγαθό.

Ξεχνάμε εντελώς, από ότι φαίνεται, τη δια νόμου υποχρέωση των τηλεοπτικών σταθμών να αποδίδουν το 1,5% των ετήσιων εσόδων - άλλο ένα δώρο που γίνεται εκεί- όπως γίνεται φανερό, κατά τη γνώμη μας, αυτός ο νόμος έρχεται να υλοποιήσει και να υπηρετήσει μια συγκεκριμένη αντίληψη, που θεωρεί ότι απλά όλα είναι ζητήματα ξένων επενδύσεων, με τη δική σας μεθοδολογία, με τα δικά σας αποτελέσματα, στα οποία αναφέρθηκα λίγο, γιατί συζητάμε πολύ εύκολα για ξένες επενδύσεις και ξεχνάμε ποια είναι τα ποιοτικά τους χαρακτηριστικά, τι αφήνουν πίσω στη χώρα, τι αφήνουν στα εργασιακά, τι αφήνουν στο συνολικό παραγωγικό μοντέλο.

Άρα, αν ψηφιστεί το συγκεκριμένο νομοσχέδιο, τίποτα καλό δεν μπορεί να περιμένει η ελληνική κινηματογραφική τέχνη, η οποία θα συνεχίσει να υποχρηματοδοτείται και να υποβαθμίζεται, για άλλη μια φορά.

Επιτρέψτε μου κάποιες παρατηρήσεις, σε σχέση με τα ζητήματα του βιβλίου. Θεωρούμε ότι είναι άστοχη η συγχώνευση των δύο φορέων σε ένα- του Κέντρου Βιβλίου και του ΕΙΠ- δημιουργείται ένας υβριδικός φορέας, με μπερδεμένες αρμοδιότητες. Σε ένα σοβαρό φορέα και στους σκοπούς θα έπρεπε να αναγνωρίζεται και ένας συμβουλευτικός εισηγητικός ρόλος, για τη διαμόρφωση της εθνικής πολιτικής του βιβλίου. Υπάρχουν προγράμματα, από τα οποία χρωστούνται χρήματα και περιμένουμε έναν απολογισμό και σε αυτά - που βρισκόμαστε, ποιοι έχουν αποζημιωθεί και ποιοι όχι, ποιες είναι οι εκκρεμότητες. Ο φορέας - αν συζητάμε για έναν φορέα βιβλίου, ο οποίος, όντως, θα πρέπει να υλοποιεί τέτοιες πολιτικές - θα πρέπει να έχει ένα μόνιμο κωδικό στον προϋπολογισμό του Υπουργείου Πολιτισμού και σταθερή χρηματοδότηση, αλλιώς, στην πραγματικότητα, ακυρώνουμε αυτή τη συζήτηση.

Ως προς τους σκοπούς, και εκεί αποτυπώνεται η σύγχυση και το έλλειμμα οράματος, που έχετε, έχετε κάνει μια αντιγραφή επιλεκτική - κάποιοι σκοποί του ΕΚΕΒΙ, κάποιοι σκοποί από αυτούς, που είχε ορίσει το νομοσχέδιο της αείμνηστης Μυρσίνης Ζορμπά, κάποιοι σκοποί του ΕΙΠ- και θεωρείτε ότι αυτό βγάζει μια συνεκτική πολιτική. Η απάντηση είναι, ότι δεν βγάζει.

Σε σχέση με τη συγκρότηση και τις εκπροσωπήσεις στο Δ.Σ., βλέπουμε μία αλλαγή ισορροπίας, πηγαίνοντας ένα πιο συγκεντρωτικό κρατικό μοντέλο, διορισμένο από Υπουργεία, Υπουργούς κτλ., ακριβώς, γιατί αυτό είναι το μοντέλο σας συνολικά: Ένας αυταρχικός έλεγχος σε όλα.

Σε σχέση με τη διοικητική διάρθρωση, όταν βλέπουμε μια Διεύθυνση με δύο Τμήματα και δύο Γραφεία - το άρθρο 56 - δείχνει ακριβώς ποιες θα είναι οι δυνατότητες του νέου φορέα, δηλαδή, μη μας μιλάτε και για κάποια μεγάλη μεταρρύθμιση, που θα αλλάξει το πεδίο στο βιβλίο, διότι, στην πραγματικότητα, κάνετε copy-paste από άλλους ιδρυτικούς νόμους κ.λπ..

Και κλείνω με το ζήτημα του Ακροπόλ. Δεν είμαι σίγουρος, αν οι αλλαγές, για τον εποπτεύοντα Υπουργό εννοούν ότι θα περάσει το Ακροπόλ στην ευθύνη του κ. Δήμα. Αυτό για το οποίο είμαι σίγουρος, όμως, είναι ότι αλλάζετε, με σκανδαλώδη τρόπο, τα προσόντα του διευθυντή, κάτι που δείχνει ότι μάλλον ξέρετε, ήδη, ποιος ο άνθρωπός σας. Θα μου πεις, εδώ αλλάξατε το νόμο για την ΕΥΠ, ας πούμε και φέρατε άνθρωπο, χωρίς πτυχίο, φέρατε έναν αυτοφωράκια. Δεν πέφτουμε από τα σύννεφα ! Φαίνεται ότι ξέρετε, ήδη, ποιος είναι άνθρωπος σας, ο οποίος δεν διαθέτει τα προσόντα, που θα έπρεπε να διαθέτει και γι’ αυτό θα κάνετε και αυτή την αλλαγή.

Κλείνοντας, συζητάμε ένα νομοσχέδιο, το οποίο, στην ουσία, καταργεί ένα ουσιαστικό κρίσιμο δημόσιο εργαλείο, για τη στήριξη της κινηματογραφικής παραγωγής και καλλιτεχνικής δημιουργίας, σε μια εντελώς λάθος, αγοραία αντίληψη και αυτό, προφανώς, ολοκληρώνεται από μια λογική κρατικού συγκεντρωτισμού και απόλυτου ελέγχου. Γι’ αυτούς τους λόγους, καταψηφίζουμε το νομοσχέδιο.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε τον κ. Ηλιόπουλο.

Θα δώσω το λόγο τώρα, στον Ειδικό Αγορητή της Κοινοβουλευτικής Ομάδας Δημοκρατικό Πατριωτικό Κίνημα «Νίκη», τον κ. Σπυρίδωνα Τσιρώνη.

Κύριε Τσιρώνη, έχετε το λόγο για 15 λεπτά.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. Δημοκρατικό Πατριωτικό Κίνημα “ΝΙΚΗ”):** Ευχαριστώ πολύ, κύριε Πρόεδρε. Επιτρέψτε μου να βάλω δύο ακόμα ονόματα να γραφούν στα πρακτικά από τους φορείς και θα σας τα δώσω και μετά. Καλούμε, επίσης τον Ανεξάρτητο Σύλλογο Εκδοτών Βιβλίων και την Ένωση Ελλήνων Βιβλιοθηκονόμων και Επιστημόνων Πληροφόρησης.

Επιτρέψτε μου, πριν ξεκινήσω, να απαντήσω στον Ειδικό Αγορητής της Νέας Αριστεράς, τον κ. Ηλιόπουλο, ο οποίος αναφέρθηκε, για μια ακόμη φορά, σε εμάς, ως ακροδεξιά. Αυτός, που σήκωσε το θέμα, κύριε Ηλιόπουλε, της παραποίησης του συμβόλου, ήταν ο Πρόεδρός μας και όλη η παράταξή μας. Ναι;

Να σας πω ότι μια ταμπέλα ετεροπροσδιορισμού, την οποία πολλές φορές έχει φέρει και η Κυβέρνηση και από τη μεριά σας τη φέρνετε και εσείς σήμερα, την οποία όχι απλά δεν την αποδεχόμαστε, αλλά την έχουμε πολεμήσει, είναι μια μέθοδος φασιστική. Και αυτό, που αποδεικνύεται, είναι ότι από όποια μεριά και να έρχεται αυτή η καθεστωτική αντίληψη, η ταμπελοποίηση, τελικά, αυτή η καθεστωτική αντίληψη έχει ακριβώς τα ίδια χαρακτηριστικά. Αυτό αποδεικνύεται. Το εθνικό σύμβολο δεν είναι αντικείμενο παραποίησης και δεν είναι ανεκτό από εμάς. Δεν μπορεί κάποιος να επιθυμεί να γίνεται γνωστός, ως καλλιτέχνης, με την παραποίηση του συμβόλου και τη μάχη, που θα φέρει, γύρω από αυτό. Αν δεν έχει κάτι δημιουργικό να δείξει, ας σιωπήσει. Από τους αποδομητές της ελληνικής ταυτότητας και της ελληνικής κοινωνίας δεν δεχόμαστε κάτι τέτοιο.

Κυρίες και κύριοι Υπουργοί, κυρίες και κύριοι συνάδελφοι. Το υπό συζήτηση νομοσχέδιο στοχεύει, σύμφωνα με τις δηλώσεις του Υφυπουργού Πολιτισμού, κυρίου Δήμα, στο «Πρώτο Θέμα», στη χάραξη μιας ενιαίας εθνικής πολιτικής, για τον κινηματογραφικό οπτικοακουστικό τομέα, με στόχο την προσέλκυση μεγάλων ξένων παραγωγών στην Ελλάδα, αλλά και την ενίσχυση της εγχώριας κινηματογραφίας, στη δημιουργία νέου φορέα για το βιβλίο, αλλά και στην ενίσχυση της λειτουργίας χώρων και θεσμών του δημιουργικού και πολιτιστικού τομέα.

Επιτρέψτε μου κάποιες παρατηρήσεις για το νομοσχέδιο.

Διαμορφώθηκε, ερήμην των συλλογικών φορέων του κινηματογράφου και της τηλεόρασης, οι οποίοι γνωρίζουν τα σύγχρονα θέματα, αφού αποδεδειγμένα διαθέτουν πολύχρονη εθνική και ευρωπαϊκή γνώση και εμπειρία. Προτάσσει την αντίληψη της εμπορευματοποίησης της κινηματογραφικής τέχνης, ενώ έχει παραλείψει να δώσει κίνητρα σε νέους δημιουργούς. Από τη μελέτη των προβλέψεων του, διαπιστώνεται εύκολα ότι η κινηματογραφική ταινία αντιμετωπίζεται, ως παραγωγή για προσκόμιση κερδών, αγνοώντας και υποβαθμίζοντας την υπόστασή της, ως έργου τέχνης, καθώς και τον κοινωνικό και πολιτιστικό της ρόλο. Υποβαθμίζει την ελληνική κινηματογραφική τέχνη, που στο νομοσχέδιο αναφέρεται πάντοτε απλώς, ως κινηματογραφική παραγωγή.

Η αναφορά στη στήριξη της οπτικοακουστικής παραγωγής σημαίνει ότι ο νέος φορέας, που δημιουργείται, θα χρηματοδοτεί τις τηλεοπτικές σειρές των ιδιωτικών καναλιών, συνεχίζοντας, έτσι, τη μέχρι σήμερα πολιτική αντίληψη του Εθνικού Κέντρου Οπτικοακουστικών Μέσων και Επικοινωνίας, του ΕΚΟΜΕ. Η φιλοσοφία αυτή δεν είναι αθώα, γιατί στοχεύει στην εξομοίωση της κινηματογραφικής τέχνης με τα τηλεοπτικά προγράμματα, σε βάρος της χρηματοδότησης μιας αυτόνομης κινηματογραφίας, που θα υποστηρίζει τον κινηματογράφο, ως τέχνη και ως κοινωνικό αγαθό.

Μιας και αναφερόμαστε στον ΕΚΟΜΕ, θα συνέβαλε σημαντικά στη συζήτηση και κατανόηση των προθέσεων του παρόντος νομοσχεδίου, να μας πει το Υπουργείο Πολιτισμού, στα χρόνια λειτουργίας του συγκεκριμένου φορέα, ποιοι ιδιώτες και φορείς και με τι ποσά χρηματοδοτήθηκαν, προκειμένου να αντιληφθούμε πού και πώς διακινείται το δημόσιο χρήμα και σε ποιων συμφερόντων τσέπη αυτό κατέληξε.

Η μη αναφορά σε ολόκληρο το νομοσχέδιο για το ύψος και την προέλευση της οικονομικής ενίσχυσης της ελληνικής κινηματογραφίας δηλώνει την απαξίωση του Υπουργείου Πολιτισμού και της Κυβέρνησης προς τον εγχώριο κινηματογράφο, τους σκηνοθέτες, τους τεχνικούς, τους ηθοποιούς, που ζουν και εργάζονται, στην Ελλάδα. Ενταφιάζει οριστικά τη δια νόμου υποχρέωση των τηλεοπτικών σταθμών να αποδίδουν το 1,5% των ετήσιων εσόδων τους, για την παραγωγή κινηματογραφικών ταινιών. Αντίθετα, οι ιδιοκτήτες των τηλεοπτικών ιδιωτικών σταθμών, που, για δεκαετίες, δεν τήρησαν το νόμο απόδοσης του 1,5%, επιβραβεύονται, με εκατομμύρια ευρώ ετησίως, για ελληνικά σίριαλ. Το κράτος, οι πολίτες, δηλαδή, θα πληρώνουν τα σίριαλ των ιδιωτικών τηλεοπτικών σταθμών.

Όπως προαναφέρθηκε, στόχος του παρόντος νομοσχεδίου είναι η προσέλκυση ακόμα περισσότερων ξένων παραγωγών στη χώρα, για τις οποίες θα διατίθενται δεκάδες εκατομμύρια ευρώ. Ταυτόχρονα, βέβαια, ο νέος Οργανισμός, με μερικές δεκάδες εκατομμύρια ευρώ ακόμη, θα ενισχύει τις παραγωγές των ιδιωτικών τηλεοπτικών καναλιών. Η ελληνική κινηματογραφική τέχνη θα συνεχίσει να υποχρηματοδοτείται και να υποβαθμίζεται, για μια ακόμη φορά από το κράτος, όπως γίνεται τις τελευταίες δεκαετίες.

Ένα από τα ερωτήματα, που ανακύπτουν, είναι κατά πόσον διασφαλίζεται η συνέχιση του ρόλου του Ελληνικού Κέντρου Κινηματογράφου, κατά τα ευρωπαϊκά πρότυπα, μέσα από επιλεκτικά χρηματοδοτικά προγράμματα, στα οποία συναντάται το τοπικό με το οικουμενικό. Ενισχύεται, δηλαδή, η εγχώρια παραγωγή από τα πρώτα της βήματα, για να μπορέσει να στήσει γέφυρες με το εξωτερικό. Το νομοσχέδιο ορίζει το cash rebate, ως χρηματοδοτικό μονόδρομο. Το cash rebate, όμως, δεν διασφαλίζει την ποιότητα των χρηματοδοτούμενων έργων, αλλά το ποσό των χρημάτων, που θα δαπανηθεί, ως επένδυση στη χώρα. Παράδειγμα, η ταινία «Αναλώσιμοι 4», που γυρίστηκε, στη Θεσσαλονίκη, είχε ρεκόρ υποψηφιοτήτων στα «χρυσά βατόμουρα», που ξέρετε ότι είναι τα αμερικανικά βραβεία χειρότερων ταινιών της χρονιάς !

Γεννά πολλές απορίες το γεγονός ότι, για μία ακόμη φορά, σε νομοσχέδιο της παρούσας Κυβέρνησης επαναλαμβάνεται το φαινόμενο των πολλών ασαφειών, οι οποίες πρόκειται να διευκρινιστούν μελλοντικά, με Υπουργικές Αποφάσεις.

Το νομοσχέδιο παρέχει αρκετές εξουσιοδοτήσεις. Έτσι, θα δίνεται η δυνατότητα να αλλάξουν πολλές και βασικές ρυθμίσεις του νόμου, κατευθείαν, μέσω των Υπουργικών Αποφάσεων.

Με βάση το νομοσχέδιο, ο ελεγχόμενος ελέγχει και τον ελεγκτή, διότι και η διοίκηση και ο ελεγκτικός μηχανισμός ορίζονται και παύονται, με απόφαση της γενικής συνέλευσης. Πρέπει να υπάρξει ασφαλιστική δικλείδα κοινωνικού ελέγχου, όπως το να ενταχθούν στη διαδικασία ελέγχου και εκπρόσωποι φορέων της κινηματογραφικής κοινότητας. Μελετώντας το οργανωτικό σχήμα της νέας Εταιρείας, διακρίνεται μια πληθώρα θέσεων, γεγονός που γεννά απορίες, αν αυτή θα συμβάλει αποτελεσματικά στο σκοπό της και αν μπορεί να ακολουθήσει το διεθνές κεκτημένο μικρών και ευέλικτων σχημάτων, που λειτουργούν, σαφώς πιο αποτελεσματικά. Ο ρόλος των φορέων, που χειρίζονται δημόσιο χρήμα, το οποίο προορίζεται για την παραγωγή και προώθηση οπτικοακουστικών έργων, δεν θα πρέπει να διακρίνεται από γραφειοκρατικές αγκυλώσεις μιας υπερτροφικής αντίληψης για το κράτος.

Κοινώς, πρόκειται για ένα νομοσχέδιο, που εξακολουθεί να ενισχύει απροκάλυπτα την τηλεοπτική παραγωγή, θέτοντας πολύ χαμηλά όρια προϋπολογισμού, ειδικά για τις τηλεοπτικές παραγωγές, άνω των 17 επεισοδίων, ενώ, όπως προαναφέρθηκε, δεν τολμά να θέσει τη νόμιμη καταβολή του 1,5% επί του τζίρου από τους τηλεοπτικούς σταθμούς πανελλαδικής εμβέλειας, ως απαραίτητο όρο για την οικονομική ενίσχυση των παραγωγών τους.

Η δημιουργία του ψηφιακού αποθετηρίου, ενώ υπάρχει, ήδη, στις αρμοδιότητες του ΕΚΟΜΕ εξαγγέλλεται και πάλι. Και ενώ δηλώνεται ότι η παράδοση αντιτύπου του έργου δεν παρέχει στην εταιρεία εξουσίες εκμετάλλευσης αυτού, στο άρθρο 42, παράγραφος 2, δεν διευκρινίζεται, αν τα έργα του αποθετηρίου θα εντάσσονται στο εθνικό αρχείο, για το οποίο, σαφέστατα, προβλέπει και εκμετάλλευση, γεγονός που θα καταστρατηγούσε τα θεσμοθετημένα πνευματικά δικαιώματα των δημιουργών οπτικοακουστικού έργου, με κίνδυνο την εισαγωγή της λογικής του buyout, της εφάπαξ, δηλαδή, εξαγοράς ή παραχώρησης δικαιωμάτων.

Για το θέμα του βιβλίου. Πραγματικά, πρόκειται για ακόμη μια τεράστια υποκρισία της Κυβέρνησης να κάνει ότι κόπτεται για το ελληνικό βιβλίο, τη στιγμή, που σχεδόν 10 στα 10 σεμινάρια του Υπουργείου Παιδείας στους εκπαιδευτικούς αφορούν στη χρήση νέων τεχνολογιών και την τεχνητή νοημοσύνη.

Μια πολύ σημαντική παρατήρηση - στο άρθρο 47, παράγραφος 2 - διαβάζουμε ότι ανάμεσα στους σκοπούς του Ελληνικού Ιδρύματος Βιβλίου και Πολιτισμού, ορίζονται η καλλιέργεια αναγνωστικών πρακτικών, σε όλες τις πληθυσμιακές ομάδες, με έμφαση στα παιδιά και τους εφήβους, καθώς και στις ευάλωτες ομάδες, μέσω ιδίων ενεργειών, καθώς και μέσω συνεργασίας με συναρμόδια Υπουργεία ή μέσω συμπράξεων με φορείς της ημεδαπής ή της αλλοδαπής. Επίσης, ότι η προώθηση, διάδοση και προβολή των ελληνικών γραμμάτων και εκδόσεων, καθώς και του ελληνικού βιβλίου, ως μέσου μόρφωσης και ψυχαγωγίας και ως προϊόντος πολιτισμού, τόσο στην Ελλάδα όσο και στο εξωτερικό, μέσω ιδίων ενεργειών, δράσεων, προγραμμάτων και εκθέσεων και μέσω συμπράξεων με φορείς της ημεδαπής ή της αλλοδαπής.

Επειδή γνωρίζετε την ευαισθησία μας, αναφορικά με το θέμα των αισχρών κειμένων, που υπάρχουν στα σχολικά μας βιβλία, τα οποία η «ΝΙΚΗ» και ειδικότερα ο Πρόεδρός της καταγγέλλουν, επί δεκαετίες, επισημαίνουμε τα εξής: Ευχόμαστε - μετά το Υπουργείο Παιδείας, που, σε σχετική Επίκαιρη Ερώτηση της «ΝΙΚΗΣ», στις 13/9/2023, απάντησε, διά της τότε Υφυπουργού Παιδείας, κυρίας Δόμνας Μιχαηλίδου, ότι όχι μόνο τα αποδέχεται, αλλά παράλληλα, τα επιβραβεύει και τα θεωρεί σύννομα με το Σύνταγμα - να μην έχει την ίδια άποψη και το Υπουργείο σας, που, μέσα από θολές διατυπώσεις και νομικίστικες περιττολογίες, αφήνει πολλά αναπάντητα ερωτηματικά.

Για τη «ΝΙΚΗ», βιβλία ελληνικών και αλλοδαπών γραμμάτων, ελληνικών και αλλοδαπών εκδόσεων, που συκοφαντούν την ορθόδοξη πίστη, προσβάλλουν εθνικά μας σύμβολα και την εθνική μας μνήμη, προωθούν την παιδεραστία, διακινούν ψεύδη, καλλιεργούν πρότυπα και συμπεριφορές διασπαστικές για την πατρίδα και την κοινωνία και προσβάλλουν την τόσο προσφιλή σε εσάς «Woke Ατζέντα», δεν θα πρέπει να τυγχάνουν της προστασίας ελληνικής πολιτείας. Πολλώ δε μάλλον, να προωθούνται, να διαδίδονται και να προβάλλονται στα παιδιά μας - και μάλιστα με χρήματα των Ελλήνων φορολογουμένων.

Φυσικά, η «ΝΙΚΗ» δεν προσμένει από αυτή την Κυβέρνηση καμία θετική αντίδραση, δεδομένου ότι είναι η πλέον ακατάλληλη, όχι μόνο για να εξυγιάνει την παιδεία των παιδιών μας, αλλά και για να τα κατευθύνει, σε πορεία ορθή, με στέρεες βάσεις, για το μέλλον τους. Άλλωστε, η ποιότητα των σχολικών βιβλίων και η μη λογοδοσία όλων των υπευθύνων για τη συγγραφή, την έγκριση και τη διαιώνιση αυτών των ακατάλληλων βιβλίων, που διδάσκονται τα παιδιά μας, αρκούν για να πειστεί και ο πλέον αισιόδοξος ότι πάλι θα κωφεύσετε.

Εφαρμόζετε πολιτική για το βιβλίο, με τις Βιβλιοθήκες, στο περιθώριο. Σε πλείστες όσες διατάξεις του νομοσχεδίου αναφέρονται οι Βιβλιοθήκες, ενώ εμμέσως υπονοούνται σε ακόμη περισσότερες, όπου γίνεται αναφορά σε δράσεις, λειτουργία, διάδοση και προβολή του βιβλίου και του διαβάσματος. Πώς η πολιτική για το βιβλίο χαράσσεται, χωρίς τις Βιβλιοθήκες; Οι φορείς του βιβλίου, ιδιωτικού ενδιαφέροντος, κατά κύριο λόγο, χρειάζονται τις Βιβλιοθήκες. Διότι οι Βιβλιοθήκες δημιουργούν τους αναγνώστες και τους αγοραστές βιβλίων. Οι Λέσχες Ανάγνωσης, για να ευδοκιμήσουν, χρειάζονται τις Βιβλιοθήκες και την εκτενή πολλαπλή βιβλιογραφία, που διευρύνει τους ορίζοντες των μαθητών και το ερευνητικό τους ενδιαφέρον, στις ηλικίες της περιέργειας και της αναζήτησης.

Ανακεφαλαιώνοντας, το υπό συζήτηση νομοσχέδιο αποτελεί ένα συμπίλημα καταστατικών νομικών προσώπων, που υποτίθεται ότι ρυθμίζει κάθε λεπτομέρεια λειτουργίας τους. Και τελικά, θα πρέπει, κατά την πάγια τακτική της Κυβέρνησης, να περιμένουμε τις Κοινές Υπουργικές Αποφάσεις και τις ερμηνευτικές εγκυκλίους, προκειμένου να καταλάβουμε τι ψηφίζουμε και πώς αυτό, που ψηφίζουμε, θα εφαρμοστεί.

Καταλήγοντας, θα υπενθυμίσω τη βασική θέση της «ΝΙΚΗΣ», ότι τα πολιτισμικά ζητήματα είναι θέματα ταυτότητας. Γι’ αυτό, εμείς θα μπορούσαμε να υποστηρίξουμε μόνο ένα νομοσχέδιο, που προωθεί τον διαχρονικό ελληνικό πολιτισμό, με θεματολογία, που συνδέεται άμεσα με αυτόν. Για εμάς κρίσιμα είναι τα κριτήρια, με τα οποία θα ενισχυθούν οι οπτικοακουστικές παραγωγές και γι’ αυτό δεν δεχόμαστε να είναι αποκλειστικά αντικείμενο εξουσιοδότησης προς τον εκάστοτε Υπουργό - όπως το άρθρο 89 προβλέπει.

Ζητάμε, να αναγνωριστεί σε επίπεδο νόμου, ότι θα προτιμώνται οι παραγωγές, οι οποίες είναι εμπνευσμένες από την ελληνική Ιστορία και την ελληνική παράδοση, ώστε να τονιστεί το πραγματικό συγκριτικό πλεονέκτημα του Ελληνικού Πολιτισμού και η διαχρονικότητα του.

Σας καλούμε, λοιπόν, να τροποποιηθούν όλα τα σχετικά άρθρα, που αφορούν τα κριτήρια επιλεξιμότητας, ενίσχυσης, των οπτικοακουστικών παραγωγών και να προβλεφθεί ρητώς στον νόμο, ότι θα προτιμούνε οι παραγωγές, που προβάλλουν το διαχρονικό ελληνικό πολιτισμό, ώστε η επιλογή αυτή, να αποτελέσει ένα αντίβαρο στον ορυμαγδό ιστορικών τουρκικών σειρών που στα πλαίσια της ήπιας δύναμης, προσπαθούν να δώσουν πολιτισμικό έρεισμα στον οθωμανικό μεγαλοϊδεατισμό.

Κύριε Υπουργέ, έχετε μια ιστορική ευκαιρία να στηθεί, επί των ημερών σας, ένα πολιτισμικό ανάχωμα, που θα ενισχύσει το ηθικό των Ελλήνων και θα προβάλλει, με αυτοπεποίθηση, την πραγματική μας ταυτότητα, σε ολόκληρο τον κόσμο και, με το παρόν νομοσχέδιο, χάνεται αυτή η μεγάλη ευκαιρία. Για όλους τους παραπάνω λόγους, θα καταψηφίσουμε επί της αρχής, το νομοσχέδιο. Σας ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε τον κ. Τσιρώνη και πριν δώσω τον λόγο στον επόμενο Ειδικό Αγορητή της Κοινοβουλευτικής Ομάδας «ΣΠΑΡΤΙΑΤΕΣ», στον κ. Κόντη, να προχωρήσουμε λίγο στους φορείς, ώστε να ενημερωθούν για να προλάβουν να έρθουν;

Η κυρία Μάλαμα, εδώ, είπε ωραία πράγματα. 51 καλέσατε, τους θέλετε και τους 51;

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Σε ένα πολυνομοσχέδιο, κύριε Πρόεδρε...

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Όλα πολυνομοσχέδια είναι. Προχωράμε, η Νέα Δημοκρατία έχει προτείνει 19 φορείς, ο ΣΥΡΙΖΑ 50.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** 51 είναι.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Εδώ είναι 50 γραμμένοι, τι να σας πω τώρα.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Θα συμπληρώσω ακόμη έναν, κύριέ Πρόεδρε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Μπορεί να συμπίπτει και με κάποιον άλλον. Από το ΠΑΣΟΚ είναι 17.

Όπως καταλαβαίνετε, 150 φορείς δεν γίνεται να έρθουν. Θα καλέσουμε αυτούς, που συμπίπτουν.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Όταν 200 άνθρωποι του κινηματογράφου στέλνουν υπογραφές για την κατάργηση του νομοσχεδίου, εσείς δεν καλείτε καν τους φορείς, για να τοποθετηθούν σε κάτι τόσο πολύ σοβαρό για τον ελληνικό πολιτισμό;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ακούστε με, ακουστέ με, κυρία Μάλαμα, δεν είναι ώρα ούτε για λαϊκισμούς, ούτε για θεωρίες.

**ΚΥΡΙΚΗ ΜΑΛΑΜΑ (Εισηγήτρια της Μειοψηφίας):** Δεν έχει να κάνει με λαϊκισμούς.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ο Κανονισμός της Βουλής είναι ξεκάθαρος, 10 φορείς. Άντε, να πάμε λίγο παραπάνω, να εξαντλήσουμε όσο μπορούμε, στα πλαίσια του λογικού και του δυνατού. Λοιπόν, θα καλέσουμε όλους τους φορείς, οι οποίοι συμπίπτουν από δύο, από τρεις, από τέσσερις Παρατάξεις και ξεκινάω και διαβάζω, είναι:

1. ΣΑΠΟΕ – Σύνδεσμος Ανεξάρτητων Παραγωγών Οπτικοακουστικών Μέσων, που το ζητάνε και το ΠΑΣΟΚ, οι «Σπαρτιάτες» και η Νέα Δημοκρατία.
2. PACT – Ένωση Παραγωγών Οπτικοακουστικών Έργων, που ζητάει η Νέα Δημοκρατία, ΠΑΣΟΚ, ΣΥΡΙΖΑ, «Σπαρτιάτες», «Πλεύση Ελευθερίας».
3. Σύλλογος Δημιουργών Ψηφιακών Παιχνιδιών Ελλάδος, το ζητάει η Νέα Δημοκρατία.
4. Ένωση Ελληνικού Βιβλίου, που ζητάει η Νέα Δημοκρατία, ΣΥΡΙΖΑ, ΠΑΣΟΚ,
5. Ο.Σ.Δ. GEA, που είναι Νέα Δημοκρατία και ΣΥΡΙΖΑ.
6. ASIFA HELLAS – HELLENIC ANIMATION ASSOCIATION.
7. Σύλλογος Δημιουργών Ψηφιακών Παιχνιδιών Ελλάδος.
8. Πανελλήνια Ομοσπονδία Εκδοτών – Βιβλιοπωλών, Νέα Δημοκρατία και ΣΥΡΙΖΑ.
9. Φεστιβάλ Αθηνών – Επιδαύρου, Νέα Δημοκρατία και ΣΥΡΙΖΑ.
10. Ε.Κ.Κ. - Ελληνικό Κέντρο Κινηματογράφου, Νέα Δημοκρατία, ΣΥΡΙΖΑ, «Σπαρτιάτες» και «Πλεύση Ελευθερίας».
11. Ορχήστρα των Χρωμάτων, Νέα Δημοκρατία και ΣΥΡΙΖΑ.
12. Λυρική Σκήνη, Νέα Δημοκρατία και ΣΥΡΙΖΑ.
13. Εθνικό Θέατρο, Νέα Δημοκρατία και ΣΥΡΙΖΑ.
14. Εταιρία Ελλήνων Σκηνοθετών, όλες οι Παρατάξεις. Νέα Δημοκρατία, ΣΥΡΙΖΑ, ΠΑΣΟΚ, Νέα Αριστερά, ΝΙΚΗ, «πλεύση Ελευθερίας». Δεν ξέρω, αν έμεινε κανένας απ’ έξω και τώρα διαλέξτε, κυρία Μάλαμα.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Η Πανελλήνια Ομοσπονδία Θεάματος Ακροάματος (ΠΟΘΑ) ;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Λοιπόν, εγώ θα σας έλεγα, να βάλουμε το Σωματείο Ελλήνων Ηθοποιών, φαίνεται πιο κατάλληλο.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Εκτός από την ΕΣΠΕΚ, έχουμε προτείνει την Ομοσπονδία Θεάματος και Ακροάματος. Το πιο σημαντικό από όλα. Αφήνεται απέξω;

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «Πλεύση Ελευθερίας»):** Και την ΕΣΠΕΚ, κύριε Πρόεδρε. *(ομιλεί εκτός μικροφώνου)*

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Την ΕΣΠΕΚ.

Παρακαλώ, κύριε Τσιρώνη.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο «Δημοκρατικό Πατριωτικό Κίνημα «Νίκη»):** Κύριε Πρόεδρε, εμείς ακουστήκαμε μόνο σε ένα φορέα. Από όλα όσα διαβάσατε, εμείς ακουστήκαμε μόνο σε ένα φορέα.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Δεν το αποκλείω, αλλά δεν είμαι και σίγουρος, γιατί είναι πάρα πολλοί οι φορείς. Κάντε λίγο υπομονή.

Λοιπόν, ΕΣΠΕΚ είπατε. Θα έρθει και η ΕΣΠΕΚ.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Πανελλήνια Ομοσπονδία Θεάματος Ακροάματος, είπαμε επίσης.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το Σωματείο Ελλήνων Ηθοποιών δεν το θέλουμε;

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Αν βάλετε την Πανελλήνια Ομοσπονδία Θεάματος Ακροάματος, θεωρώ ότι μπορεί να μπει και το Σωματείο.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Την Πανελλήνια Ομοσπονδία Θεάματος Ακροάματος την προτείνει και η Ελληνική Λύση. Είπαμε, ναι;

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ»):** Ναι.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** ΕΣΠΕΚ, είπαμε ναι. Πανελλήνια Ομοσπονδία Θεάματος Ακροάματος; Οκ.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Μου επιτρέπετε μία παρέμβαση, κύριε Πρόεδρε;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Παρακαλώ, κύριε Δελή.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Μιλάμε για κινηματογράφο. Είναι δυνατόν; Μέχρι τώρα δεν έχει ακουστεί ένας εκπρόσωπος από τους σκηνοθέτες. Δεν ξέρω, αν υπάρχει κινηματογράφος.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Συγγνώμη, αλλά είναι η Εταιρία Ελλήνων Σκηνοθετών, που είναι όλες οι παρατάξεις.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Έχουμε προτείνει την Ένωση Σκηνοθετών Δημιουργών, που έχει, ως Πρόεδρο, τον Κώστα Φέρρη, για όσους γνωρίζουν κινηματογράφο.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κύριε Δελή, εγώ δεν είμαι ο πιο ειδικός να σας πω, αλλά έχουμε καλέσει, επειδή μιλάτε για σκηνοθέτες, την Εταιρεία Ελλήνων Σκηνοθετών, που την προτείνουν οι περισσότερες παρατάξεις και την ΕΣΠΕΚ, που είναι η ‘Ένωση Σκηνοθετών Παραγωγών Ελληνικού Κινηματογράφου.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Ας καλέσουμε και την Ένωση Σκηνοθετών Δημιουργών.

Και μιλάμε για ένα νομοσχέδιο, που αφορά εργαζόμενους του οπτικοακουστικού τομέα και πρέπει να καλέσουμε το σωματείο των εργαζομένων σε αυτόν τον τομέα, που έχει το όνομα «Η Κλακέτα».

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Μισό λεπτό. Άρα, θέλετε Σωματείο Εργαζομένων στον Οπτικοακουστικό Τομέα «Η Κλακέτα»; Συμφωνείτε, κυρία Μάλαμα;

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Ναι, συμφωνούμε. Είναι και στη δική μου λίστα.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Λοιπόν, Σωματείο Εργαζομένων στον Οπτικοακουστικό Τομέα «Η Κλακέτα». Τέλος;

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Αυτό που σας είπα, επίσης, δεν είναι δυνατόν να μην καλέσετε τους εργαζόμενους του ΕΚΟΜΕ, που ζήτησαν να έρθουν, όπως και το Ελληνικό Κέντρο Κινηματογράφου.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Αφού το είπαμε, ότι καλούμε τον ΕΚΟΜΕ.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Και τους εργαζόμενους στο ΕΚΟΜΕ, το Σύλλογο Εργαζομένων.

**ΣΠΥΡΙΔΩΝ ΚΥΡΙΑΚΗΣ (Εισηγητής της Πλειοψηφίας):** *(ομιλεί εκτός μικροφώνου)*

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Την Διοίκηση του ΕΚΟΜΕ.Σύνολο 18 φορείς.

Ορίστε, κύριε Τσιρώνη.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο «Δημοκρατικό Πατριωτικό Κίνημα «Νίκη»):** Κύριε Πρόεδρε, για το βιβλίο έχουμε καλέσει φορείς;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ένωση Ελληνικού Βιβλίου.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Ένωση Ελληνικού Ντοκιμαντέρ.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο «Δημοκρατικό Πατριωτικό Κίνημα «Νίκη»):** Να ακουστούμε και εμείς σε ένα ακόμα; Ένα. Τον Ανεξάρτητο Σύλλογο Εκδοτών Βιβλίων ή την Ένωση Ελλήνων Βιβλιοθηκονόμων και Επιστημόνων Πληροφόρησης.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Αυτά που είπατε, τώρα; Ωραία. Διαλέξτε έναν από τους δύο.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο «Δημοκρατικό Πατριωτικό Κίνημα «Νίκη»):**Το πρώτο.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Ένωση Ελληνικού Ντοκιμαντέρ.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «Δημοκρατικό Πατριωτικό Κίνημα «Νίκη»):** Ανεξάρτητος Σύλλογος Εκδοτών Βιβλίων.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Ένωση Ελληνικού Ντοκιμαντέρ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Και θα τελειώσουμε με αυτό;

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Θα δούμε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Όχι θα δούμε. Αν είναι να τελειώσουμε, να το βάλω. Αν θα δούμε, θα δούμε αργότερα.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Βάλτε και την Ένωση Ελληνικού Ντοκιμαντέρ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Τοκρατάω για μετά.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Όχι, βάλτε την Ένωση Ελληνικού Ντοκιμαντέρ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Και δεν θα έχετε να με κατηγορήσετε για τίποτα μετά. Έχουμε βάλει Μέγαρο Μουσικής; Όχι. Θέλουμε και το Μέγαρο Μουσικής, κύριε Υπουργέ; Και το Μέγαρο Μουσικής, που ζητάει ο Υπουργός.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Την Ένωση Ελληνικού Ντοκιμαντέρ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ωραία. Και Ένωση Ελληνικού Ντοκιμαντέρ. Τελειώσαμε.

Λοιπόν, κύριε Κόντη, έχετε το λόγο.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει κύριος Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κύριε Πρόεδρε. Κύριε Υπουργέ, κύριε Υφυπουργέ, κυρίες και κύριοι συνάδελφοι, ερχόμαστε εδώ, να συζητήσουμε άλλο ένα νομοσχέδιο του Υπουργείου Πολιτισμού, τον τελευταίο καιρό και για να πω την αλήθεια, δεν έχω καμία συνάφεια με αυτό. Tο διάβασα, δεν βγάζω πολλά συμπεράσματα, γιατί είναι τόσα πολλά, που πρέπει να γίνουν και θα έπρεπε να είναι κάτω από έναν το πολύ δύο φορείς και εδώ είναι πολύ δαιδαλώδης η κατάσταση. Βλέπουμε ότι έχουμε διαφορετικές απόψεις από διοικήσεις φορέων και εργαζομένων, σε αυτούς τους φορείς.

Προσωπικά, θα έλεγα ότι αφού καλούμε τον ΕΚΟΜΕ, να έρθουν και οι εργαζόμενοι στον ΕΚΟΜΕ και να πηγαίνει έτσι, να ακούμε και τις δύο πλευρές. Όπως και να έχει και δεν έχει σχέση και με πολιτικές αντιλήψεις, όλο αυτό.

Για μένα, το είπα και στο προηγούμενο νομοσχέδιο, με το τραγούδι, ο πολιτισμός είναι η βάση μιας κοινωνίας και οι άνθρωποι παίρνουν τις αξίες τους, έχοντας διδαχές από το σπίτι, αλλά κυρίως και από τον πολιτισμό, που παίρνουν από τους γονείς και τις παραδόσεις τους, την ιστορία τους και οτιδήποτε άλλο μπορεί να τους δοθεί.

Δυστυχώς, σήμερα, δεν γίνεται αυτό και γι’ αυτό βλέπουμε μια εκτροπή της νεολαίας μας, ό,τι κακό υπάρχει και το δίνουν τα σύγχρονα μέσα, ηλεκτρονικά ή όχι. Έχω να πω ένα προσωπικό παράδειγμα. Ταξιδεύοντας παλιά, την δεκαετία του ‘80, η μόνη ευχαρίστησή μας ήταν να μας στέλνουν σε ένα λιμάνι μεγάλο και πριν φτάσουμε στον προορισμό μας, βάζαμε τις μεγάλες κασέτες που έβγαζε η Audio visual και βλέπαμε έργα εν πλω. Δεν είχαμε ούτε ίντερνετ, πάρα μόνο βιβλία, αυτή ήταν η αναψυχή μας, αυτή ήταν η εκμάθηση μας, αυτή ήταν τα πάντα.

Θυμάμαι, είχα αφήσει τελευταία μια ταινία, επειδή ακριβώς ήταν ρωσική και την έβλεπα βαριά και ίσως και για λόγους πολιτικούς, που δεν μου άρεσε το καθεστώς. Ήταν το «Θωρηκτό Ποτέμκιν» και όταν τελικά είχα δει όλες τις ταινίες, κάθισα να δω και αυτό το έργο και με μεγάλη μου έκπληξη, είδα ότι με τραβούσε περισσότερο από άλλα έργα, παρ’ όλο που ήταν αργό και βαρύ. Ο σκηνοθέτης, ο οποίος ήταν ο Σεργκέϊ Αϊζενστάιν, αυτός που το έγραψε και ο οποίος μετά έγραψε και άλλα έργα, όπως το “Alexander Nevsky”, πήγε στην Αμερική, έκανε μια προσπάθεια, αλλά δεν προσαρμόστηκε εκεί, γιατί δεν καταλάβαιναν τι ήθελε να τους περάσει. Είναι αυτός, που εφηύρε την τέχνη του μοντάζ, κυρίως, σε διάφορες μορφές του στο σινεμά.

Λοιπόν, θέλω να πω ότι ο πολιτισμός μαθαίνεται. Μαθαίνεις και την κουλτούρα άλλων χωρών, μαθαίνεις και πράγματα το πώς ζουν, όχι μόνο επισκεπτόμενος, αλλά βλέποντας μέσα από τα μάτια ενός συγγραφέα, σκηνοθέτη και οτιδήποτε άλλο, την εικόνα αποτυπωμένη, όπως την αποτυπώνει, όχι όπως στη δίνει κάποιος ή δεν στη δίνει.

Για παράδειγμα, εγώ παρακολουθώ Ινδικό σινεμά και σειρές, οι οποίες είναι εκπληκτικές. Το Netflix έχει πάρα πολλές και συνιστώ να τα δείτε και δεν είναι Bollywood, είναι σειρές πραγματικά ενδιαφέρουσες και πολύ καλά γυρισμένες.

Θέλω να πω, λοιπόν ότι και εμείς πρέπει να προωθήσουμε το ελληνικό σινεμά, τους Έλληνες δημιουργούς, οι οποίοι έχουν να δώσουν, δεν έχουν, όμως τη δυνατότητα, γιατί δεν έχουν ένα φορέα, στον οποίο πρέπει να αποταθούν, δεν δουλεύουν, δεν εργάζονται άνθρωποι, οι οποίοι είναι ικανοί σε αυτό.

Πρόσφατα, μου έστειλε, με αφορμή αυτό το νομοσχέδιο, ένας γνωστός μου ένα απολυτήριο, ένα δίπλωμα από την Αγγλία, bachelor of arts and film studies, Master of arts and communication management, το 2005, αναγνωρισμένο από το ΔΟΑΤΑΠ, από την Αγγλία.

Σας πληροφορώ ότι δεν βρήκε ποτέ εργασία εδώ, σε αντίστοιχο φορέα το άτομο αυτό, γιατί όπου και να πήγαινε ή θα προσλαμβάνονταν άτομα άσχετα με το αντικείμενο ή απλά, επειδή είχαν μια πολιτική γνωριμία ή κάποιοι, οι οποίοι έκαναν κάποιο άλλο επάγγελμα και τύχαινε να τους πουν «σε ενδιαφέρει αυτή η θέση εδώ;»

Δεν υπήρχε στην Ελλάδα τότε, γιατί μην ξεχνάμε το ΕΚΠΑ έκανε στα Ψαχνά αυτό το πανεπιστήμιο, το 2019, αν δεν κάνω λάθος, για τον κινηματογράφο και ένα άλλο πανεπιστήμιο μας αργότερα.

Ποτέ, δεν προσπαθήσαμε να δούμε σοβαρά, την απασχόληση και τη δημιουργία ενός κέντρου προώθησης του ελληνικού κινηματογράφου, των ελληνικών ντοκιμαντέρ, έχουμε πάρα πολύ καλούς μικρούς. Εγώ έχω δει δεκάδες ντοκιμαντέρ από ερασιτέχνες, τα οποία είναι εκπληκτικά και φαντάζομαι τι θα μπορούσαν να κάνουν, αν είχαν τη δυνατότητα να έχουν μηχανήματα, να έχουν στούντιο, να έχουν χρήματα, να μπορέσουν να κάνουν παραγωγή. Κάποτε ήταν ο Φίνος φιλμ, με ένα στούντιο, κοντά στο Ψυχικό, εκεί μεγάλωσα.

Βλέπαμε μικροί εκεί, είχε το στούντιο και δημιουργούσε όλες τις ελληνικές ταινίες, γιατί είχε ένα χώρο και πήγαιναν όλοι και γυρίστηκαν όλες οι ταινίες σε ένα σπίτι. Εδώ, δεν υπάρχει σήμερα κάτι να στεγάσει ανθρώπους, που θέλουν να κάνουν ντοκιμαντέρ. Να το δημιουργήσει η Ελληνική Κυβέρνηση, να υπάρχει για τους καλλιτέχνες, για τους τραγουδιστές.

Δεν ενδιαφερθήκαμε ποτέ. Τα αφήσαμε μόνα τους όλα, στην αβεβαιότητα. Μπορεί ο κύριος Κόντης ή ο κύριος Δημητρίου να κάνει κάτι; Το κάνει. Αν τον δει κάποιος να πετύχει, θα τον προωθήσει. Θέλω, λοιπόν, να πιστεύω, χωρίς να το έχω διαβάσει, ότι θα ακούσω τους φορείς, γιατί δεν θα έβγαζα και κάποια άκρη, ότι θα μας βοηθήσουν να καταλάβουμε η Κυβέρνηση τι θέλει να πετύχει με το νομοσχέδιο αυτό. Αν πρόκειται να δημιουργήσουμε 120 θέσεις, το διάβασα επιφανειακά ή 67 θέσεις ή ένα καλλιτεχνικό διευθυντή, για να βολέψουμε κάποιους δικούς μας ανθρώπους, θα είναι άλλο ένα νομοσχέδιο, το οποίο δεν θα έχει προσφέρει τίποτα ούτε θα προσφέρει.

Εάν θέλουμε, όμως, να δημιουργήσουμε, πραγματικά, να δώσουμε τη δυνατότητα σε ανθρώπους, οι οποίοι είναι ικανοί, οι οποίοι έχουν πάθος με αυτό, έχουν μεράκι, θέλουν να προωθήσουν τη δουλειά, που κάνουν, ανεξάρτητα πού βρίσκονται πολιτικά ή κοινωνικά, να κάνουν αυτό, που θέλουν και να μην τους ταμπελοποιήσουμε, ναι, θα πρέπει να το βάλουμε στη σωστή βάση. Να βγάλουμε νόμους, να βγάλουμε θέσεις πραγματικές, που να αντιστοιχούν σε ανθρώπους, οι οποίοι θέλουν να προσφέρουν. Αν είναι, όμως, να μείνει όπως είναι, τώρα, όλα αυτά τα χρόνια και να πηγαίνουν οι ημέτεροι, άνθρωποι άσχετοι με τα θέματα είτε στο ελληνικό βιβλίο είτε στο τραγούδι είτε στο σινεμά, για να πηγαίνουν να παίρνουν ένα μισθό, λυπάμαι, δεν θα πάμε πουθενά με αυτά τα νομοσχέδια. Ακόμα και εμείς να μην είμαστε εδώ σε ένα, δύο χρόνια ή και τώρα, όποτε η θητεία λήξει, θα έρθουν οι επόμενοι και θα συζητάνε τα ίδια νομοσχέδια. Αυτό που θα γίνει είναι ότι δεν θα βγάζουν ποτέ αυτό, που μπορούν να βγάλουν οι Έλληνες, οι οποίοι έχουν τη δυνατότητα να παρουσιάσουν το έργο αυτό, που λέμε.

Γίνομαι κουραστικός, επαναλαμβάνω το ίδιο, αλλά είναι κάτι που πιστεύω και θεωρώ ότι μέσα από την προσπάθεια, μέσα από την πραγματική προσπάθεια όλων των φορέων, μπορεί να επιτευχθεί. Θα περιμένω να ακούσω τους φορείς και μετά θα εκφραστούμε στις επόμενες συνεδριάσεις. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Τον λόγο έχει ο κ. Καραναστάσης.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κύριε Πρόεδρε. Δυο λόγια έχω να πω για το σημερινό νομοσχέδιο. Θεωρώ ότι έχουμε το χρόνο, αυτές τις ημέρες, να αναπτύξουμε τις σκέψεις μας, να το πάμε κατ’ άρθρον. Ένα νομοσχέδιο, που δείχνει εκ πρώτης να έχει πολλά θετικά, αλλά και πολλά προβλήματα. Να ακούσουμε τους φορείς, κυρίως, οι οποίοι έχουν επικοινωνήσει μαζί μας, είμαι σίγουρος ότι έχουν επικοινωνήσει και με πολλούς από εσάς, έχουν επικοινωνήσει και με τη Βουλή. Σύλλογοι εργαζομένων, από ό,τι έχω δει από mail και είναι πολύ σημαντικό να τους ακούσουμε και μετά να δούμε και εμείς ποιες θα είναι οι θέσεις μας και οι διορθώσεις μας.

Στους φορείς είναι, που θέλω να σταθώ, κύριε Υπουργέ, κύριε Πρόεδρε. Επειδή έγινε πολύς λόγος για τους φορείς και γίνεται συνεχώς λόγος για τους φορείς, για το πόσοι θα είναι και υπάρχει μια αντιπαλότητα, είναι πολύ σημαντικό όσοι και να είναι οι φορείς να ακούγονται, να λαμβάνονται υπόψη οι διορθώσεις τους και οι επισημάνσεις τους. Υπάρχουν καίριες διορθώσεις, χωρίς αφορισμούς σε αυτά, που έχουμε διαβάσει, από τους φορείς, οι οποίες είναι καλό να λαμβάνονται υπόψη, είτε είναι 1 είτε είναι 50 είτε είναι 51 είτε είναι 60 φορείς. Καλό είναι αυτές τις επισημάνσεις των ανθρώπων, που είναι ειδικοί, που τους αφορά απόλυτα αυτό το πράγμα - έτσι αισθάνομαι και εγώ σε πολλά νομοσχέδια, ως φορέας να μιλάω - να λαμβάνονται υπόψη, για να γίνονται τα πράγματα καλύτερα και να είναι σε μια πιο σωστή κατεύθυνση. Αυτός είναι ο σκοπός, άλλωστε, της πρόσκλησης.

Δυο λόγια, λοιπόν, θα αφιερώσω και εγώ, σε σχέση με αυτό που αναφέρθηκε από όλους, για την ενοποίηση του ΕΚΟΜΕ, με το Ελληνικό Κέντρο Κινηματογράφου. Η βασική μας ένσταση σε αυτό, και είναι πολύ σοβαρή ένσταση, έχει να κάνει με τη φύση του Ελληνικού Κέντρου Κινηματογράφου και του ΕΚΟΜΕ. Πέρα από τη χρήση του ΕΚΟΜΕ, τα τελευταία χρόνια, που αξιοποιήθηκαν τα χρήματα του κατά κόρον, για την ενίσχυση της τηλεοπτικής εγχώριας μυθοπλασίας, σε σημείο, που ξέρουμε όλοι οι κατοικούντες σ’ αυτό το χώρο του θεάματος, έφτασε σε σημείο πολύ δυσχερές οικονομικά, ενισχύοντας ουσιαστικά τα κανάλια της χώρας, πολύ περισσότερο από τον κινηματογράφο και δεν ξέρω κατά πόσο συνδέεται αυτή η δεινή οικονομική κατάσταση, όπου περιήλθε ο ΕΚΟΜΕ, με την ενοποίηση, που συζητάμε, αυτές τις μέρες.

Θα επιστρέψω στη φύση των δύο Οργανισμών, η οποία φυσικά έχει εντελώς διαφορετικά χαρακτηριστικά και αναφέρθηκε από συναδέλφους.

Ο ΕΚΟΜΕ, ο οποίος, όντως, είναι μια εξαιρετική πρωτοβουλία και έχει καθαρά αναπτυξιακό και τουριστικό χαρακτήρα, είναι ένας οργανισμός, που δεν κρίνει την όποια καλλιτεχνική επάρκεια και τη δημιουργία, αλλά την οικονομική επάρκεια και την περαιτέρω ενίσχυσή της, με κριτήρια οικονομικά και αναπτυξιακά.

Εν αντιθέσει, το Ελληνικό Κέντρο Κινηματογράφου είναι καταστατικά ένας οργανισμός πολιτισμού και ανάπτυξης της τέχνης του κινηματογράφου, σίγουρα με πολλά γραφειοκρατικά και διάφορα άλλα προβλήματα, που γνωρίζουμε όλοι, όπως στη διαδικασία επιλογής, που πρέπει σίγουρα να επιλυθούν και να βοηθήσουμε όλοι να λυθούν, αλλά το καταστατικό χαρακτηριστικό του, της στήριξης του δημιουργού, πάνω από τον παραγωγό, είναι αυτό που το διαφοροποιεί από τον ΕΚΟΜΕ και πρέπει να το διαφυλάξουμε, με κάθε τρόπο.

Το Ελληνικό Κέντρο Κινηματογράφου δεν είναι χρηματοδοτικός οργανισμός, είναι και πρέπει να είναι πυλώνας ανίχνευσης της τέχνης και της προώθησής της, να ενισχύονται οι δημιουργοί, που δεν θα βρουν πουθενά αλλού χρήματα και θα τους βοηθήσει να αναπτύξουν το έργο τους και να ανθήσουν, μέσα από αυτό και να δοκιμάσουν και να δοκιμαστούν και να δημιουργήσουν.

Θα ήθελα να κάνω μια προσωπική αναφορά και σε έναν άνθρωπο, που δούλεψε, σε αυτή την κατεύθυνση, έναν άνθρωπο, που πέρασε από τη ζωή μου, που πέρασε από τη ζωή πολλών καλλιτεχνών, ηθοποιών, σκηνοθετών, ανθρώπων του κινηματογράφου, τον Διαγόρα Χρονόπουλο, με πολύ σημαντικό έργο, από τη θέση του Προέδρου του Ελληνικού Κέντρου Κινηματογράφου, έναν πολύ σημαντικό άνθρωπο των τεχνών συνολικά και ιδρυτή του Θεσσαλικού Θεάτρου, της πατρίδας μου.

Αυτή η τόσο σημαντική διαφορά, αυτή η κομβική διαφορά, αυτός ο τόσο διαφορετικός ρόλος των δύο Οργανισμών, περιμένουμε να δούμε, κατά πόσο μπορεί, κύριε Υπουργέ, να διαφυλαχθεί και να μπορούμε να μιλάμε για κινηματογραφική ανάπτυξη, με στήριξη στην ξένη και εγχώρια παραγωγή, παράλληλα, όμως, με ανίχνευση και ενίσχυση των δημιουργών και του οράματός τους, όπως επίσης έχει υποχρέωση, συνταγματικά, να εξασφαλίσει η πολιτεία, είναι συνταγματική απαίτηση αυτή η ενίσχυση των καλλιτεχνών της χώρας. Γνωρίζουμε, όπως και οι φορείς γνωρίζουν, ότι το νομοσχέδιο θα ψηφιστεί, δεν πρόκειται να δώσουμε κάποια μάχη να το ανατρέψουμε, θα ψηφιστεί. Το ζητούμενο είναι - και το ζητούμενο των Επιτροπών και το ρεαλιστικό ζητούμενο - να συνεργαστούμε και να ληφθούν υπόψιν οι παρατηρήσεις, ώστε να γίνουν τα πράγματα καλύτερα, οι περισσότεροι άνθρωποι να είναι ικανοποιημένοι από αυτό το νομοσχέδιο και να μπουν οι διαχωριστικές γραμμές και να είναι όλα τα πράγματα στη σωστή κατεύθυνση.

Σας ευχαριστώ πάρα πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Σας ευχαριστούμε πολύ, κύριε Καραναστάση.

Θα διαβάσω μια φορά, για τα πρακτικά, τους φορείς, που τελικά θα κληθούν. Ο Σύνδεσμος Ανεξάρτητων Παραγωγών Οπτικοακουστικών Μέσων (ΣΑΠΟΕ), PACT, Ένωση Παραγωγών Οπτικοακουστικών Έργων, ο Σύλλογος Δημιουργικών Ψηφιακών Παιχνιδιών Ελλάδος, ASIFA HELLAS – HELLENIC ANIMATION ASSOCIATION, IGDA – INTERNATIONAL GAMING DEVELOPMENT ASSOCIATION GREECE, η Ένωση Ελληνικού Βιβλίου, Ο.Σ.Δ. GEA, η Πανελλήνια Ομοσπονδία Εκδοτών Βιβλιοπωλών, Φεστιβάλ Αθηνών Επιδαύρου, το Ε.Κ.Κ., Εθνικό Κέντρο Κινηματογράφου, ΕΚΟΜΕ, ο Οργανισμός Μεγάρου Μουσικής Αθηνών, η Ορχήστρα Χρωμάτων, η Λυρική Σκηνή, Εθνικό Θέατρο, η Εταιρεία Ελλήνων Σκηνοθετών, Πανελλήνια Ομοσπονδία Θεάματος Ακροάματος, Ένωση Ελληνικού Ντοκιμαντέρ, η Ένωση Σκηνοθετών Παραγωγών Ελληνικού Κινηματογράφου (Ε.Σ.Π.Ε.Κ.). Επίσης, ο Ανεξάρτητος Σύλλογος Εκδοτών Βιβλίου, με πρόεδρο, τον κύριο Κωνσταντίνο Παπαδόπουλο, το Σωματείο Εργαζομένων στον Οπτικοακουστικό Τομέα «Η ΚΛΑΚΕΤΑ».

Αυτοί είναι οι φορείς που θα κληθούν. Εντάξει;

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Εντάξει, δεν είμαστε, αλλά…. *(ομιλεί εκτός μικροφώνου)*

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Τι δεν είσαστε;

Πάλι δεν είσαστε;

Εγώ είπα, ότι θα ανακαλέσετε και αυτά που είπατε, πριν ανέβω στην έδρα.

Λοιπόν, προχωρούμε με τις τοποθετήσεις των δύο Βουλευτών, που έχουν ζητήσει το λόγο, η κυρία Σεμίνα Διγενή έχει το λόγο για 5 λεπτά, με ανοχή.

**ΣΕΜΙΝΑ ΔΙΓΕΝΗ:** Ευχαριστώ, κύριε Πρόεδρε. Ας ξεκινήσουμε από το ότι ένας από τους πιο σοβαρούς λόγους, για τους οποίους ο κινηματογράφος και ο οπτικοακουστικός τομέας γενικότερα, συγκεντρώνουν το έντονο ενδιαφέρον της Ευρωπαϊκής Ένωσης και των κυβερνήσεων των κρατών - μελών είναι ο εξής: Ως ο κλάδος, με τη μεγαλύτερη συγκέντρωση κεφαλαίου και ο πλέον βιομηχανοποιημένος, σε σχέση με τους άλλους κλάδους του πολιτισμού, εκτός από την αυτόνομη κερδοφορία του, μπορεί να συμβάλλει στην κερδοφορία και άλλων τομέων της οικονομίας, όπως ο τουρισμός, οι τηλεπικοινωνίες, τα μέσα μαζικής ενημέρωσης και προπαντός, η ψηφιακή οικονομία, η εικονική διευρυμένη πραγματικότητα, η τεχνητή νοημοσύνη, τεχνολογίες, με τις οποίες, ο οπτικοακουστικός τομέας έχει τεράστια συνάφεια και αποτελούν, σήμερα, το πεδίο του πιο σφοδρού ανταγωνισμού, ανάμεσα στους ισχυρούς του πλανήτη.

Ως κλάδος με μαζική διεισδυτικότητα στην ανθρώπινη συνείδηση, προσφέρεται ακόμη περισσότερο για την πολιτική και ιδεολογική χειραγώγηση, κάτι που διαφαίνεται, σε κατευθύνσεις των προγραμμάτων της Ευρωπαϊκής Ένωσης «Δημιουργική Ευρώπη» και «Horizon», αλλά και από το ρόλο, που αντικειμενικά έχει, για την κατανόηση της πραγματικότητας και τη διαμόρφωση της στάσης ζωής. Προπαντός, όμως, ο πολιτικός, ιδεολογικός ρόλος του οπτικοακουστικού τομέα αποκαλύπτεται στις δηλώσεις Αμερικανών και Νατοϊκών παραγόντων, πάνω στα θέματα της πληροφορίας και της πολιτιστικής διπλωματίας.

Είναι χαρακτηριστικό, ότι το 2022, σε εκδήλωση της UNESCO, που συμμετείχαν, από κοινού το ΕΚΟΜΕ με το ΝΑΤΟ, η Barbora Maronkova, σύμβουλος επικοινωνιών για τη στρατηγική αντίληψη του ΝΑΤΟ, στη μονάδα σχεδιασμού πολιτικής, δήλωνε πως η πληροφορία είναι υψηλής στρατηγικής σημασίας ζήτημα, σε έναν πόλεμο, όσον αφορά την προπαγάνδα και την άσκηση επιρροής. Όπως φαίνεται, οι σχέσεις ΕΚΟΜΕ και ΝΑΤΟ είναι στενές, ενώ οι συναντήσεις των εκπροσώπων τους δεν έχουν στόχο την προώθηση της εθνικής και διεθνούς αντοχής στην παραπληροφόρηση και στην πραγματικότητα, επικροτούν τους νατοϊκούς σχεδιασμούς και την υποταγή στα συμφέροντα της αστικής τάξης των χωρών τους.

Αξίζει να αναφέρουμε πως, όταν η Υπουργός Πολιτισμού συναντήθηκε, στην Ουάσιγκτον, με τη Λι Σάτερφιλντ, αρμόδια για εκπαιδευτικά και πολιτιστικά θέματα, η Σάτερφιλντ σημείωσε ότι οι Ηνωμένες Πολιτείες θα μπορούσαν να μας στείλουν εδώ ειδικούς εκπαιδευτές, για την ανάπτυξη της κινηματογραφικής διπλωματίας. Είναι σαφές, ότι η Κυβέρνηση της Νέας Δημοκρατίας προσπαθεί να μπει, δυναμικά, στην κούρσα των ανταγωνισμών για τον έλεγχο της πληροφορίας και την ενσωμάτωση και ανάπτυξη των νέων τεχνολογιών και καινοτομιών, στο χώρο του πολιτισμού και ιδιαίτερα, του οπτικοακουστικού, δηλαδή, ενεργά, στο πλευρό των Ηνωμένων Πολιτειών και του ΝΑΤΟ.

Ενδεικτική είναι και η ομιλία του Πρωθυπουργού, στην παρουσίαση των επενδύσεων της Microsoft, όταν είπε «η Κυβέρνηση αντιμετωπίζει τον ψηφιακό μετασχηματισμό του κράτους, της οικονομίας και της κοινωνίας, ως τον πιο κρίσιμο βραχίονα, προκειμένου να κάνει η Ελλάδα ένα τολμηρό άλμα στο μέλλον». Μη μας διαφεύγει πως καιρό τώρα οι κυβερνήσεις και μέσω του ΕΚΟΜΕ προσπάθησαν να καλλιεργήσουν στους δημιουργούς του κινηματογράφου και τους φορείς του, καθώς και στο σύνολο των εργαζομένων, σε αυτόν τον τομέα, την ψευδαίσθηση, ότι οι μεγάλες επενδύσεις και η προσέλκυση ξένων κεφαλαίων, θα εξασφαλίσουν δυνατότητες για την ανάπτυξη του εγχώριου κινηματογράφου, της μικρής ανεξάρτητης παραγωγής και θα ανοίξουν θέσεις εργασίας.

Στην πραγματικότητα, συμβαίνει ακριβώς το αντίθετο. Όπου ο πολιτισμός αντιμετωπίζεται, ως πεδίο επενδύσεων, εκεί τα δημιουργικά και τα εργασιακά δικαιώματα χάνονται. Τρανταχτό παράδειγμα αποτελούν τα κράτη των Βαλκανίων και της Νοτιοανατολικής Ευρώπης, στην κινηματογραφική παραγωγή των οποίων επήλθε δραματική συρρίκνωση, μετά την εφαρμογή αντίστοιχων ρυθμίσεων. Μην σας τα πω τώρα, αναλυτικά, αυτά - Βουλγαρία, Λιθουανία, Ρουμανία, Εσθονία - εδώ, το τεχνικό δυναμικό των χωρών αυτών γίνεται θύμα σκληρής εκμετάλλευσης από μεγαθήρια της κινηματογραφικής παραγωγής, όπως η WARNER.

Είναι φανερό, λοιπόν, πως τα μονοπώλια του οπτικοακουστικού τομέα αναζητούν, για την παραγωγή των ταινιών τους, χώρους, που εξασφαλίζουν την ύπαρξη φθηνού, αλλά εξειδικευμένου τεχνικού δυναμικού, καθώς και οικονομικές και νομοθετικές διευκολύνσεις, φοροαπαλλαγές, γρήγορες αδειοδοτήσεις, επιστροφή κεφαλαίων και άλλα.

Η Κυβέρνηση της Νέας Δημοκρατίας, όπως και η προηγούμενη του ΣΥ.ΡΙΖ.Α., αντί να στηρίξουν την ελληνική ανεξάρτητη παραγωγή, προσφέρουν γη και ύδωρ στο κεφάλαιο, για να επενδύσει στην οπτικοακουστική παραγωγή. Εξιδανικεύει, ταυτόχρονα, την ευρωενωσιακή στρατηγική για τον οπτικοακουστικό τομέα, όπως συμπυκνώνεται στο πρόγραμμα για τη «Δημιουργική Ευρώπη» και ειδικότερα, στο Πρόγραμμα MEDIA, που προϋποθέτει τη μετατροπή των σκηνοθετών και των άλλων συντελεστών του κινηματογραφικού έργου, σε υπαλλήλους των μεγάλων επιχειρηματικών ομίλων, σε εξαρτήματα της καπιταλιστικής πολιτιστικής μηχανής.

Η μόνη ελευθερία που τους επιτρέπεται είναι να επιλέγουν τη μορφή, με την οποία θα ανακαινίζουν το παλιό, αμετάβλητο και ανώδυνο για το σύστημα περιεχόμενο των ταινιών, για να το κάνουν εύπεπτο, ευχάριστο και όσο το δυνατόν εμπορικό, για το πλατύ κοινό.

Μπροστά σε αυτές τις εξελίξεις, το ζητούμενο από τα καλλιτεχνικά σωματεία και τους μαζικούς φορείς των εργαζομένων του χώρου δεν είναι να πείσουν την Κυβέρνηση, για να χαράξει εθνική στρατηγική, προστατεύοντας την ντόπια κινηματογραφική παραγωγή και τις εγχώριες καλλιτεχνικές αξίες. Για την αστική τάξη, «εθνικό» είναι ό,τι υπηρετεί τα συμφέροντά της. Και για τους σκηνοθέτες, όμως και τους τεχνικούς του κινηματογράφου προέχει, αυτή τη στιγμή, να ενισχυθεί ο αγώνας τους για την υπεράσπιση των δημιουργικών και εργασιακών δικαιωμάτων τους. Για να μπορεί πια ο δημιουργός να είναι πραγματικός ιδιοκτήτης της τέχνης του, να μπορεί ο εργαζόμενος στον κλάδο να ικανοποιεί τις σύγχρονες ανάγκες του για εργασία και ζωή, με δικαιώματα, να μπορεί η κινηματογραφική τέχνη να πλουτίζει τον πνευματικό κόσμο των ανθρώπων, αντί ευχάριστα να τους αποκοιμίζει και να τους χειραγωγεί. Χρειάζεται μια άλλη ανάπτυξη, μια ανάπτυξη που μέτρο της προόδου της δεν θα έχει το κέρδος, αλλά την καθολική ευημερία και την εξέλιξη του ανθρώπου, σε ολόπλευρο άνθρωπο.

Τελείωσα, κύριε Πρόεδρε, αλλά έχω μπει στον πειρασμό να πω κάτι, που το ζηλεύω όταν το λένε κάποιοι συνάδελφοι, που συγχαίρουν την Κυβέρνηση για το έργο της, συνεχώς τη συγχαίρουν και την ξανασυγχαίρουν. Εγώ θέλω να συγχαρώ το Βουλευτή μας, τον κύριο Δελή, που τόνισε ότι αν ισχύσουν τα πράγματα έτσι όπως πάνε, θα εγκρίνονται Πόκεμον αντί για το «Κιέριον». Το βρήκα έξυπνο. Ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε την κυρία Διγενή.

Θα δώσω το λόγο τώρα στην κυρία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, θα επαναλάβω, για ακόμη μια φορά, τη βασική θέση της «Νίκης», ότι τα ζητήματα πολιτισμού είναι ζητήματα εθνικής και θρησκευτικής ταυτότητας. Ο πολιτισμός είναι η ταυτότητα, με την οποία συστηνόμαστε στον κόσμο, αλλά και ένα πανίσχυρο γεωστρατηγικό εργαλείο ήπιας ισχύος και αυτό δεν το γνωρίζουμε μόνο εμείς. Το ξέρουν και οι γείτονες, οι οποίοι, εδώ και χρόνια, έχουν αναπτύξει μια βιομηχανία θεάματος, με σκοπό την αναπαραγωγή ενός αφηγήματος, για την υποτιθέμενη ηθική ανωτερότητα του πολιτισμού τους και αυτή η διαπίστωση δεν είναι η άποψη κάποιων συνομωσιολόγων.

Θα ήθελα να καταθέσω στα πρακτικά της Επιτροπής το άρθρο του Guardian, με τίτλο «Πώς η τουρκική τηλεόραση κατακτά τον κόσμο». Σε αυτή την πολιτισμική πρόκληση, έχουμε υποχρέωση, σαν χώρα, να απαντήσουμε. Διαβάζοντας κανείς αυτό το άρθρο, που σας καλώ να το μελετήσετε, επισταμένως, κύριε Υπουργέ, θα αντιληφθείτε ότι η πολιτισμική διπλωματία είναι μια πάρα πολύ σοβαρή υπόθεση και δεν πρέπει να την αφήνετε στην τύχη και τον διεκπεραιωτισμό των εξουσιοδοτικών διατάξεων και των εφαρμοστικών Υπουργικών Αποφάσεων. Η γειτονική χώρα έχει φροντίσει να φτιάχνει, μέσα από τις οπτικοακουστικές παραγωγές της, την εικόνα μιας υποτιθέμενης αυτοκρατορικής ηθικής ανωτερότητας, στην οποία οι Έλληνες, συχνά, εμφανίζονται, με τον χειρότερο τρόπο, την ίδια στιγμή που εμείς εδώ προωθούμε την Woke ατζέντα της πλήρους αποδόμησης αξιών, αρχών και σεβασμού στο παρελθόν. Αυτήν την πορεία έχετε υποχρέωση να την ανακόψετε.

Σας καλούμε να θέσετε, ως κριτήρια ενίσχυσης των οπτικοακουστικών παραγωγών, στα άρθρα 26 και 89 του νομοσχεδίου, τη σύνδεση με το διαχρονικό ελληνικό πολιτισμό και να μην αφήσετε στις εξουσιοδοτικές διατάξεις να διευκρινιστούν ποια θα είναι τα κριτήρια αυτά. Δεν δικαιολογείται τα κριτήρια αυτά να είναι μόνο καλλιτεχνικά ή αισθητικά. Πρέπει να αντιληφθεί η ηγεσία του Υπουργείου σας ότι ο πολιτισμός είναι εργαλείο γεωστρατηγικό, το οποίο ο Ελληνισμός δεν πρέπει να αφήσει αναξιοποίητο.

Ζητάμε να υπάρξει σαφής ρητή διάταξη στο κείμενο του νομοσχεδίου, στα ανωτέρω άρθρα, όπου ρητώς θα ορίζεται ότι θα προωθούνται και θα ενισχύονται, κατά προτίμηση, όσες οπτικοακουστικές παραγωγές έχουν θεματικό περιεχόμενο, που προβάλλει τη διαχρονική πορεία του ελληνισμού και της πολιτισμικής κληρονομιάς, ενώ ιδιαίτερη έμφαση σας καλούμε να δώσετε στον αγνοημένο και συκοφαντημένο μεσαιωνικό ελληνισμό, τον οποίο οι παραγωγοί της Δύσης περιφρονούν και οι παραγωγοί της Τουρκίας συκοφαντούν. Τηλεοπτικές σειρές, με τέτοιο περιεχόμενο, γίνονταν πάντα επιτυχίες, από το 1973, όπου προβλήθηκε το σήριαλ «οι Έμποροι των Εθνών», μέχρι και σήμερα όπου αντίστοιχες μυθοπλασίες εποχής έχουν μεγάλη επιτυχία.

Σας καλούμε, λοιπόν, να κάνετε τη σωστή επιλογή. Στα χέρια σας δεν κρατάτε το ζήτημα της οικονομικής ενίσχυσης των επαγγελματιών του χώρου του θεάματος, αλλά την πολιτισμική διπλωματία της ήπιας ισχύος του ελληνισμού. Με το παρόν νομοσχέδιο, έχετε την ιστορική ευκαιρία να ξεκινήσετε να φτιάχνετε ένα πολιτισμικό ανάχωμα στον Οθωμανικό πολιτισμικό ιμπεριαλισμό, που αναθεωρεί την ιστορία και κατακλύζει ακόμη και τις ελληνικές οθόνες.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Το λόγο έχει ο κ. Δήμας.

**ΧΡΙΣΤΟΣ ΔΗΜΑΣ (Υφυπουργός Πολιτισμού)**: Θα προσπαθήσω να απαντήσω μερικά από τα ερωτήματα, που έχουν θέσει, οι Εισηγητές και οι Βουλευτές. Γιατί συγχωνεύουμε το Ελληνικό Κέντρο Κινηματογράφου με το ΕΚΟΜΕ. Οι δύο φορείς, το Ελληνικό Κέντρο Κινηματογράφου και το ΕΚΟΜΕ του Υπουργείου Ψηφιακής Διακυβέρνησης, έχουν παρεμφερείς και αλληλεπικαλυπτόμενες αρμοδιότητες και αποστολές, με αποτέλεσμα να μην υπάρχει συνοχή της εθνικής κινηματογραφικής και οπτικοακουστικής πολιτικής. Η Ελλάδα, στον κρίσιμο αυτόν τομέα, έχει ανάγκη ενός μοντέρνου και σύγχρονου μοντέλου διακυβέρνησης, προκειμένου να υπηρετείται, αποτελεσματικά, αφενός ο πολιτιστικός καλλιτεχνικός φορέας και αφετέρου οι εγχώριοι και διεθνείς επενδυτές και δημιουργοί του οπτικοακουστικού χώρου. Εξάλλου η διεθνής αγορά των οπτικοακουστικών και του κινηματογράφου αποτελεί μια τεράστια αναπτυξιακή ευκαιρία και για τη χώρα και για τον λόγο αυτόν χρειάζεται να προσαρμοστούμε και εμείς στα σύγχρονα διεθνή δεδομένα, με τη δημιουργία ενός μοντέρνου δυνατού ενιαίου φορέα. Επιπλέον, με τη δημιουργία του νέου ενιαίου φορέα, ενοποιούνται και μια σειρά από λειτουργίες, που ήταν διασπασμένες, όπως παραδείγματος χάριν, η προώθηση του ελληνικού κινηματογράφου και οπτικοακουστικού τομέα σε διεθνές επίπεδο, η στήριξη των εγχώριων φεστιβάλ, τα ζητήματα της εκπαίδευσης και κατάρτισης και ο συντονισμός των περιφερειακών γραφείων κινηματογράφου.

Τέλος, ο νέος φορέας αναλαμβάνει νέες και σημαντικές αρμοδιότητες, κυρίως στο κομμάτι της ενσωμάτωσης νέων τεχνολογιών, στον κινηματογραφικό και οπτικοακουστικό τομέα, της χρήσης οπτικοακουστικών τεχνολογιών, για την ανάδειξη του ελληνικού πολιτισμού, της υποστήριξης του δημιουργικού τομέα ευρύτερα και της καταπολέμησης της διαδικτυακής πειρατείας στον οπτικοακουστικό τομέα. Εν ολίγοις, καθίσταται ο τεχνολογικός πυλώνας του Υπουργείου Πολιτισμού. Αναφέρθηκε κάποιος στον πόρο του 1,5% και θέλω να ξεκαθαρίσω ότι ο πόρος του 1,5%, ο οποίος θεσμοθετήθηκε, με το ν.3905/2010, δεν καταργείται και συνεχίζει να ισχύει κανονικά με τις προβλέψεις του εν λόγω νόμου ο αντίστοιχος πόρος του ν.4779, ήταν το άρθρο 17. Συνεχίζει και προβλέπεται ως πόρος του νέου φορέα.

Ερώτημα τρίτο, ο νέος ενιαίος φορέας θα δώσει την ίδια σημασία στην καλλιτεχνική δημιουργία, που ήταν βασική αποστολή του Ελληνικού Κέντρου Κινηματογράφου ή θα επικεντρωθεί στην υποστήριξη των επενδύσεων, που ήταν αποστολή του ΕΚΟΜΕ; Ο νέος φορέας, προφανώς και θα επικεντρωθεί στη στήριξη και ανάπτυξη της κινηματογραφικής τέχνης και του οπτικοακουστικού τομέα, αλλά και της ευρύτερης καλλιτεχνικής παιδείας, η οποία έχει σαν βάση την οπτικοακουστική τεχνολογία. Όλα τα χρηματοδοτικά εργαλεία είτε επιλεκτικά είτε αυτόματα θα υπηρετούν αυτόν τον βασικό σκοπό. Μέσα από τη νέα πολιτική, θα βελτιωθούν και οι δύο πυλώνες. Οι αυξημένοι πόροι του φορέα θα αυξήσουν τους πόρους, τα ποσά των επιλεκτικών προγραμμάτων, κάτι που είναι πάγιο αίτημα των δημιουργών του χώρου και το αυτόματο εργαλείο του cash rebate θα εξορθολογιστεί, προκειμένου να λειτουργεί πιο αποτελεσματικά και να είναι στοχευμένο σε παραγωγές με προστιθέμενη αξία για τη χώρα μας.

Τέλος, αξίζει να σημειωθεί πως η τεχνολογική παράμετρος της αποστολής του νέου φορέα έχει, μεταξύ άλλων, ως στόχο, να προστατεύσει τους δημιουργούς, από τις αρνητικές συνέπειες της τεχνολογικής εξέλιξης, οι οποίες ήταν και η αφορμή για τη μεγάλη απεργία των καλλιτεχνών, τους τελευταίους μήνες, σε αρκετές περιοχές του κόσμου. Μήπως, όμως, ο νέος φορέας γίνει δυσλειτουργικός και πολυγραφειοκρατικός, λόγω της συγχώνευσης;

Στόχος του νέου φορέα είναι η απλούστευση και ψηφιοποίηση των διαδικασιών, προκειμένου να εξυπηρετούνται, αποτελεσματικά, όλοι οι ενδιαφερόμενοι και να υπάρχει νομική ασφάλεια. Ίσα – ίσα, που η ύπαρξη δύο φορέων, με παρεμφερείς αρμοδιότητες, δημιουργεί σύγχυση στους παραγωγούς και στους λοιπούς ενδιαφερόμενους. Ο ενιαίος φορέας, αντιθέτως, δίνει τη δυνατότητα να ευθυγραμμίσει και να κάνει πιο κατανοητές όλες τις διαδικασίες, που στοχεύουν στην εξυπηρέτηση των κινηματογραφικών και οπτικοακουστικών παραγωγών.

Στο νέο φορέα, θα γίνει εξοικονόμηση πόρων και αύξηση ή μείωση του προσωπικού; Ακούστηκε και αυτό το ζήτημα. Είναι προφανές, πως μια συγχώνευση δημόσιων φορέων επιφέρει εξοικονόμηση λειτουργικών εξόδων και δημιουργεί οικονομίες κλίμακος. Ως προς το προσωπικό, ο νέος φορέας θα έχει τον ίδιο αριθμό θέσεων, με το άθροισμα των εργαζομένων στο Ελληνικό Κέντρο Κινηματογράφου και στο ΕΚΟΜΕ.

Γιατί επαναθεσμοθετείται το αποθετήριο; Το εθνικό αποθετήριο υπήρχε, ως πρόβλεψη, αλλά ποτέ δεν είχε υλοποιηθεί, ουσιαστικά. Πλέον, γίνεται εθνικό ψηφιακό αποθετήριο. Μπαίνει, δηλαδή, η έννοια της τεχνολογίας, της ψηφιακής διάστασης, προκειμένου να υπάρχει ένα ενιαίο μέρος, όπου θα υπάρχουν ψηφιακά αντίτυπα της εθνικής οπτικοακουστικής κληρονομιάς, αλλά και που θα φροντίζει για τη διάσωση των οπτικοακουστικών έργων της χώρας μας, με ψηφιακά μέσα.

Θέλω να τονίσω πως το ψηφιακό αποθετήριο δεν έχει, ως σκοπό, την εκμετάλλευση του έργου των παραγωγών και των δημιουργών, αλλά τη διάσωση μιας εθνικής κληρονομιάς, πολύτιμης πολύ για τις επόμενες γενιές. Και νομίζω ότι αυτό είναι κάτι, στο οποίο δεν νομίζω ότι μπορεί κανείς να διαφωνήσει. Η όποια χρήση της έχουμε προβλέψει θα γίνεται, μετά από άδεια των δημιουργών, μόνο για εκπαιδευτικούς ή πολιτιστικούς σκοπούς. Επιπλέον, μέσω του νέου ψηφιακού αποθετηρίου, ξεκαθαρίζονται και οι σχέσεις με την ΕΡΤ, την ταινιοθήκη, που αποτελούν σημαντικούς πυλώνες της εθνικής οπτικοακουστικής κληρονομιάς.

Πάμε, όμως στο Μέρος Γ’ του νομοσχεδίου, στο λεγόμενο cash rebate, το οποίο είναι το κίνητρο προσέλκυσης επενδύσεων στην εγχώρια οπτικοακουστική παραγωγή και λειτουργεί, από το 2017, με το νόμο 4487. Ο στόχος είναι τόσο η ενίσχυση, η υποστήριξη των εγχώριων οπτικοακουστικών παραγωγών στην Ελλάδα όσο, όμως και η προσέλκυση ξένων παραγωγών στη χώρα.

Τι είναι, όμως, το λεγόμενο cash rebate; Είναι ένα διεθνές εργαλείο, που χρησιμοποιούν πολλές χώρες, για να προσελκύσουν παραγωγές και να στηρίξουν τις εγχώριες παραγωγές. Αποτελεί ένα χρηματοδοτικό εργαλείο, το οποίο συνίσταται στην επιστροφή του 40% της επένδυσης, που έχει κάνει μια εταιρεία παραγωγής στην Ελλάδα, για την παραγωγή ενός οπτικοακουστικού έργου. Μπορεί να είναι κινηματογράφος, μπορεί να είναι τηλεοπτική σειρά και πλέον το ανοίγουμε και σε νέες κατηγορίες, στα κινούμενα σχέδια και στα βιντεοπαιχνίδια. Το 40% αυτό επιστρέφεται, ως επιχορήγηση, ενίσχυση, μετά την ολοκλήρωση της επένδυσης.

Ποια είναι τα οφέλη, όμως, του προγράμματος του cash rebate; Με το νέο cash rebate, που νομοθετούμε στο νομοσχέδιο αυτό, δημιουργούνται τρία διακρινόμενα καθεστώτα, τα οποία ανταποκρίνονται στις ιδιαιτερότητες κάθε επιμέρους τομέα. Συγκεκριμένα, το πρώτο είναι το CRGR FTV, το οποίο αφορά τηλεοπτικές και κινηματογραφικές παραγωγές. Το δεύτερο είναι CRGR ANIMATE για τα κινούμενα σχέδια, δηλαδή. Και το τρίτο είναι το CRGR VGT -με συγχωρείτε για τα αγγλικά μου, αλλά είναι μια διεθνής αγορά, κύριε συνάδελφε του Κ.Κ.Ε., εκεί πέρα συμφωνούμε- το οποίο αφορά το ψηφιακό παιχνίδι.

Κάθε καθεστώς έχει τον δικό του προϋπολογισμό και τις δικές του επιμέρους προϋποθέσεις. Με τον τρόπο αυτόν, όμως, καθίσταται αποτελεσματικότερη και αποδοτικότερη η διαδικασία προς όφελος των παραγωγών και των δημιουργών.

Ακούστηκε, επίσης, για το χρέος που έχει το ΕΚΟΜΕ και ειδικότερα το σύστημα του cash rebate. Θέλω να πω ότι το cash rebate δεν έχει κανένα χρέος. Δεν υπάρχει κίνδυνος να εκτεθεί καμία παραγωγή, καθώς έχει εξασφαλιστεί η συνέχεια όλων των διαδικασιών, που βρίσκονται σε εξέλιξη, όπως, οι χρηματοδοτήσεις και οι εκταμιεύσεις. Οι ενεργές υπαγωγές, αυτή τη στιγμή, είναι στα 90 εκατομμύρια ευρώ και είναι, αν θυμάμαι καλά, 84 στο σύνολο, όπου, οι 44 είναι εγχώριες και οι 40 είναι διεθνείς.

Πάμε, όμως, στο θέμα του βιβλίου, όπου ξαφνιάστηκα πάρα πολύ από το γεγονός ότι πάρα πολλοί από τους Εισηγητές των Κομμάτων δεν έκαναν σχεδόν καμία αναφορά στο κομμάτι για το βιβλίο. Το ποιοι δεν έκαναν αναφορά το ξέρουμε όλοι.

Με το νομοσχέδιο, ο νέος φορέας για το βιβλίο θα έχει, ως κύρια αποστολή, να θέσει το ελληνικό βιβλίο και τα γράμματα στο επίκεντρο της καθημερινότητας όλης της κοινωνίας και όλων των πολιτών. Το Ελληνικό Ίδρυμα Βιβλίου και Πολιτισμού, ΕΛΙΒΙΠ, έχει σαν στόχο να βελτιώσει το οικοσύστημα του βιβλίου στη χώρα, απλουστεύοντας διαδικασίες και κάνοντάς το πιο προσιτό σε όλους. Θα έχει 13μελές διοικητικό συμβούλιο, το οποίο θα απαρτίζεται από Πρόεδρο και Αντιπρόεδρο, 5 μέλη από το Υπουργείο Πολιτισμού, 1 από το Υπουργείο Παιδείας, Θρησκευμάτων και Αθλητισμού, 1 από το Υπουργείο Εξωτερικών, την Εθνική Βιβλιοθήκη Ελλάδος, από τους επαγγελματικούς φορείς εκδοτών, από τους επαγγελματικούς φορείς συγγραφέων και μεταφραστών και τέλος, από τους επαγγελματικούς φορείς βιβλιοπωλών.

Κάποιος είπε ότι αλλάζουμε την ταμπέλα από το ΕΙΠ και πάμε στο ΕΛΙΒΙΠ. Είναι λάθος αυτό το πράγμα. Αποκτάει εντελώς νέες αρμοδιότητες ο νέος φορέας και αυτό μπορεί να το πει κάποιος μόνο, που δεν έχει μελετήσει, όχι το νομοσχέδιο, αλλά και το πώς λειτουργεί σήμερα το ΕΙΠ και το νομοσχέδιο μαζί. Αναμένεται, λοιπόν, ο νέος φορέας να μπορεί να αναπτύσσει σχέσεις με χώρες - μέλη της Ευρωπαϊκής Ένωσης και με τρίτες χώρες, για θέματα συνεργασίας στα ζητήματα του βιβλίου, μεριμνώντας για την ενεργό συμμετοχή της χώρας μας σε σχετικά ευρωπαϊκά προγράμματα. Ταυτόχρονα, το ΕΛΙΒΙΠ θα διαμορφώνει προγράμματα και εκστρατείες φιλαναγνωσίας - πόσο καιρό έχουμε να δούμε εκστρατείες φιλαναγνωσίας στη χώρα, άραγε - σε συνεργασία με συναρμόδιους φορείς, ενώ μάλιστα θα παρέχει και ευκαιρίες κινητικότητας σε συγγραφείς, μεταφραστές και άλλους επαγγελματίες του κλάδου του βιβλίου, μέσω προγραμμάτων φιλοξενίας και διαμονής.

Αξίζει να σημειωθεί ότι προβλέπεται και η υλοποίηση χρηματοδοτικών προγραμμάτων για την ενίσχυση της αλυσίδας του βιβλίου, όπως και η διοργάνωση υποτροφιών, ανταλλαγών εκπαιδευτικών και επιμορφωτικών προγραμμάτων, καθώς και προγραμμάτων κατάρτισης για επαγγελματίες του ελληνικού κλάδου του βιβλίου.

Τέλος, στις αρμοδιότητες του φορέα εντάσσεται και η έκδοση συλλογικών τόμων, εντύπων και δεδομένων βιβλιολογικού ενδιαφέροντος, καθώς και η δημιουργία τράπεζας οπτικοακουστικού υλικού Ελλήνων λογοτεχνών.

Ουσιαστικά, ο νέος φορέας, θα έχει ένα πολύ σημαντικό έργο, καθώς θα τρέχει όλες τις λειτουργίες και τα προγράμματα που αφορούν τον κλάδο του βιβλίου. Συγκεκριμένα θα αναλάβει τη διαχείριση, τη λειτουργία και την περαιτέρω ενίσχυση του Βιβλιοnet, που αποτελεί τη βάση δεδομένων της ελληνικής εκδοτικής παραγωγής, καθώς, επίσης και το μεταφραστικό πρόγραμμα, που επιχορηγείται και από το Ταμείο Ανάκαμψης και Ανθεκτικότητας, το Greeklit.

Το ΕΛΙΒΙΠ θα δώσει έμφαση σε δράσεις, για την εξωστρέφεια των ελληνικών γραμμάτων και τη στήριξη του εγχώριου οικοσυστήματος, ενώ πρόκειται να αναδείξει το βιβλίο, ως μορφωτικό, πολιτιστικό και ψυχαγωγικό μέσο. Παράλληλα με τη σύσταση του ΕΛΙΒΙΠ, αποσκοπούμε στην ανάπτυξη συνεργειών μεταξύ φορέων, που δραστηριοποιούνται, στον ελληνικό κλάδο του βιβλίου, για να διευθετηθούν θέματα, που αφορούν την αλυσίδα παραγωγής, διανομής και διάθεσής του στην αγορά και αντίστοιχα τους επαγγελματίες του κλάδου, όπως συγγραφείς, εικονογράφους, μεταφραστές, εκδότες και βιβλιοπώλες.

Προσβλέπουμε, ακόμα και σε συνεργασία με άλλες χώρες, καθώς ο φορέας θα μεριμνήσει για την προβολή και την προσέγγιση του ελληνικού πολιτισμού, όπως και για την καλλιέργεια και τη διάδοση της ελληνικής γλώσσας στο εξωτερικό. Και μιας και έγινε αναφορά, κύριοι συνάδελφοι, για το θέμα της πολιτιστικής διπλωματίας, ποιο καλλίτερο φορέα θα μπορούσαμε να σκεφτούμε από το Ελληνικό Ίδρυμα για το Βιβλίο και τον Πολιτισμό, από το να προάγει τα ελληνικά γράμματα, τον ελληνικό πολιτισμό, στο εξωτερικό;

Προκειμένου να ενισχυθεί η ελληνική κοινότητα του βιβλίου, το ΕΛ.Ι.ΒΙ.Π. θα συντονίζει και τη συμμετοχή εκδοτών και συγγραφέων στις σημαντικότερες διεθνείς εκθέσεις στον τομέα του βιβλίου, ώστε να αναδείξουμε νέους και βραβευμένους Έλληνες συγγραφείς, ποιητές, εκδότες, μεταφραστές, παράλληλα, προωθώντας την ελληνική γλώσσα, τη λογοτεχνία και το ελληνικό βιβλίο. Εδώ πέρα, θέλω να τονίσω το γεγονός, ότι η Ελλάδα συμμετέχει πλέον πολύ δυναμικά στις διεθνείς εκθέσεις βιβλίου του κόσμου, από την Μπολόνια, στο Παρίσι, στο Λονδίνο, στη Γουαδαλαχάρα, στη Σάρτζα, στη Φρανκφούρτη και αυτή η χρηματοδότηση, από την πλευρά του Υπουργείου Πολιτισμού, θα συνεχιστεί και για τα επόμενα χρόνια.

Μέσα από τον εμπλουτισμό και τη θεσμική αναδιάρθρωση των σκοπών του νέου φορέα, κάνουμε ένα σημαντικό βήμα προς την αναβάθμιση του εν λόγω συστήματος, προβάλλοντας παράλληλα την ελληνική γλώσσα στο εξωτερικό. Θέλουμε να υποστηρίξουμε, ουσιαστικά και έμπρακτα, τους ανθρώπους του χώρου, καθώς τα αιτήματα και οι ανάγκες τους θα αντιπροσωπεύονται πλέον από έναν επίσημο φορέα. Η βασική μας επιδίωξη είναι το βιβλίο να τοποθετηθεί εκ νέου στο επίκεντρο της εθνικής μας πολιτικής και η δημιουργία του ΕΛ.Ι.ΒΙ.Π. είναι το βασικό βήμα, για να ξεκινήσει μια νέα εποχή για το βιβλίο στη χώρα μας.

Όποιοι, πάντως, κυβέρνησαν τα τελευταία χρόνια, όπου δεν υπήρχε φορέας του βιβλίου και σήμερα δήθεν μας κατακρίνουν για το γεγονός ότι ιδρύουμε ειδικό φορέα για το βιβλίο, νομίζω ότι πρώτα πρέπει να κάνουν τη δική τους αυτοκριτική, διότι, όταν αυτοί κυβέρνησαν για πέντε χρόνια, δεν φρόντισαν να δημιουργηθεί φορέας για το βιβλίο.

Πάμε, όμως να δούμε, ποιοι είναι με τους καλλιτέχνες και τους μουσικούς και ποιοι είναι απέναντι από τους καλλιτέχνες και τους μουσικούς. Θέλω να κάνω μια αναφορά στον Μουσικό Εκπαιδευτικό Οργανισμό Ελλάδος, όπου η Καμεράτα, η περίφημη Καμεράτα, η Ορχήστρα των Φίλων της Μουσικής, λειτουργούσε, υπό τον Μουσικό Εκπαιδευτικό Οργανισμό Ελλάδος. Ξέρετε, η τακτική επιχορήγηση, όμως, διεκόπη, το 2015, επί Κυβερνήσεως ΣΥΡΙΖΑ. Η Κυβέρνηση ΣΥΡΙΖΑ διέκοψε την τακτική επιχορήγηση, με αποτέλεσμα ο Μουσικός Εκπαιδευτικός Οργανισμός Ελλάδος να μην λειτουργεί, από το 2015, να μην έχει διοίκηση, γραφεία, δεν εκπλήρωνε τις υποχρεώσεις του, δεν είχε και έσοδα. Το 2021, με το ν. 4812 και το άρθρο 99, επιλύεται το ζήτημα της απασχόλησης του προσωπικού του Οργανισμού, το οποίο ήταν σε εκκρεμότητα, από το 2015, έγινε μάλιστα μεταφορά 16 εργαζομένων σε άλλα νομικά πρόσωπα, όμως η ρύθμιση, όσο σωτήρια κι αν ήταν, χρειαζόταν συμπλήρωση, εφόσον θέλουμε ισότιμη μεταχείριση των μουσικών.

Τι κάνουμε, λοιπόν, με το νομοσχέδιο; Στον Οργανισμό Μεγάρου Μουσικής Αθηνών, επειδή δεν προϋπήρχε κλάδος μουσικών εκτελεστών, ούτε και λειτουργούσε ορχήστρα, διοικουμένη από τον Οργανισμό, ήταν κατά συνέπεια αναγκαίο να καθοριστούν, το πλαίσιο υποδοχής, αλλά και οι αποδοχές των μουσικών, που έχουν μεταφερθεί. Το πλαίσιο αυτό πρέπει να είναι αντίστοιχο, όμως, των όσων ισχύουν για τους μουσικούς των άλλων ορχηστρικών σχημάτων του δημοσίου τομέα και ιδίως της Κρατικής Ορχήστρας Αθηνών, στην οποία έχουν μεταφερθεί μουσικοί από τον ΜΕΟΕ και η οποία επίσης λειτουργεί στον Οργανισμό Μεγάρου Μουσικής Αθηνών.

Με την παράγραφο 1, επομένως, συμπληρώνονται οι διατάξεις του άρθρου 99 του ν.4812/2021 και διασαφηνίζονται θέματα, που ανέκυψαν, κατά την υποδοχή του μεταφερόμενου προσωπικού, σύμφωνα με τις διατάξεις του άρθρου αυτού, αλλά και της εφαρμοστικής αυτής απόφασης του Υπουργείου Πολιτισμού. Διευκρινίζονται, δηλαδή, ειδικότερα, το μισθολόγιο, που εφαρμόζεται, στους μεταφερόμενους μουσικούς εκτελεστές και ο χρόνος προϋπηρεσίας του μεταφερόμενου προσωπικού, που αναγνωρίζεται, για την μισθολογική κατάταξη του μεταφερόμενου προσωπικού, όμως, ορίζεται από τις παραγράφους 2 έως 4, ότι όλοι οι μουσικοί του Οργανισμού Μεγάρου Μουσικής Αθηνών υπάγονται πλέον στο ίδιο μισθολογικό καθεστώς των μουσικών των Κρατικών Ορχηστρών Αθηνών, Θεσσαλονίκης, της Εθνικής Λυρικής Σκηνής, ανεξάρτητα από το αν αυτοί μεταφέρθηκαν από το Μουσικό Εκπαιδευτικό Οργανισμό Ελλάδος στο Μέγαρο Μουσικής ή με μεταγενέστερη σύμβαση εργασίας.

Με κατεύθυνση, συνεπώς, πάντοτε την τήρηση της αρχής της ίσης μεταχείρισης στους μουσικούς του Οργανισμού Μεγάρου Μουσικής Αθηνών, στους οποίους εφαρμόζεται το μισθολογικό καθεστώς των μουσικών της Κρατικής Ορχήστρας Αθηνών, επιβάλλονται και οι περιορισμοί, που ισχύουν, για τα μέλη της Κρατικής Ορχήστρας Αθηνών, καθώς και ιδίως η μονοθεσία του άρθρου 69 του νόμου του 1992. Σημειώνεται, ότι στον Οργανισμό Μεγάρου Μουσικής Αθηνών έχει συγκροτηθεί, με απόφαση του Διοικητικού Συμβουλίου του Οργανισμού, η ορχήστρα του Οργανισμού Μεγάρου Μουσικής Αθηνών, η Καμεράτα, με 24 θέσεις μουσικών και μιας επιπλέον για το διευθυντή της, εκ των οποίων οι 7 είναι προσωποπαγείς, λόγω της μεταφοράς των μουσικών από τον Μουσικό & Εκπαιδευτικό Οργανισμό Ελλάδος. Άρα, με τις διατάξεις, εξασφαλίζουμε και τους μουσικούς και τους διοικητικούς υπαλλήλους και το Μέγαρο Μουσικής αποκτάει ορχήστρα, αλλά και η Κρατική Ορχήστρα Αθηνών, καθώς υπάρχει ενιαία διοικητική και οικονομική αντιμετώπιση των μουσικών σε όλα τα σχήματα. Αυτό το λέω, απλώς, για να για να δούμε, εάν τα Κόμματα της Αντιπολίτευσης και ειδικότερα ο ΣΥΡΙΖΑ, που κατήργησε, στην πράξη τον Μουσικό & Εκπαιδευτικό Οργανισμό Ελλάδος, εάν θα ψηφίσει τη συγκεκριμένη διάταξη.

Πάμε, όμως και στην Ορχήστρα των Χρωμάτων. Όταν ανέλαβα Υφυπουργός Πολιτισμού, θυμάμαι, ότι είχαν συγκεντρωθεί έξω από το γραφείο μου, με πανό, οι μουσικοί από την Ορχήστρα των Χρωμάτων. Προφανώς, τους κάλεσα πάνω στο γραφείο να συζητήσουμε και διαπίστωσα ότι για 13 - 14 χρόνια η πολιτεία, στην πράξη, δεν είχε λύσει τα σημαντικά τους προβλήματα. Όλοι ξέρουμε, ότι η Ορχήστρα των Χρωμάτων ιδρύθηκε από το Μάνο Χατζιδάκι, το 1989. Το 2011, που, τότε, κυβερνούσε το ΠΑΣΟΚ, διεκόπη η χρηματοδότησή της από το Υπουργείο Πολιτισμού, με αποτέλεσμα η Ορχήστρα των Χρωμάτων να μείνει, χωρίς διοίκηση, χωρίς έσοδα, χωρίς τίποτα. Δεκατέσσερις μουσικοί και τέσσερις διοικητικοί υπάλληλοι, που αφορά σήμερα η ρύθμιση, είχαν προσληφθεί τότε, με συμβάσεις εξαρτημένης εργασίας ιδιωτικού δικαίου αορίστου χρόνου, οι οποίες δεν έχουν λυθεί, μέχρι σήμερα και οι οποίοι δεν έχουν πληρωθεί, από τότε. Με την παρούσα ρύθμιση, επομένως, τι κάνουμε; Επιλύεται η εργασιακή εκκρεμότητα του προσωπικού της Ορχήστρας των Χρωμάτων, εφόσον, βέβαια, κάνουν αίτηση οι ενδιαφερόμενοι για μεταφορά τους στο νομικό πρόσωπο ιδιωτικού δικαίου, στην Εθνική Λυρική Σκηνή, σε προσωποπαγείς θέσεις προσωπικού, με σχέση εργασίας, ιδιωτικού δικαίου αορίστου χρόνου, αντίστοιχου κλάδου βαθμού και ειδικότητας, που συνιστώνται, στην Εθνική Λυρική Σκηνή, με την πράξη μεταφοράς και καταργούνται αυτοδίκαια, με την καθ’ οιονδήποτε τρόπο αποχώρηση του μεταφερόμενου προσωπικού. Η προϋπηρεσία του προσωπικού στην Ορχήστρα των Χρωμάτων έχει ήδη αναγνωριστεί και αναγνωρίζεται από το φορέα υποδοχής, ενώ παράλληλα, για τους εργαζόμενους, που έχουν την ειδικότητα του μουσικού εκτελεστή, εφαρμόζονται οι διατάξεις των άρθρων 146 μέχρι 149 του νόμου 4427/2017. Όπως είπα και πριν, η ρύθμιση αφορά δεκατέσσερις εργαζόμενους εκ των οποίων οι τέσσερις είναι διοικητικοί υπάλληλοι. Στην προκειμένη περίπτωση, πάλι ενισχύονται οι μουσικοί, οι διοικητικοί υπάλληλοι, αλλά και η Εθνική Λυρική Σκηνή.

Για το Φεστιβάλ Αθηνών θα κάνω πιο εκτενή αναφορά στη συζήτηση αύριο. Αυτό το οποίο θέλω να πω, όμως, διότι ρωτηθήκαμε τελικά, αν είμαστε νεοφιλελεύθεροι ή κρατιστές. Εγώ, αυτό το οποίο θα πω, είναι ότι είμαστε ορθολογιστές. Κοιτάζουμε να δούμε πώς μπορούμε να λύνουμε προβλήματα. Και εδώ πέρα, για την εύρυθμη λειτουργία του Φεστιβάλ Αθηνών - Επιδαύρου, την οποία είμαι σίγουρος ότι όλοι το επιθυμούμε, αποφασίστηκε, ότι είναι προτιμότερο να γίνει αυτή η μετατροπή.

Όσον αφορά το Ακροπόλ. Άκουσα από την Εισηγήτρια του ΣΥΡΙΖΑ να λέει «κι άλλους μισθούς»; Ποιους μισθούς έχουμε δώσει στο Ακροπόλ; Δεν έχουν δοθεί οι μισθοί στο Ακροπόλ. Μη μπερδεύεστε. Εδώ πέρα, ακριβώς, επειδή το Ακροπόλ είναι μια πολύ σημαντική υπόθεση, εθνική υπόθεση, για όλους μας και να σας ενημερώσω κιόλας ότι στο Υπουργείο Πολιτισμού έχουμε ζητήσει να έχουμε και μία επιχειρηματική μελέτη, ένα business plan, όσον αφορά τη λειτουργία του Ακροπόλ, το οποίο θέλουμε να μετατραπεί σε ένα ζωντανό χώρο πολιτισμού, ένα χώρο, στον οποίο θα μπορούν να προκαλούνται σημαντικές συνέργειες, μεταξύ πολιτισμού και τεχνολογίας, που δεν έχουμε τέτοιο χώρο, στην Ελλάδα. Θεωρούμε απολύτως απαραίτητο να υπάρχει ένα διοικητικό συμβούλιο, το οποίο θα είναι αφοσιωμένο στους σκοπούς αυτούς.

Αυτό πάμε να κάνουμε. Άρα, άμα θέλουμε να λειτουργήσουμε το Ακροπόλ, νομίζω ότι είναι ένα απολύτως απαραίτητο βήμα.

Η Εισηγήτρια του ΠΑΣΟΚ αναρωτήθηκε ποιος είναι ο δημιουργικός και πολιτιστικός τομέας και με ρώτησε «τι εννοείτε». Νομίζω ότι αυτό εξηγήθηκε εκτενέστατα, όσον αφορά το νέο cash rebate. Πρέπει να συνειδητοποιούμε ότι υπάρχει μια μετεξέλιξη. Το νέο πρόγραμμα του cash rebate, λοιπόν, προβλέπει και για το δημιουργικό και πολιτιστικό τομέα, ειδικότερα χρηματοδοτικά εργαλεία, τόσο για τα κινούμενα σχέδια όσο και για το ψηφιακό παιχνίδι. Άρα, αυτό είναι ο δημιουργικός και πολιτιστικός τομέας. Και επειδή είπατε ότι το ΕΚΟΜΕ θα έπρεπε να γίνει βραχίονας του κινηματογράφου στο νέο φορέα, συμφωνούμε, αυτό προσπαθούμε να κάνουμε. Και στην πραγματικότητα, έρχεται το ΕΚΟΜΕ να κουμπώσει, κάτω από το Ελληνικό Κέντρο Κινηματογράφου, ως ένα πολύ σημαντικό χρηματοδοτικό εργαλείο.

Νομίζω στην κυρία Ασημακοπούλου, για τις θέσεις εργασίας, απάντησα. Και για το Ελληνικό Κέντρο Κινηματογράφου και για το ΕΚΟΜΕ είναι οι ίδιοι εργαζόμενοι, όσο και οι θέσεις στο ΕΛΙΒΙΠ, πάλι οι εργαζόμενοι στο Ελληνικό Ίδρυμα Πολιτισμού είναι.

Στον κύριο Δελή. Απογοητεύτηκα, κύριε Δελή, που δεν μιλήσατε για το βιβλίο. Το να μην κάνουμε αναφορά στο βιβλίο δείχνει, όμως, ποιες είναι οι προτεραιότητές μας. Και θέλω, με πολύ μεγάλο ενδιαφέρον, να δω τι θα ψηφίσει το Κομμουνιστικό Κόμμα Ελλάδος, όσον αφορά τις διατάξεις για την Καμεράτα και την Ορχήστρα των Χρωμάτων.

Ο κύριος Ηλιόπουλος, από τη Νέα Αριστερά, βλέπω ότι αποχώρησε. Μίλησε για απουσία διαβούλευσης. Δεν υπήρχε καμία απουσία διαβούλευσης. Απουσία έχει ο κ. Ηλιόπουλος και η Νέα Αριστερά απ’ ό,τι βλέπω από το Κοινοβούλιο. Κάποια στιγμή έρχεται η ώρα, που πρέπει να λαμβάνουμε αποφάσεις. Διαβούλευση γίνεται. Διαρκώς, γίνεται. Εάν, όμως, δεν παίρνουμε αποφάσεις, δεν έχει νόημα η διαβούλευση.

Ο κ. Τσιρώνης μίλησε για τα βιβλία. Αναφερθήκατε στα σεμινάρια του Υπουργείου Παιδείας για τις νέες τεχνολογίες και την τεχνητή νοημοσύνη. Αναφέρθηκε, ως κακό. Η άποψή μας είναι ότι βεβαίως ο νέος φορέας πρέπει να ενσωματώνει και τις νέες τεχνολογίες και να αξιοποιεί την τεχνητή νοημοσύνη. Δεν πρέπει να κρυβόμαστε, πίσω από τα δάχτυλά μας. Όσον αφορά για τις βιβλιοθήκες, βεβαίως, συμφωνώ, παίζουν πολύ σημαντικό ρόλο στη διαμόρφωση όλου του οικοσυστήματος του βιβλίου. Έκανε εκτενή αναφορά στο θέμα του Υπουργείου Παιδείας, γι’ αυτό κιόλας έχουμε προβλέψει να συμμετέχει στο Διοικητικό Συμβούλιο ένας ή μία εκπρόσωπος από το Υπουργείο Παιδείας, αλλά και ένας ή μία εκπρόσωπος από την Εθνική Βιβλιοθήκη Ελλάδος.

Ο κύριος Καραναστάσης υπογράμμισε ότι πρέπει να ακούσουμε τους φορείς. Συμφωνώ απόλυτα και θέλω να σας πω ότι όσους μήνες βρίσκομαι στην Κυβέρνηση, ως Υφυπουργός Πολιτισμού, η πόρτα του γραφείου μου ήταν πάντοτε ανοιχτή, για όλους τους φορείς. Έχει γίνει εκτεταμένη συζήτηση και συνδιαμόρφωση, σε πάρα πολλές από τις διατάξεις, όσον αφορά το σημερινό νομοσχέδιο, αλλά βεβαίως και στην επίσημη διαβούλευση. Γι’ αυτό θα είμαστε εδώ πέρα, να ακούσουμε τους φορείς και όπου υπάρχει δυνατότητα κάτι να προστεθεί προς την θετική κατεύθυνση, εμείς είμαστε ανοιχτοί σε αυτό το πράγμα.

Κλείνοντας, θέλω να κάνω ένα πολύ - πολύ μικρό σχόλιο, επειδή είπατε ότι ενισχύουμε τα κανάλια περισσότερο από τον κινηματογράφο. Ακριβώς γι’ αυτόν το λόγο αυστηροποιούμε τις διατάξεις, όσον αφορά το cash rebate και ειδικότερα στα επεισόδια μυθοπλασίας, όπου υπερδιπλασιάζουμε το ποσό, για το οποίο μπορεί κανείς να αιτηθεί, από τις 15.000 στις 35.000 ευρώ. Επίσης, περιορίζουμε το μάξιμουμ ποσό της επιχορήγησης από τα 12 στα 8 εκατομμύρια ευρώ και μέχρι δύο κύκλους χρηματοδότηση.

Αυτό είναι κάτι, που, όπως καταλαβαίνετε, γίνεται, διότι θέλουμε να μπορέσουμε να κάνουμε μια δίκαιη μοιρασιά και να ενισχύσουμε και τις κινηματογραφικές παραγωγές ακόμα περισσότερο –ειδικά, μέσα από τα επιλεκτικά προγράμματα.

Ευχαριστώ πάρα πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε τον κύριο Υφυπουργό. Και με τον κύριο Δήμα ολοκληρώνεται η σημερινή συνεδρίαση.

Αγαπητοί συνάδελφοι, αύριο, ώρα 15.00΄, είναι η δεύτερη συνεδρίαση, η ακρόαση εξωκοινοβουλευτικών προσώπων, εδώ, στην ίδια Αίθουσα. Σας ευχαριστώ.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαϊς (Τζίνα), Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Φωτήλας Ιάσων, Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος – Χαράλαμπος, Λινού Αθηνά, Μάλαμα Κυριακή, Μεϊκόπουλος Αλέξανδρος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Σπυριδάκη Αικατερίνη (Κατερίνα), Δάγκα Παρασκευή (Βιβή), Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Κόντης Ιωάννης, Χαλκιάς Αθανάσιος, Καραναστάσης Αδαμάντιος, Μπιμπίλας Σπυρίδων και Μανούσος Γεώργιος.

Τέλος και περί ώρα 18:20΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΗΣΤΟΣ ΚΕΛΛΑΣ ΑΓΓΕΛΙΚΗ ΔΕΛΗΚΑΡΗ**